যে রোগে মারা গেলেন বাপ্পি লাহিড়ী, কী এই রোগ? - BARTA TV\nমঙ্গলবার মধ্যরাতে অবসট্রাক্টিভ স্লিপ অ্যাপনিয়ায় আক্রান্ত হয়ে শেষ নিঃশ্বাস ত্যাগ করেন উপমহাদেশের বিখ্যাত সুরকার ও কিংবদন্তি গায়ক বাপ্পি লাহিড়ী। এই রোগে অক্সিজেন সরবরাহ বন্ধ হয়ে গেলে মৃত্যু অবধারিত। এছাড়া শ্বাস-প্রশ্বাস স্বাভাবিক না থাকলে অনেক জটিল সমস্যা দেখা দেয়।\nআমরা ঘুমিয়ে গেলেও আমাদের শ্বাস-প্রশ্বাস ক্রমাগত নিয়মতান্ত্রিকভাবেই চলতে থাকে। কারণ আমাদের মস্তিষ্কের রেসপিরেটারি সেন্টার সবসময় কাজ করতে থাকে।তবে ঘুমের মাঝে শ্বাস-প্রশ্বাস বন্ধ হয়ে যাওয়ার মতো জটিল সমস্যা কারও কারও দেখা যায়। এটিকে স্লিপ অ্যাপনিয়া বলা হয়।\nএ বিষয়ে বিস্তারিত জানিয়েছেন স্লিপ মেডিসিন বিশেষজ্ঞ ইনজিনিয়াস পালমোফিট ডা. ফাতেমা ইয়াসমিন।তিনি বলেন, স্লিপ অ্যাপনিয়া রোগটি কোনো বিরল রোগ নয়। পরিসংখ্যানে দেখা যায়, ৪ শতাংশ লোক এই রোগে ভোগেন। পরিসংখ্যানে আরও দেখা যায়, ২৫ শতাংশ মধ্য বয়সি পুরুষ ও ৯ শতাংশ মধ্য বয়সি নারী স্লিপ অ্যাপনিয়ায় আক্রান্ত। স্লিপ অ্যাপনিয়া হলে ঘুমের মাঝে শ্বাস-প্রশ্বাস বন্ধ হয়ে যায়, যা কিনা ১০ সেকেন্ড থেকে কয়েক মিনিট সময় ধরে থাকে।\nএ সমস্যাতে ঘুমের মাঝে শ্বাস-প্রশ্বাস বন্ধ হয়ে যাওয়ার পাশাপাশি আমাদের রক্তে অক্সিজেনের পরিমাণও কমে যায়। এটি একটি প্রাণঘাতী বিষয়। শরীরে অক্সিজেনের মাত্রা কমে যাওয়ার প্রভাব প্রথমে পড়ে আমাদের মস্তিষ্কের ওপর। অক্সিজেনের অভাবে মস্তিষ্ক জেগে ওঠে এবং ঘুম ভেঙে যায়।\nএই রোগে আক্রান্ত রোগীরা ঘুম ভাঙার পর শ্বাস নেয় এবং সঙ্গে সঙ্গে আবার ঘুমিয়ে পড়ে। খুবই জটিল অবস্থায় সারা রাতে বারবার শ্বাস বন্ধ ও ঘুম ভাঙা এই চক্রটি চলতে থাকে। ফলে ঘুমিয়েও ঘুম পূরণ হয় না।এ ঘটনাগুলো যেহেতু গভীর ঘুমের মাঝে ঘটছে তাই রোগী তার এই সমস্যা বুঝতে পারেন না। সকালে ঘুম থেকে উঠে হয়তো তাদের মনেও থাকে না। যেহেতু বারবার ঘুম ভাঙার ফলে ঘুমিয়ে কখনও ঘুম পূরণ না হওয়ার ফলে সারাদিন ঘুম ঘুম ভাব থাকে।\nস্লিপ অ্যাপনিয়া রোগে যদি মস্তিষ্কের রেসপিরেটরি সেন্টার থেকে নির্দেশ আসে না তখন একে বলা হয় সেন্ট্রাল স্লিপ অ্যাপনিয়া। এ সমস্যা হলে মস্তিষ্কের নির্দেশ না আসার কারণে ওই সময়ের শ্বাস কাজটি শুরু হয় না। মস্তিষ্কের বিভিন্ন সমস্যার কারণে এই বিভ্রাট ঘটে।….\nআবার দেখা যায়, মস্তিষ্কের নির্দেশ ঠিকমতোই আসছে কিন্তু শ্বাসনালির প্রবেশ পথে বাধা তখন একে বলা হয় অবস্ট্রাকটিভ স্লিপ অ্যাপনিয়া। অবস্ট্রাকটিভ স্লিপ অ্যাপনিয়ায় শ্বাসনালির প্রবেশ পথটি স্বাভাবিকের চেয়ে সরু অথবা গলার মাংসপেশি স্বাভাবিকের চেয়ে বেশি শিথিল, আবার এই দুটি একসঙ্গে ঘুমের সময় শ্বাসনালির প্রবেশ পথটি বন্ধ করে দেয়।\nকখনও কখনও সেন্ট্রাল স্লিপ অ্যাপনিয়া ও অবস্ট্রাকটিভ স্লিপ অ্যাপনিয়া দুটো একসঙ্গে দেখা দেয়, তখন একে বলা হয় মিক্সড স্লিপ অ্যাপনিয়া।এ সমস্যাগুলোতে ঘুমের মাঝে শ্বাস-প্রশ্বাস বন্ধ হয়ে যাওয়ার পাশাপাশি আমাদের রক্তে অক্সিজেনের পরিমাণও কমে যায়।\nআমাদের মস্তিষ্ক অক্সিজেন ছাড়া বেশিক্ষণ বাঁচতে পারে না। অক্সিজেন কমে যাওয়ার প্রভাবে মস্তিষ্ক জেগে ওঠে ও ঘুম ভেঙে যায় এবং ঘুম ভাঙার পর শ্বাস নিতে শুরু করে।হঠাৎ মস্তিষ্ক জেগে ওঠার প্রভাবে শরীর আপদকালীন হরমোন বা স্ট্রেস হরমোন নিঃসরণ করে দেয়। একটি পরিতৃপ্তিদায়ক ঘুম আমাদের কর্মদীপ্ত ও কাজে মনোযোগী করে তোলে। স্লিপ অ্যাপনিয়াতে আক্রান্ত রোগীদের জন্য ঘুম হল জীবনের শেষ সময়ের আপদের মতো।\nহঠাৎ জেগে ওঠা ও স্ট্রেস হরমোনের প্রভাবে অসংযত হার্টবিটের হার বেড়ে যায় ও ব্লাড প্রেশার বেড়ে যায়, দুর্বল হার্টের তরঙ্গের সমস্যাও দেখা দেয়। স্ট্রেস হরমোনের প্রভাবে ব্লাড সুগার বেড়ে যায়।এই স্ট্রেস হরমোনটি আমাদের খাদ্য গ্রহণ করার চাহিদাও বাড়িয়ে দেয়। এরই প্রভাবে শরীর মেদবহুল হয়ে পড়ে। প্রদাহ সৃষ্টিকারী বিভিন্ন পদার্থের পরিমাণ বেড়ে যাওয়ার কারণে বিভিন্ন রোগের আবির্ভাব হয়।\nগবেষণায় দেখা গেছে, স্লিপ অ্যাপনিয়ায় আক্রান্ত রোগীদের ৯০ শতাংশ স্ট্রোক, ৭৭ শতাংশ ব্লাড প্রেশার, বুকে ব্যথা ও অসংযত হার্টবিটসহ হার্টের সমস্যা দেখা দেয়, যা কিনা হার্টঅ্যাটাকের ঝুঁকি বেড়ে যায়।এমনকি স্লিপ অ্যাপনিয়ায় আক্রান্ত রোগীদের ৩০ শতাংশ ঘুমের মাঝে মৃত্যুর আশঙ্কা থাকে। এ ছাড়া ডিপ্রেশন, মাথাব্যথা, মানসিক রোগগুলো বেড়ে যায়।\nদিনের বেলায় ঘুম ঘুম ভাব থাকার জন্য গাড়ি চালানো বা কাজের মাঝে দুর্ঘটনা ঘটারও আশঙ্কা থাকে।গবেষণায় দেখা গেছে ৬০-৮০ শতাংশ গাড়ি দুর্ঘটনার কারণ হল গাড়ি চালানো অবস্থায় ঘুম আসা। ঘুম আসার অন্যতম কারণ হল স্লিপ অ্যাপনিয়া।গবেষণায় আরও দেখা গেছে, স্লিপ অ্যাপনিয়ায় আক্রান্ত রোগীর ৭০ শতাংশ অতিরিক্ত ওজনে ভুগে। এ ছাড়া স্লিপ অ্যাপনিয়ায় আক্রান্ত ৮০ শতাংশ মধ্য বয়সি পুরুষ যৌন দুর্বলতাতেও ভুগে।\nযারা এই রোগে ভুগছে তাদের মাঝে সাধারণত নিন্মোক্ত উপসর্গগুলো দেখা যায়। স্লিপ অ্যাপনিয়ায় আক্রান্ত রোগীর মাঝে নাক ডাকার প্রবণতা দেখা যায়। নাক ডাকতে হঠাৎ শ্বাস বন্ধ হয়ে যায় এবং কিছুক্ষণ থেমে আবার নাক ডাকতে শুরু করে যারা কিনা রোগীকে এ অবস্থায় দেখেছেন তারাই বলতে পারে।\nস্লিপ অ্যাপনিয়ায় আক্রান্ত হওয়ার ঝুঁকির মধ্যে রয়েছে- নাক ডাকা স্লিপ অ্যাপনিয়ার অন্যতম ঝুঁকি। ৮০ শতাংশ স্লিপ অ্যাপনিয়ার রোগীই নাক ডাকে।অতিরিক্ত ওজন অন্যতম ঝুঁকি। গবেষণায় দেখা যায়, শুধু ১০ শতাংশ ওজন বাড়লে স্লিপ অ্যাপনিয়ায় আক্রান্ত হওয়ার ঝুঁকি বাড়ে ৬ গুণ।\nপঞ্চাশের বেশি বয়সি পুরুষদের এই রোগে আক্রান্ত হওয়ার আশঙ্কা বেশি। ২৪ শতাংশ মধ্য বয়সি পুরুষদের স্লিপ অ্যাপনিয়া হয়। মহিলাদের তুলনায় পুরুষদের এই রোগে আক্রান্ত হওয়ার ঝুঁকি ২ গুণ বেশি।গলার মাপ পুরুষদের জন্য ১৭ ইঞ্চির বেশি এবং নারীদের জন্য ১৬ ইঞ্চির বেশি হলে স্লিপ অ্যাপনিয়ায় আক্রান্ত হওয়ার ঝুঁকি বাড়ে।\nঅ্যালকোহল পানে স্লিপ অ্যাপনিয়ায় আক্রান্ত হওয়ার ঝুঁকি বাড়ে। অ্যালকোহল পানে ২৪ শতাংশ স্লিপ অ্যাপনিয়ায় আক্রান্ত হওয়ার ঝুঁকি বাড়ে, যারা অ্যালকোহল পান করে না তাদের তুলনায়।কিছু জন্মগত ত্রুটিও এই রোগে আক্রান্ত হওয়ার ঝুঁকি বাড়িয়ে দেয়। যেমন— ছোট নিচের চোয়াল, পেছনের দিকে ঢুকানো চোয়াল।\nএ ছাড়া কিছু রোগের সঙ্গেও এই রোগে আক্রান্ত হওয়ার ঝুঁকি বেড়ে যায়, যেমন- হাইপোথাইরয়েড, অ্যাক্রোমেগালি, সিওপিডি, ডাউন্স সিনড্রম, নিউরো মাস্কুলার ডিসিস ইত্যাদি।বড় টনসিল ও এডিনয়েড থাকলে ছোট বাচ্চাদের ক্ষেত্রে স্লিপ অ্যাপনিয়ায় আক্রান্ত হওয়ার ঝুঁকি বাড়ে।\nএ রোগ নির্ণয়ের জন্য পলিসমনোগ্রাফি অথবা স্লিপ টেস্ট একটি অন্যতম পদ্ধতি যার মাধ্যমে খুব সহজেই এই রোগটি শনাক্ত করা যায়। স্লিপ টেস্টের মাধ্যমে ঘুমের মাঝের পরিবর্তনগুলো ব্যাপকভাবে ধারণ করা হয়।এ পরীক্ষাটি দ্বারা ঘুমের মাঝে কখন, কতবার এবং কি ধরনের শ্বাস বন্ধ হচ্ছে তা বোঝা যায়।\nঘুমের কোন স্তরে এবং কতক্ষণ স্থায়ী হয়েছিল শ্বাস বন্ধ তাও জানা যায়। তবে রোগীর পাশে যে ঘুমায় অথবা যারা রোগীকে ঘুমন্ত অবস্থায় দেখে তাদের বর্ণনা রোগ নির্ণয়ে বড় ভূমিকা রাখে। এ ছাড়া ঘুমের মাঝে শ্বাস বন্ধ হওয়ার পাশাপাশি শরীরে কতবার অক্সিজেনের মাত্রার কিরূপ পরিবর্তন হয়েছে এবং কতটা ব্যাপক আকার ধারণ করছে তাও নির্ণয় করা হয়। কিছু কিছু ক্ষেত্রে শরীরের কার্বন-ডাই-অক্সাইড কী পরিমাণ বাড়ল তাও বুঝা যায়।\nআজকাল ডেন্টিস্টরা মুখে রাখার কিছু ছোট ডিভাইস তৈরি করে দেয়, যা স্লিপ অ্যাপনিয়া কমাতে সাহায্য করে। আবার স্লিপ অ্যাপনিয়াতে কিছু সার্জারি করার প্রয়োজন পড়ে, যেমন- বাচ্চাদের যদি বড় টনসিল ও অ্যাডিনয়েড থাকে, তবে স্লিপ অ্যাপনিয়ায় আক্রান্ত হতে পারে। এদের সার্জারি করলে উপকার পাওয়া যায়।\nযাদের চোয়াল অথবা উপরের তালু বিকৃত হয়, তাদের জন্য অন্য সার্জারির প্রয়োজন পড়তে পারে। কোন চিকিৎসা ব্যবস্থা কোন রোগীর জন্য প্রযোজ্য সেটি বিশেষজ্ঞ ডাক্তারের পরামর্শ অনুযায়ী গ্রহণ করা উচিত।\nআমার সব চিন্তা এখন আগামীকাল নিয়ে : ইমন\nহিন্দি সিনেমায় সিয়াম নায়িকা মিথিলা


মে 16, 2019 বাণিজ্য জন্য সেরা সূচক লেখক আনাস আহমেদ 58014 দর্শকরা\nআট কোটি টাকা বরাদ্দের বাংলাদেশ টেলিভিশনের অ্যাকুস্টিক সাউন্ড স্টুডিও নির্মাণ কাজে তিন কোটি ৬৫ লাখ টাকা সাশ্রয় ফরেক্স বিগেনার টু প্রফেশনাল ট্রেডিং করেছেন আতাউর রহমান। এটি ২০০৬ সালের ঘটনা।\nফরেক্স বিগেনার টু প্রফেশনাল ট্রেডিং - সেরা ফরেক্স কর্পোরেট অ্যাকাউন্ট\n২০১৪ সালে রাশিয়া কর্তৃক ক্রাইমিয়া কুক্ষিগত করার কারণে জার্মানির সঙ্গে তীব্র মত-বিভেদ থাকলেও, বার্লিন ও মস্কো Nord Stream2Pipeline, যা উত্তরাঞ্চলীয় ইউরোপে অবাধ গ্যাস নিশ্চিত করবে, তাতে ঐক্যমত প্রকাশ করেছে I আপনার সাইট যদি আমাদের কোনও হোস্ট পার্টনার সাইটে (যেমন Blogger অথবা YouTube-এর মতো ফরেক্স বিগেনার টু প্রফেশনাল ট্রেডিং আরও অনেক) রয়েছে তাহলে আপনার অ্যাকাউন্টের মাধ্যমেই নিজের ইউআরএল লেখার পর চালিয়ে যান… বিকল্পে ক্লিক করে এই ধাপগুলি সম্পন্ন করতে পারেন। এইভাবে আমরা আপনাকে আরও দ্রুত সেট-আপ করার জন্য সাহায্য করতে পারব কারণ হোস্ট পার্টনার সাইটে অন্য পদ্ধতিতে অ্যাকাউন্ট তৈরি করা হয়।\nউত্তরটির উপরে প্রতিটি লাইনের প্রথম দুটি বাইট (49 এবং 02) গাড়ী সম্পর্কে তথ্য প্রদর্শন করে না। তারা কেবলমাত্র 0২ 02 এর অনুরোধের প্রতিক্রিয়া দেখায়। প্রতিটি লাইনের পরবর্তী বাইটটি কোন তথ্য সংগ্রহ করা উচিত তা নির্দেশ করে। বাকি তথ্যটি এই ক্রমের মধ্যে একত্রিত করা হয় এবং প্রথম 00 টি উপেক্ষা করা হলে আমরা এটি পেতে পারি।\nএবার আসি আসল ঘটনায়। আগের দুই ঘটনায় নির্যাতনকারী ফরেক্স বিগেনার টু প্রফেশনাল ট্রেডিং স্বল্প পরিচয়ের একজন বহিরাগত। মানুষ সাধারণত এ ধরনের স্বল্প পরিচয়ের বহিরাগতদের সংস্রবে খুব একটা আসে না। আর ঘনিষ্ঠ হয় আরও কম। তারপরও এ ধরনের ঘটনা ঘটে। কিন্তু সহজেই অনুমিত যে সেগুলোর সংখ্যা আশঙ্কাজনক কিছু নয়। উৎপাদন »190201« অটোমোবাইল এবং ট্র্যাক্টর নির্মাণ »\n৬. ট্রেডিং স্ট্রেটেজি অনুযায়ী ট্রেড করুন । যাদের IELTS 5.5 তারা ৪ মাসের ফাউন্ডেশন কোর্সসহ ৪ বছরের ব্যাচেলর/ ১ বছরের মাস্টার্স কোর্স এ আবেদন করতে পারবে।\nঅবশ্য, নির্ধারিত করা উচিত এবং প্রয়োজনীয় কার্যকারিতা। মেটাট্রেডার5– বিশ্বের সবচেয়ে জনপ্রিয় ট্রেডিং প্ল্যাটফর্মের নতুন সংস্করণ।\nঅলিম্পিক ট্রেড ভিডিও - ফরেক্স বিগেনার টু প্রফেশনাল ট্রেডিং\nঅধিদপ্তরের প্রধান কার্যালয় ও মাঠ পর্যায়ের ফরেক্স বিগেনার টু প্রফেশনাল ট্রেডিং নিজস্ব অফিস ভবন নেই। আরো জন্য, একটি দালাল বা ঋণদাতা বাছাই আমাদের বিস্তারিত গাইড পর্যালোচনা।\nঠিক আছে, আসুন আমরা শিশুদের মধ্যে বাস করি না, আমরা অনুমান করি যে এই বিষয়ে সবাই সকলেই ভাল কাজ করছে এবং ভালভাবে তারা "বিনামূল্যে" শিক্ষা পেতে পরিচালিত করেছে। অবশ্যই, দেখার উইন্ডো, যদি ইতিমধ্যে সিদ্ধান্ত নিয়েছে, তার নিজস্ব গন্ধ থাকা উচিত। অঙ্গরাগ - modding এর নৈপুণ্য সবচেয়ে সাধারণ কৌশল এক। কেবলমাত্র মনের মধ্যে যা আসে তার সবই আঁকো, নেটওয়ার্কগুলিতে তাদের নিজস্ব "ডাকনামগুলি" থেকে এবং নগ্ন প্রকৃতির সাথে শেষ। লেখক এছাড়াও "একটু গল্প তৈরি" করার সিদ্ধান্ত নিয়েছে যে পাঠক একটু কম দেখতে পারেন, এবং এখন প্রযুক্তিগত প্রশ্নগুলির সমাধান করা দরকার: "কী আঁকতে হবে?", "কী আঁকতে হবে?" এবং "কিভাবে আঁকতে হবে?"।\nনেটনেট/লেন ক্রিয়েটিভ মানুষ একটি শখ আয়ের উৎস আছে। উপরন্তু, উপরের পদ্ধতিগুলি সকল গ্রাফিক্সের সৃষ্টি আয় - সবচেয়ে লাভজনক (প্রোগ্রামিং ছাড়া)। এই উপর আপনি উপার্জন করতে পারেন এবং প্রতি ঘন্টায় 100 টিরও বেশি রুবেল, উদাহরণস্বরূপ, সামাজিক নেটওয়ার্কের মধ্যে দলের জন্য অবতার আঁকা।\nসম্মানিত ফরেক্স বিগেনার টু প্রফেশনাল ট্রেডিং ফরেক্স ব্রোকারগুলি রাতারাতি আপনার অবস্থানগুলি ধরে রাখার জন্য চার্জ করা হবে না বা "swaps" বলে অভিযুক্ত করা হবে না। প্রাথমিক রিপোর্টে, উপসাগরীয় দেশটি তেল আবিষ্কারের সঠিক আকার দেয়নি, কিন্তু সরকার বলেছে যে নতুন তেল ক্ষেত্র "বাহরাইনের বর্তমান রিজার্ভকে বামন করতে বামন হিসাবে বোঝে" বাহরাইন নিউজ এজেন্সি (বিএনএ) জানায়)। খালেজ আল বাহরাইন বেসিনে দ্বীপটির পশ্চিম উপকূলে নতুন তেলের রিজার্ভ দেখানো হয়েছিল। বিএনএ জানায়, রিজার্ভের বেশ উল্লেখযোগ্য পরিমাণ "টাইট তেল এবং গভীর গ্যাস" রয়েছে।


ত্যাগী ও কারা নির্যাতিতদের মূল্যায়িত না করাসহ নানা অভিযোগ এনে লক্ষ্মীপুরে জাতীয়তাবাদী স্বেচ্ছাসেবক দলের নবগঠিত ৪টি ইউনিট কমিটির নেতারা গণপদত্যাগ করেছেন।\nরবিবার বিকালে শহরের একটি রেস্তোরায় তারা গণমাধ্যমকর্মীদের ডেকে আনুষ্ঠানিকভাবে দলের ৩৮ জন নেতা একসঙ্গে পদত্যাগের ঘোষণা দেন।\nএ সময় তারা জেলা কমিটির বিরুদ্ধে স্বজনপ্রীতি ও পদ বাণিজ্যের অভিযোগও তোলেন।\nপদত্যাগকারীরা জানান, ১৭ নভেম্বর মধ্যরাতে সামাজিক যোগাযোগ মাধ্যম ফেসবুকের মাধ্যমে ৬টি ইউনিটের কমিটি গঠন করে জেলা কমিটি। উক্ত কমিটিতে দলের ত্যাগীদের যথাযথ মূল্যায়ন না করে অযোগ্য, অরাজনৈতিক, দলছুট, তেলবাজদের মূল পদে রেখে স্বজনপ্রীতি ও পদ বাণিজ্যের মাধ্যমে নিজেদের অনুসারীদের দিয়ে কমিটি গঠন করা হয়। এতে করে আন্দোলন সংগ্রামে যারা সক্রিয় থেকে মামলা হামলার শিকার হয়েছেন এমন প্রকৃত নেতা-কর্মীরা অনেকে বঞ্চিত হয়েছেন বলে জানান তারা। কেন্দ্রীয় নেতৃবৃন্দের হস্তক্ষেপ কামনা করে সদর পশ্চিম ও পূর্ব, পৌর ও চন্দ্রগঞ্জ থানা কমিটি পুনঃবিবেচনা করে গঠনের দাবীতে ৩৮ নেতা গণপদত্যাগ করেন।\nএ সময় বক্তব্য রাখেন নবগঠিত সদর পশ্চিশ শাখা সেবকদলের আহবায়ক জামাল হোসেন, পৌর কমিটির যুগ্ম আহবায়ক মাহমুদুর রহমান মঞ্জু, পূর্ব শাখার যুগ্ম আহবায়ক তারেকুর রহমান রাসেল, চন্দ্রগঞ্জ থানা যুগ্ম আহবায়ক মোল্লা মাসুদ।\nপদত্যাগকারী অপর নেতারা হলেন, সদর পশ্চিমের যুগ্ম আহবায়ক আব্দুর রহমান, আজম চৌধুরী, জাহাঙ্গীর, পূর্ব কমিটির যুগ্ম আহবায়ক মো. তারেকুর রহমান, মো. রাকিব হোসেন, নিয়াজ মাহমুদ, চন্দ্রগঞ্জ থানার যুগ্ম আহবায়ক সাহাদাত হোসেন, জিল্লুর রহিম, মামুনুর রশিদসহ ৩৮ জন নেতা। পরে বেগম খালেদা জিয়ার সুস্থ্যতা কামনায় দোয়া করেন এসব নেতারা।


COVID-19 Update: বাড়ি ফাঁকা করতে বললে কড়া ব্যবস্থা,পরিযায়ী শ্রমিকদের কোয়ারেন্টাইনের নির্দেশ - COVID-19 Update: Migrant workers to be quarantined for 14 days, Centre direction states amid lockdown, Bangla News\nবাড়ি ফিরছেন পরিযায়ী শ্রমিকরা (ছবি সৌজন্য রয়টার্স)\nCOVID-19 Update: বাড়ি ফাঁকা করতে বললে কড়া ব্যবস্থা,পরিযায়ী শ্রমিকদের কোয়ারেন্টাইনের নির্দেশ\n১ মিনিটে পড়ুন . Updated: 29 Mar 2020, 03:34 PM IST HT Bangla Correspondent\nশ্রমিকরা কোনওভাবে করোনায় আক্রান্ত হলে তাঁরা বাড়ি ফেরার পর সেখানেও সংক্রমণ হবে বলে আশঙ্কা করছিলেন বিশেষজ্ঞরা।\nCoronavirus in IndiaCovid-19Coronavirus Live UpdatesCovid-19 PandemicMigrant workers\nভিটেমুখী পরিযায়ী শ্রমিকদের বাধ্যতামূলকভাবে ১৪ দিনের সরকারি কোয়ারেন্টাইন কেন্দ্রে রাখতে হবে। রাজ্যগুলিকে রবিবার এই নির্দেশ দিল কেন্দ্র।\nলকডাউন ঘোষণার পর থেকে কাতারে কাতারে শ্রমিক বড় শহর বা ভিনরাজ্য ছেড়ে নিজেদের বাড়িতে ফিরতে মরিয়া উঠেছে। সেগুলির মধ্যে অনেক শহর বা রাজ্যেই করোনা থাবা বসিয়েছে। ফলে শ্রমিকরা কোনওভাবে করোনায় আক্রান্ত হলে তাঁরা বাড়ি ফেরার পর সেখানেও সংক্রমণ হবে। একইসঙ্গে বাড়ি ফেরার সময় সামাজিক দূরত্বের বিধি মানা না হওয়ায় সংক্রমণের আশঙ্কা বহুগুণে বেড়েছে।\nআরও পড়ুন :Coronavirus in India: সাবধান! রাস্তায় বেরোলেই ভয় দেখাবে 'করোনা হেলমেট'\nএই অবস্থায় রবিবার রাজ্যগুলির শীর্ষ আমলাদের সঙ্গে বৈঠকে বসেন ক্যাবিনেট সচিব রাজীব গৌবা। সেখানে তিনি জানান, দেশের কয়েকটি প্রান্তে পরিযায়ী শ্রমিকরা এক স্থান থেকে অন্য স্থানে যাচ্ছেন। ভবিষ্যতে যেন কড়া হাতে লকডাউন কার্যকর করা হয় ও সীমান্ত সিল করে দেওয়া হয়। কিন্তু আপাতত যে শ্রমিকরা ইতিমধ্যে বাড়ির উদ্দেশে রওনা দিয়েছেন তাঁদের মাধ্যমে যাতে বাড়ির এলাকায় সংক্রমণ ছড়িয়ে না পড়ে, সেজন্য শ্রমিকদের ১৪ দিনের কোয়ারেন্টাইনে রাখার নির্দেশ দেন তিনি।\nপরে কেন্দ্রের তরফে একটি বিবৃতিতে বলা হয়, 'বিপর্যয় মোকাবিলা আইনের অধীনে যে নির্দেশিকা জারি করা হয়েছে, তা লাগু করার সমস্ত দায়িত্ব জেলাশাসক ও পুলিশ সুপারের।'\nসংশ্লিষ্ট মহলের ধারণা, জেলাশাসক ও পুলিশ সুপারদের কড়া বার্তা দেওয়া হল যে স্বাভাবিক করার দায়িত্বভার তাঁদের উপর দেওয়া হয়েছে। পাশাপাশি, শ্রমিকদের কোয়ারেন্টাইন রাখার যাবতীয় ব্যবস্থাপনার দায়িত্ব তাঁদের।\nএদিকে, এক শহর থেকে অন্য শহরে মানুষের যাতায়াতও বন্ধের নির্দেশ দিয়েছে কেন্দ্র। সংবাদসংস্থা এএনআইয়ের খবর, ঠিক সময় বেতন-সহ শ্রমিকরা যেখানে থাকেন, সেখানের যাবতীয় আয়োজন করার নির্দেশ দেওয়া হয়েছে। একইসঙ্গে যাঁরা পড়ুয়া ও শ্রমিকদের বাড়ি খালির কথা বলবেন, তাঁদের বিরুদ্ধে কড়া ব্যবস্থার নির্দেশ দেওয়া হয়েছে।


জানুয়ারী 28, 2016 একটি কার্যকর ফরেক্স শিক্ষা লেখক নাঈমা সুলতানা 34304 দর্শকরা\nআমি কিভাবে দূরবর্তী শাখা ট্র্যাক অলিম্পিক ট্রেড টিভি করতে পারি?\nভবিষ্যতে ফুলের বাগানটির সঠিক রঙের পরিকল্পনাটি বেছে নেওয়ার জন্য, আপনি রঙিন কাগজটির টুকরা ব্যবহার করতে পারেন, যা তার স্বরে নির্বাচিত গাছগুলির রঙের সাথে সম্পর্কিত। যদি কাগজের বাইরে ঝোপের কাটা এবং ভাঁজ করার কোন সময় বা ইচ্ছা না থাকে তবে আপনি কেবল রঙিন মার্কারগুলির সাথে এই প্রকল্পটি অঙ্কন করতে পারেন। নতুন প্রজন্মের দীর্ঘ-দীর্ঘস্থায়ী শীতকালীন-সংকীর্ণ হাইব্রিড সহ নিউজিল্যান্ড গ্রুপ বিশ্বব্যাপী খ্যাতি লাভ করেছে। প্রবর্তক টেরি ডাউডেসওয়েল। তার গাছপালা শক্তিশালী সংক্ষিপ্ত (80-120 সেমি) সুদৃশ্য পাতার মোজাবিশেষ সঙ্গে ডাল। ঘন inflorescences রং বিস্তৃত খুব বড় ডবল এবং ঘন ডবল ফুল গঠিত। ফুলের চাষীরা নিম্নোক্ত জাতিকে পছন্দ করে: ব্ল্যাক-আইড এঞ্জেল, সানি স্কি, গ্রিন টুইস্ট, ব্লু লে, বেপার প্যাশন।\nবিভাগীয় সার্বিক অবস্থার পাক্ষিক গোপনীয় প্রতিবেদন অলিম্পিক ট্রেড টিভি সরকারের কাছে প্রেরণ। যে, আপনি প্রায় সব প্রয়োজন - এমনকি সবচেয়ে picky ব্যবসায়ীদের জন্য। Pleasantly বিভিন্ন এবং সূচক সেট সঙ্গে সন্তুষ্ট।\n(১০) ব্যক্তিগত নিয়ম সেট করে তা ভালভাবে অনুসরণ করাঃ সুস্থ, সুন্দর এবং শৃঙ্খলার সাথে ট্রেডিং করার জন্য একটি নির্দিষ্ট ট্রেডিং প্ল্যান থাকা উচিত। সফল ফরেক্স ট্রেডাররা নিজের অভিজ্ঞতা দিয়ে ব্যক্তিগত ট্রেডিং প্ল্যান তৈরি করেন এবং তা মেনে চলেন। সফলভাবে যদি আপনি ট্রেড করতে চান তাহলে শুরু থেকে নিজের লক্ষ্য স্থির করে সেই অনুসারে ট্রেডিং কৌশল এবং প্ল্যান তৈরি করা উচিত।\nদায়িত্বরত একজন কর্মী আমাকে বললেন, ‘তুমি আমার অনুমতি ছাড়া কেন মুখ খুলেছ?’ বিনিয়োগকারীর MICR Cheque অথবা Bank Statement এর ফটোকপি\nIntelliJ আইডিয়া 14 গুগল এবং Wear টিভি জন্য সমর্থন সহ, অ্যান্ড্রয়েড স্টুডিও বেটা চালু উন্নত বৈশিষ্ট্য এবং নতুন বৈশিষ্ট্য যোগ করা হয়েছে. কম্পিউটারে পাসওয়ার্ড বক্স ওয়েবসাইট থেকে অথবা মোবাইল অ্যাপের মাধ্যমে সাইন আপ করতে হবে। এরপর নাম এবং ইমেইল দিয়ে ফ্রি অ্যাকাউন্ট খুলতে হবে এবং একটি মাস্টার পাসওয়ার্ড পছন্দ করতে হবে। মাস্টার পাসওয়ার্ডটি কোন পাসওয়ার্ডের পুনরাবৃত্তি না হওয়া উচিত। ছোট হাত বড় হাত উভয় অক্ষর, সংখ্যা এবং চিহ্ন সহ অন্তত আট অক্ষর রয়েছে এমন একটি অনন্য পাসওয়ার্ড তৈরি করুন। অ্যাকাউন্ট ক্রিয়েট করার পর ব্রাউজার এক্সটেনশন থেকে অন্য অ্যাকাউন্ট গুলো যুক্ত করে নেয়া যাবে। ড্রপবক্স, ফেসবুক ও টুইটারও রয়েছে ম্যানেজারের লিস্টে।\nতারেক রহমানের রাজনৈতিক ভবিষ্যত নিয়ে শক্তিমান কবি আল মাহমুদ বলেন, “ব্যক্তিগতভাবে তারেক রহমানের সঙ্গে একবার আমার দেখা হয়েছে। বিএনপি জোট সরকারের আমলের কোনো একটি সময়ে তার রাজনৈতিক কার্যালয়ে আমাকে আমন্ত্রণ জানিয়েছিলেন। তখন কথা হয়। মনে হয়েছে, তিনি (তারেক রহমান) রাজনৈতিক নেতা হয়ে ওঠার চেষ্টা করছেন। আবার রাষ্ট্রনায়ক হয়ে ওঠার যে স্পৃহা সেটাও তার মধ্যে দেখেছি।” শক্তিমান কবি আল মাহমুদ আরো বলেন, “নির্যাতন করে কাউকে দাবিয়ে রাখা যায় না। বরং নির্যাতিত ধৈর্যশীল ব্যক্তি বা গোষ্ঠী-ই জয়ী হন। তারেক রহমানও ভাল করবেন।”\nসোনার দামের এমন বড় ধরনের হেরফেরের ঘটনা বিরল এবং এটা মুদ্রা ঘাটতির লক্ষণ বলেই অলিম্পিক ট্রেড টিভি প্রকাশিত হয়। সর্বশেষ ঘটনা মূলত গ্লোবাল মন্দার কারণে শিল্পোন্নত দেশগুলোর রীতিবিরুদ্ধ অর্থনৈতিক নীতিমালার ফলাফল। সংবাদ সম্মেলনে বিএনপি মহাসচিব মির্জা ফখরুল ইসলাম আলমগীর বলেন, আন্দোলনের অংশ হিসেবেই আমরা সংলাপে অংশ নিয়েছি। আমরা সংলাপ চালিয়ে যাব। সমঝোতা হওয়ার আগেই তফসিল দিলে ইসি অভিমুখে পথযাত্রা হবে বলে জানান তিনি।\nঅলিম্পিক ট্রেড টিভি - বাইনারি বিকল্প তালিকা\nবিনিয়োগকারীদের নাম, আইডি, ঠিকানা, ছবি ও নমুনা স্বাক্ষরসহ রেজিস্টার বা তালিকা। দীপঃ গ্রাহক সংগ্রহ হয়ে থাকে কেমন করে?


আর্মেনীয় গণহত্যা: অটোমান সাম্রাজ্যের বিরুদ্ধে এক জঘন্য মিথ্যাচার - লিখেছেন - শাকিল আহমেদ\nby Adminডিসেম্বর ২৫, ২০২০ Saw\nগণহত্যা কাকে বলে? এর সংজ্ঞা পাওয়া যায় ১৯৪৮ সালের ডিসেম্বরে জাতিসংঘের গণহত্যা বিষয়ক সম্মেলন থেকে। সেখানে দ্বিতীয় অনুচ্ছেদে স্পষ্টভাবে বলা হচ্ছে নৃতাত্ত্বিক, জাতিগত কিংবা ধর্মীয় কোনো জনগোষ্ঠীকে আংশিকভাবে অথবা সম্পূর্ণরূপে নির্মূল করার লক্ষ্যে চালানো যেকোনো ধরনের পদক্ষেপ গণহত্যা বলে প্রতীয়মান হবে। অর্থাৎ, এখানে স্পষ্টতই বোঝা যাচ্ছে গণহত্যা হতে হলে অবশ্যই "নির্মূল করার ইচ্ছা" থাকতে হবে।\nশত শত বছর ধরে আর্মেনীয়রা মুসলিম শাসনের অধীনে থাকলেও তারা প্রায় সবাই খ্রিস্টান রয়ে গেছেন। বর্তমান আর্মেনিয়ায় খ্রিস্টান ৯৭% আর মুসলিম রয়েছে ০.১% এর মতো (১০০০ জন)। অধিকাংশ প্রাচীন মসজিদ ধ্বংস করে ফেলা হয়েছে। বর্তমানে আর্মেনিয়ার রাজধানী ইয়েরেভানে মাত্র একটি মসজিদ বিদ্যমান রয়েছে।\nআর্মেনীয়দের দাবি অনুযায়ী ১৯১৫-১৬ সালে অটোম্যান সাম্রাজ্যের ভাঙ্গনের সময় ১৫ লক্ষ নিরীহ আর্মেনীয় জনগণ গণহত্যার শিকার হয়েছিল। আন্তর্জাতিকভাবেও এটা গণহত্যা হিসেবে স্বীকৃতি পেয়েছে। কিন্তু ইতিহাসের বেড়াজালে চাপা পড়ে আছে অনেক সত্য, যা বিভিন্ন সময় বিভিন্ন তথ্য উপাত্ত থেকে বের হয়ে এসেছে।\nওই সময় অটোম্যান সরকারের করা আদমশুমারি ও অন্যান্য তথ্য উপাত্তের উপর ভিত্তি করে অনেক নিরপেক্ষ ইতিহাসবিদই বলেছেন সেসময় আর্মেনীয় জনগণের সংখ্যা ১৫ লাখের অনেক কম ছিল। অথচ আর্মেনীয়রা দাবি করে থাকে এ গণহত্যায় ১৫ লক্ষ নিরীহ মানুষকে হত্যা করা হয়েছিল যা স্পষ্টতই মিথ্যা বলে প্রমাণিত হয়েছে। কেননা, কিভাবে নিহত জনসংখ্যা মোট বসবাসকারী জনসংখ্যার থেকে বেশি হয়? এর উত্তর আর্মেনীয়দের কাছ থেকে কখনই পাওয়া যায়নি।\nপ্রাসঙ্গিকভাবে বলে রাখা ভালো যে, তখন অটোমান সরকারের আদমশুমারি দপ্তরের প্রধান ছিলেন অটোম্যান আর্মেনীয় নাগরিক মিগ্রিদিচ সাবানিয়ান (১৮৯৭-১৯০৩)। তাই ঐ আদমশুমারির তথ্য যে সঠিক ছিল এতে কোনো সন্দেহ নেই।\nতুরস্কের ইতিহাস সোসাইটির সভাপতি ইউসুফ হালাকগ্লু অনেক তথ্য-উপাত্তের উপর ভিত্তি করে বলেছিলেন-\n"ওই সময় স্থানান্তর এবং প্রথম বিশ্বযুদ্ধের অন্যান্য প্রেক্ষাপটে প্রায় ৫৬ হাজার আর্মেনিয়ান মারা যান। আর প্রায় ১০ হাজারের কম আর্মেনীয় সরাসরি অটোমানদের হাতে নিহতের শিকার হন।"\nতুরস্কের প্রাক্তন অস্ট্রেলীয় রাষ্ট্রদূত পি এফ পিটার্স বলেন-\n"যুদ্ধকালীন সময়ে অটোমানদের কখনোই গণহত্যার পরিকল্পনা ছিল না। আর্মেনীয়দের রাশিয়ার সীমান্তবর্তী সম্মুখ সমর অঞ্চল থেকে রাষ্ট্রীয় নিরাপত্তার খাতিরে কেবল স্থানান্তরিত করা হয়েছিল। কেননা আর্মেনীয়দের অনেকেই শত্রুপক্ষ রাশিয়ানদের সাথে রাষ্ট্রদ্রোহিতামূলক সহযোগিতা করেছিল।"\nআর্মেনীয়দের মধ্যে কিছু ব্যক্তি ছিল যারা রুশ সাম্রাজ্যের সাথে অটোম্যানদের যুদ্ধের সময় রাষ্ট্রদ্রোহী অপরাধে জড়িয়ে পড়ে। তারা রাশিয়ানদের সহযোগিতা করতে থাকে। স্বাভাবিকভাবেই এতে অটোমানরা আর্মেনীয়দের প্রতি ক্ষিপ্ত হয়। ফলে অপরাধের সাথে যারা জড়িত এবং রাষ্ট্রদ্রোহী মূলক আচরণ যারা করেছে তাদেরকে শাস্তির আওতায় নিয়ে আসা হয়। এতে করে বেশকিছু আর্মেনীয় সশস্ত্র হয়ে ওঠে এবং অটোমানদের সাথে বিদ্রোহ করতে থাকে। ফলে অটোমানদের হাতে বহু আর্মেনীয় নিহত হয়। অটোমানরা সিদ্ধান্ত নেয় সীমান্তবর্তী অঞ্চল থেকে আর্মেনীয়দেরকে সরিয়ে ফেলতে হবে যাতে করে তারা আর রাশিয়াকে সহযোগিতা না করতে পারে।\nস্বয়ং আর্মেনীয় ইতিহাসবিদ মিকায়েল ভারান্দিয়ান তার বিখ্যাত 'History Of The Armenian Movement' বইতে লিখেছেন-\n"অটোমান আর্মেনীয়রা রাষ্ট্র কাঠামোর মধ্যে সম্পূর্ণরূপে স্বাধীনভাবে চলাচল করতে পারত। অন্যদিকে রাশিয়ার চাইতে অটোমানদের কাছেই আর্মেনীয়রা বেশি নিরাপদ ছিল। কেননা রাশিয়ান জারদের তুলনায় তুর্কিরা আর্মেনীয়দের ঐতিহ্য, ধর্ম, কৃষ্টি, সংস্কৃতি ও ভাষা ব্যবহারের স্বাধীনতা নিশ্চিত করেছিল।"\nপ্রথম বিশ্বযুদ্ধের পরপরই ১৯১৯ সালে থেকে ১৯২২ সাল পর্যন্ত এক বিশেষ আইনি প্রক্রিয়ার মাধ্যমে অটোমান নির্বাহীদের বিরুদ্ধে আর্মেনীয়দের অভিযোগগুলো তদন্ত করে দেখা হয়। সেভার্স শান্তি চুক্তির আওতায় অটোমান সাম্রাজ্য তখন ভেঙে খানখান হয়ে গেছে। কাজেই মিত্রবাহিনীর আদেশে অভিযুক্ত ব্যক্তিদের তাদের হাতে তুলে দিতে বাধ্য হয় অটোমান সরকার। এই প্রক্রিয়ায় ১৪৪ জন অটোমান নির্বাহী কর্মকর্তাকে আটক করে মাল্টাতে স্থানান্তর করে ব্রিটেন। স্থানীয় আর্মেনীয় এবং তাদের ধর্মযাজকদের থেকে পাওয়া তথ্য উপাত্তের ভিত্তিতে বিচার কার্যক্রম শুরু হয়।\nব্রিটিশ গোয়েন্দারা অভিযুক্ত ব্যক্তিদের বিরুদ্ধে যে অভিযোগ আনা হয়েছে, তার সততা তন্নতন্ন করে খুঁজতে থাকে। হাইগ খাজারিয়ান নামে ব্রিটিশ নিযুক্ত জনৈক মার্কিন বিশেষজ্ঞ অটোমান এবং ব্রিটিশ মহাফেজখানাতে রক্ষিত সকল দলিল-দস্তাবেজ নিয়ে সার্বিক এক গবেষণা পরিচালনা করেন। কিন্তু মাল্টাতে অভিযুক্ত অটোমান নির্বাহীদের বিরুদ্ধে আর্মেনীয়দের হত্যার নির্দেশ দেওয়া তো দূরে থাক, নিদেনপক্ষে হত্যায় উৎসাহ প্রদান করার কোনো প্রমাণও তিনি খুঁজে পাননি। আর্মেনীয়দের উপস্থাপন করা দলিল-দস্তাবেজ তদন্ত করার দায়িত্বে থাকা ব্রিটিশ পররাষ্ট্রমন্ত্রীও এমন কোনো প্রমান হাজির করতে পারেননি। কাজেই মাল্টাতে বন্দি থাকা অটোমান নির্বাহীদের দুই বছর ৪ মাস পর নিঃশর্ত মুক্তি দান করে দিতে হয়। সেখানে স্বাভাবিকভাবেই প্রমাণিত হয় যে আর্মেনীয় জনগণ এবং তাদের ধর্ম যাজকরা যেসব অভিযোগ করেছে তা ছিল সম্পূর্ণ মিথ্যা।\nঐতিহাসিকভাবে গণহত্যা শুরু হয় কোনো জাতির প্রতি অনৈতিক বিদ্বেষ ও বৈষম্য থেকে। যেখানে মিগ্রিদিচ সাবায়ানের মত আর্মেনীয় সরকারের উঁচু পদে উঠে আসতে পেরেছেন, সেখানে আর্মেনীয়রা অটোমান তুরস্কে বৈষম্যের শিকার ছিলেন এ কথা বিশ্বাস করা কঠিন। বরং অন্যান্য নাগরিকদের মতোই আর্মেনীয়দের আমরা অটোমান সাম্রাজ্যের উচ্চ পদ সমূহে বহাল থাকতে দেখেছি। উনবিংশ শতাব্দীর লেখ্যপ্রমাণ থেকে দেখা যায় যে ২৯ জন আর্মেনীয় অটোমান সামরিক বাহিনীর জেনারেল (পাশা) পদে উন্নীত হয়েছিলেন। এছাড়া ২২ জন আর্মেনীয় অটোমান সরকারের পররাষ্ট্র মন্ত্রণালয়ের নির্বাহী পদে অধিষ্ঠিত ছিল। ৩৩ জন পার্লামেন্টে নির্বাচিত প্রতিনিধি, ১৮ জন পররাষ্ট্র মন্ত্রণালয়ের অফিস এবং ১১ জন বিশ্ববিদ্যালয়ের বড় কর্মকর্তা ছিলেন।\n১৯৯৬ সালে মার্কিন কংগ্রেসে আন্তর্জাতিক বিষয়ক এক সভায় ড. ম্যাককার্থি বলেন-\n"আমি বিশ্বাস করিনা যে অটোমান সরকারের গণহত্যার কোন অভিপ্রায় ছিল। এমন সিদ্ধান্তে আসার যুগপদ প্রামানিক ও যৌক্তিক কারণ রয়েছে। যেমন গোপন নির্বাসনের যে সমস্ত নথি পাওয়া যায় তার কোনোটিতেই হত্যার আদেশ দেখা যায়নি। উল্টো বরং ওই সব দলিলে নির্বাসনে থাকা আর্মেনীয়দের সর্বতোভাবে রক্ষা করার আদেশ দেখা যায়। ইস্তানবুলসহ বড় শহরগুলোতে আর্মেনীয়রা অক্ষত অবস্থাতেই স্বাধীনভাবে চলাচল করতে পারত। তাদের গির্জাগুলো ছিল খোলা। অথচ জার্মানিতে ইহুদী গণহত্যার সময় বার্লিনের সমস্ত ইহুদীদেরকে হত্যা করা হয়েছিল এবং তাদের গির্জা ধ্বংস করে দেয়া হয়েছিল। কাজেই অটোমানদের বিরুদ্ধে কোনোভাবেই গণহত্যার অভিযোগ আনা যায় না।"\n'আর্মেনীয় যাজক সংঘ' থেকে দাবি করা হয়েছিল যে তাদের পরিসংখ্যান অনুসারে নাকি আনাতোলিয়াতে পূর্বে আর্মেনীয়রা সংখ্যাগরিষ্ঠ ছিল। কিন্তু পরে দেখা যায় ঔ পরিসংখ্যান কোনরকম তথ্য সূত্র ছাড়াই প্যারিসে বসবাসরত এক লেখক বানিয়েছেন। প্রথম বিশ্বযুদ্ধের সময় ব্রিটিশ প্রোপাগান্ডা অফিস থেকে প্রকাশিত চিঠির বরাত দিয়ে তুর্কি অপরাধের জোর দাবি তোলা হয়। কিন্তু পরে দেখা যায় যে ওই চিঠিগুলো আসলে খ্রিস্টান মিশনারী ও আর্মেনীয় বিপ্লবীদের দাঁড়া পাঠানো হয়েছে, যাদের নিরপেক্ষতা নিয়ে প্রশ্ন থেকেই যায়।\nএই দাবীও করা হয় যে, প্রথম বিশ্বযুদ্ধের পর তুরস্কের স্থাপিত কোর্ট মার্শালে প্রমাণ হয়েছে যে যুদ্ধকালীন সময়ে তুর্কিরা গণহত্যায় নিয়োজিত ছিল। যদিও নিবিড় পর্যবেক্ষণে দেখা যায় যে, গণহত্যার অভিযোগ ছিল লম্বা তালিকাতে থাকা অনেক অপরাধের মাত্র একটি এবং সেই অভিযোগগুলো ব্রিটিশ দখলদার বাহিনীর অনুগত যুদ্ধ পরবর্তী তুর্কি সরকারের আমলে করা। আর সেই লম্বা অপরাধের তালিকাতে ছিল অসংখ্য প্রমাণিত মিথ্যা অভিযোগ। মূলত ব্রিটিশ দখলদার শক্তিকে খুশি করার জন্যই ঐ কোর্ট মার্শাল করা হয়েছিল।\nবলে রাখা ভাল যে, ড. ম্যাককার্থি আর্মেনীয় গণহত্যার অস্বীকার করা একমাত্র বিশেষজ্ঞ নন। আরো অনেক ইতিহাসবিদই আছেন যারা এই সিদ্ধান্তে এসেছেন যে গণহত্যার অভিযোগ অতিমাত্রায় পক্ষপাতদুষ্ট। এদের মধ্যে রয়েছেন, বার্নার্ড লুইস (বিগত), এনভার জিয়া কারাল (আঙ্কারা বিশ্ববিদ্যালয়), সালাহি আর. সোন্যাল (ব্রিটিশ ইতিহাসবিদ), ইসমাঈল বিনার্ক (ডিরেক্টর অটোম্যান আর্কাইভ, আঙ্কারা), সিনাসি ওরেল (ডিরেক্টর, অটোম্যান আর্মেনীয় দলিলাদির শ্রেণীবিন্যাস সংস্থা), কামুরান গুরুন (সাবেক কূটনীতিক) ও মিম কেমাল ওকি। আরো অনেকেই বলেছেন যে,\nব্লু বুক'কে আর্মেনীয় গণহত্যার দলীল হিসেবে উপস্থাপন করা হয়। অথচ, জেমস ব্রাইস ও আর্নল্ড জে. টয়েনবির লেখা “ব্লু বুক” (অটোম্যান সাম্রাজ্যে আর্মেনীয়দের প্রতি আচরণ, ১৯১৫-১৯১৬) পুরোপুরি বিশ্বাসযোগ্য নয়। ব্রিটিশ ও ফরাসী গোয়েন্দা সংস্থার সরবরাহ করা মিথ্যা তথ্যের উপর ভিত্তি করে লেখা বইটি মূলত তাদের প্রোপাগান্ডারই অংশ, যা দিয়ে একদিকে যেমন তুরস্কের ভাবমুর্তি নষ্ট করা যাবে, অন্যদিকে তেমনি পরাভূত অটোমান সাম্রাজ্যের বিশাল অংশে তাদের কলোনিয়াল শক্তি প্রতিষ্ঠাকে বৈধতা দেয়া যাবে।\nতৎকালীন যুদ্ধের পরিপ্রেক্ষিতে, আর্মেনীয়দের স্থানান্তরিত প্রক্রিয়ায় বাধাদান এবং রাশিয়াকে সহযোগিতার অভিযোগে সহস্রাধিক আর্মেনিয়ান অটোমানদের হাতে নিহত হয়েছিল, একথা অস্বীকার করার সুযোগ নেই। কিন্তু জাতিগতভাবে আর্মেনিয়ানদের নির্মূল করার অভিপ্রায় কখনোই অটোমানদের মধ্যে ছিল না। কাজেই জাতিসংঘের সংজ্ঞা অনুযায়ী এই হত্যাযজ্ঞকে গণহত্যা বলা যায়না। পাশাপাশি ১৫ লক্ষ আর্মেনিয়ান হত্যার যে কাল্পনিক গল্প শোনানো হয়ে থাকে তা সম্পূর্ণ মিথ্যা এবং বানোয়াট।\nএমনকি ২০০৪ সাল পর্যন্ত মার্কিন যুক্তরাষ্ট্রও এই ঘটনাকে গণহত্যা বলে উল্লেখ করেনি। ২০০৪ সালের পর মার্কিন কংগ্রেস একাধিকবার প্রস্তাব উপস্থাপন করার পর পাশ্চাত্যের ইসলামবিদ্বেষী ধারায় অটোমানদের বিরুদ্ধে এই ঘটনাকে ২০১৯ সালে গণহত্যা বলে স্বীকৃতি দেওয়া হয়। সেখানেও যে কংগ্রেসের নিরঙ্কুশ ভোটে গণহত্যা বলে স্বীকৃতি পেয়েছিল তা কিন্তু নয়। অনেক কংগ্রেস সদস্যই এর বিরোধিতা করেছিল, যাদের মধ্যে ড. ম্যাককার্থি অন্যতম।\nঐতিহাসিক মিথ্যাচারকে তুরস্ক কখনোই মেনে নেয়নি। স্বাভাবিকভাবেই তুরস্কের সেক্যুলার সরকার কিংবা ইসলামপন্থী সরকার উভয়ই কথিত এই গণহত্যাকে অস্বীকার করেছে এবং নিজেদের সততার স্থানে শক্ত অবস্থান নিয়েছেন। বর্তমান তুরস্কের প্রেসিডেন্ট রেসেপ তাইপ এরদোয়ানও তার একাধিক বক্তব্যে এই ঘটনাকে সম্পূর্ণরূপে অস্বীকার করেছে এবং পাশ্চাত্যের মদদে গড়া মিথ্যা এবং রূপকথার গল্প বলে আখ্যায়িত করেছেন। এছাড়া তিনি ২০১৯ সালের ১২ মার্চের মার্কিন যুক্তরাষ্ট্রের আর্মেনীয় গণহত্যার স্বীকৃতিকে ‘মূল্যহীন' এবং 'মিথ্যাচার' বলে আখ্যায়িত করেছেন।\nনির্বাচিত বিশ্ব রাজনীতি শাকিল আহমেদ সভ্যতা


জমির জন্য বৃদ্ধা মাকে তাড়িয়ে দিয়েছে মুক্তিযোদ্ধা সন্তান! জমির জন্য বৃদ্ধা মাকে তাড়িয়ে দিয়েছে মুক্তিযোদ্ধা সন্তান!\nসারাদেশ | 6th May, 2018 5:11 pm\nজমি লিখে না দেয়ায় জন্মদাতা মাকে বাড়ি থেকে বের করে দিয়ে ঘরের দরজায় কাঁটা দিয়ে রেখেছে মুক্তিযোদ্ধা ছেলে। ছেলে-ছেলের দুই স্ত্রী, নাতী-নাতনী মিলে নির্যাতন করে ঘরে পেট্রোল দিয়ে আগুন দেয়ার হুমকি দেয়ায় আট মাস যাবৎ মেয়েদের বাড়ি-বাড়ি ঘুড়ছেন ৯০ বছরের বৃদ্ধা এক মা। ইউএনও বরাবর অভিযোগ দিলে ঘটনা তদন্ত করতে গিয়ে মুক্তিযোদ্ধার কাছে অশালীন আচরণের শিকার হন সমাজসেবা কর্মকর্তা। এ ঘটনা কুড়িগ্রামের রামখানা ইউনিয়নের দক্ষিণ রামখানা গ্রামে। মুক্তিযোদ্ধা হয়ে মাকে নির্যাতনের ঘটনায় এলাকাবাসী ক্ষুব্ধ হলেও ভয়ে মুখ খুলতে পারছেন না।\nজানা যায়, স্বামী শাহাদৎ আলী ব্যাপারী মারা যাওয়ার পর দ্বিতীয় ছেলে মহির উদ্দিনের কাছে থাকতেন ৯০ বছর বয়সী মা মোমেনা বেওয়া। বছর খানেক আগে মহির উদ্দিন মারা গেলে জমির লোভে তাকে বাড়িতে নিয়ে এসে তার নামে ১ একর ৪১ শতক জমি দখলে নেন ছেলে মুক্তিযোদ্ধা মমিন উদ্দিন। পরবর্তীতে জমি তার নিজের নামে লিখে দিতে মাকে চাপ দিতে থাকে ছেলে মমিন ও নাতি হারুন। জমি লিখে না দিলে তালাবদ্ধ ঘরে পুড়িয়ে মারার হুমকি দিলে মেয়ের বাড়ি চলে যান বৃদ্ধা। এরপর থেকে ছয় মাস ধরে মেয়ের বাড়িতে আছেন তিনি।\nসরেজমিন গিয়ে দেখা যায়, মহির উদ্দিনের বাড়ির একটি ঘরে থাকতেন মোমেনা বেওয়া। বড় ছেলে মমিন নিয়ে আসার পর ঘরের মহিরের বাড়ির দিকে দরজা বন্ধ করে মমিনের বাড়ির দিকে দরজা করা হয়। বর্তমানে সেই দরজা বন্ধ করে দরজায় কাঁটা এবং বাঁশের কঞ্চির ফেলে রেখেছেন মমিন। এদিকে মা আট মাস থেকে মেয়েদের বাড়ি-বাড়ি ঘুরছেন।\nমহির উদ্দিনের স্ত্রী আম্বিয়া বেওয়া বলেন, তিনি মুক্তিযোদ্ধা হলে কি হবে; জমির জন্য আমাদের সাথে তারা যা করেছে তার বলার মতো নয়। জমির জন্য নিজের মাকে যে পেট্রোল দিয়ে পুড়িয়ে মারতে চায়, তারা কেমন আপনারাই তা বোঝেন। আমার শাশুড়ি দীর্ঘদিন আমার বাড়িতে ছিল। এই জমির লোভে তাকে নিয়ে নির্যাতন করল তারা।\nমেয়ের বাড়িতে গিয়ে বৃদ্ধা মোমেনা বেওয়ার সাথে কথা বলতে গেলে তিনি কান্নায় ভেঙ্গে পড়েন। চোখের জল মুছতে মুছতে বলেন, ছেলেকে পেটে ধরেছি। সেই আমাকে আগুনে পুড়িয়ে মারতে চায়। আমার নাতি হারুন কয় টিপ দে; না হলে ঘর তালা দিয়া আগুন ধরিয়ে দিবো। ওর কত জমির দরকার।\nছেলের কাছে ফিরবেন কিনা জানতে চাইলে বলেন, না বাবা, ওতো আমাক মেরেই ফেলবে। তার মেয়ে জাহানারা বেগম বলেন, তাকে ভাই ভাবতে ঘৃণা হয়।\nঅপর দুই বোন সহিদা বেগম ও আহেলা বেগম বলেন, ভাইয়ের বিচার চাই আমরা। মায়ের জমি উদ্ধারের জন্য সরকারের কাছে সহযোগিতার আবেদন করছি।\nস্থানীয় জাহাঙ্গীর আলম বলেন, মানুষ এতো নিকৃষ্ট হয় কীভাবে? মাকে জমির জন্য নির্যাতন করে বাড়ি থেকে বের করে দেয়। তাদের আচরণ এতা খারাপ এলাকাবাসী মুখ খোলার সাহস পায় না।\nবিষয়টি নিয়ে প্রথমে স্থানীয় গণ্যমান্য ব্যক্তিদের কাছে অভিযোগ করেন বৃদ্ধা মোমেনা। গণ্যমান্যরা মুক্তিযোদ্ধা মোমিনের সাথে এ প্রসঙ্গে কথা বলতে গেলে তিনি সাফ জানিয়ে দেন মাকে চেনেন না। পরে ছেলের বিরুদ্ধে ইউএনও বরাবর লিখিত অভিযোগ করেন বৃদ্ধা।\nস্থানীয় আমজাদ হোসেন বলেন, আমি মোমিনের সাথে কথা বলেছি। তিনি বলেছেন মা’র সাথে আমার সম্পর্ক নেই।\nইউনিয়ন মুক্তিযোদ্ধা কমান্ডার আজিজার রহমান বলেন, এলাকায় মীমাংসা না হলে ইউএনও স্যারকে অভিযোগ করেন মোমিনের মা। শুনেছি তদন্ত কর্মকর্তার সাথে খারাপ আচরণ করেছে। এটা সকল মুক্তিযোদ্ধার জন্য লজ্জার।\nতবে মুক্তিযোদ্ধা মোমিন বলেন, আমার মায়ের জমি যেটুকু জমি আমার কাছে আছে সেতো আছে। চলেন জমি দেখাই। এসব হয়েছে আমার বিরুদ্ধে বোনদের চক্রান্ত। মায়ের ঘরের দরজায় কেন কাটা দিলেন? এ প্রশ্নের জবাবে বলেন, মা যেহেতু বের হয়ে গেছে। হঠাৎ এসে ঘরে ঢুকে নিজের ভাতে নিজে বিষ মিশিয়ে আমার নাম বলবে এজন্য বন্ধ করে রেখেছি। আসতে হলে সেভাবে আসতে হবে।\nতদন্তকারী সমাজসেবা কর্মকর্তার সাথে অশালীন আচরণের বিষয়ে বলেন, সেদিন আমার বাড়িতে অন্য ঝামেলা ছিল। উনি এসে অন্যভাবে কথা বলেছেন। তবে তার সাথে তেমন খারাপ আচরণ করা হয়নি।\nউপজেলা ভারপ্রাপ্ত সমাজসেবা কর্মকর্তা সালেকুল ইসলাম বলেন, আমার আগের কর্মকর্তা ঘটনাটি তদন্ত করেছেন। তদন্ত রিপোর্টে আমি যা পেয়েছি তা হলো, মুক্তিযোদ্ধা মোমিন ও তার পরিবারের লোকজন খারাপ আচরণ করেছেন।\nনাগেশ্বরী উপজেলা নির্বাহী কর্মকর্তা (ইউএনও) শঙ্কর কুমার বিশ্বাস বলেন, ঘটনাটি অত্যন্ত দুঃখজনক। একজন মুক্তিযোদ্ধা তার মাকে নির্যাতন করে এটা ভাবা যায় না। তিনি তদন্ত কর্মকর্তার সাথেও তিনি অশালীন আচরণ করেন। তার মুক্তিযোদ্ধার ভাতা থেকে মাকে কিছু দিতে বলা বলেছিলাম। তখন তিনি মাসে মাত্র দু’শ টাকা দিতে চেয়েছেন। যা খুবই হাস্যকর। উপজেলা মুক্তিযোদ্ধা ভাতা কমিটিকে বিষয়টি বলা হয়েছে। তারা তদন্ত রিপোর্ট নিয়েছেন। আলোচনা করে সিদ্ধান্ত নেয়া হবে। তবে আমরা এর একটা ব্যবস্থা নেবো।


বলিউডে যৌন শোষণ ‘খুব সাধারণ’ ব্যাপার, : কঙ্গনা SANGBAD.TV\nNow : 20/05/2022 10:28:31 am\nবলিউডে যৌন শোষণ ‘খুব সাধারণ’ ব্যাপার, : কঙ্গনা\nআপডেট টাইম : 04/05/2022 11:02 AM\nবলিউড নিয়ে আবার বোমা ফাটালেন নায়িকা কঙ্গনা রানাওয়াত। বলিউডে যৌন নির্যাতন নাকি একরকম ‘ডাল-ভাত’এর মতো! এবার তিনি দাবি করেছেন, হিন্দি সিনেমা জগতে প্রায়ই যৌন নির্যাতনের শিকার হয় উঠতি অভিনেতারা।\nআনন্দবাজার পত্রিকার প্রতিবেদনে বলা হয়, কঙ্গনা দাবি করেছেন, মিটু আন্দোলনের সময় এই ‘সত্যি কথা’ ফাঁস করাতেই পুরো বলিউড শত্রু হয়েছিল তার। এক যোগে তাকে নিষিদ্ধ করেছিল সবাই।\nবলিউডের ব্যাপার স্যাপার যে তার পছন্দ না তা আগেও অনেকবার বুঝিয়ে দিয়েছেন কঙ্গনা। তবে এই প্রথম তিনি বলিউডের কাস্টিং কাউচের কথা সোজাসুজি বললেন। একই সঙ্গে তিনি জানিয়েছেন ফ্যাশনের জগতেও ব্যাপারটা কিছুটা একইরকম। নতুনদের সেখানেও হেনস্থার শিকার হতে হয়।\nকঙ্গনা বলেছেন, অনেকক্ষেত্রেই এই ধরনের ঘটনার দীর্ঘ ছাপ থেকে যায় নির্যাতিতদের ওপর। কেরিয়ার শুরুর আগেই শেষ হয়ে যায় তাদের। ‘মিটু’ আন্দোলনের সময় তাই এই নির্যাতিতদের পক্ষ নিয়েছিলেন বলে দাবি করেছেন কঙ্গনা। তিনি বলেছেন, যতই আমরা বলিউডের শিল্পজগতের স্বচ্ছ ভাবমূর্তি তৈরি করার চেষ্টা করি না কেন আসলে বলিউডের জগত ঘন অন্ধকারাচ্ছন্ন! আর এটাই সত্যি।


Mobile App For Pulse Oximeter: স্মার্টফোনই এবার পালস অক্সিমিটারের কাজ করবে! রক্তে অক্সিজেন মাত্রা মাপবে কলকাতায় তৈরি এই অ্যাপ - Eisamay\nthis smartphone app to replace pulse oximeter developed by kolkata based health startup carenow healthcare\nMobile App For Pulse Oximeter: স্মার্টফোনই এবার পালস অক্সিমিটারের কাজ করবে! রক্তে অক্সিজেন মাত্রা মাপবে কলকাতায় তৈরি এই অ্যাপ\nSayantan Mukherjee | Lipi | Updated: May 22, 2021, 4:05 PM\nMobile App For Pulse Oximeter: বাংলাই বার বার পথ দেখায়। এবারও তার অন্যথা হল না। কলকাতার একটি হেলথ স্টার্টআপ সংস্থা এমনই এক Mobile App নিয়ে হাজির যা এক্কেবারে Pulse Oximeter-এর কাজ করবে অর্থাৎ রক্তে অক্সিজেনের পরিমাণ মাপতে সাহায্য করবে।\nশহররের একটি হেলথ স্টার্টআপ সংস্থা এই অ্যাপ তৈরি করেছে, যার পোশাকি নাম CarePlix Vital।\nএই অ্যাপ ব্যবহার করে খুব সহজেই স্মার্টফোন থেকে রক্তে অক্সিজেনের পরিমাণ মাপা যাবে।\nএছাড়াও CarePlix Vital অ্যাপের সাহায্যে জানা যাবে পালস রেট।\nএই সময় ডিজিটাল ডেস্ক: করোনাকালে গুরুত্বপূর্ণ ভূমিকা নিয়েছে পালস অক্সিমিটার। মুহুর্মুহ রক্তে অক্সিজেন লেভেল চেক করতে কোভিড আক্রান্তদের সাহায্য করেছে ছোট্ট এই যন্ত্র। দুর্ভাগ্যবশত, আকাশপাতাল চাহিদা থাকার কারণে পালস অক্সিমিটারের দাম এক ধাক্কায় অনেকটাই বেড়েছে সম্প্রতি। এই মুহূর্তে একটি পালস অক্সিমিটার কিনতে অন্তত 2,000 টাকা খরচ করতে হয়। যদিও কলকাতার এক স্টার্টআপ কোম্পানি, সম্প্রতি একটি মোবাইল অ্যাপ লঞ্চ করেছে, যা দিয়ে রক্তে অক্সিজেনের পরিমাণ মাপা সম্ভব।\nশহররের একটি হেলথ স্টার্টআপ সংস্থা এই অ্যাপ তৈরি করেছে, যার পোশাকি নাম CarePlix Vital। এই অ্যাপ ব্যবহার করে খুব সহজেই স্মার্টফোন থেকে রক্তে অক্সিজেনের পরিমাণ মাপা যাবে। এছাড়াও জানা যাবে পালস রেট। কী ভাবে এই অ্যাপের সাহায্যে ব্লাড অক্সিজেন লেভেল মাপা যাবে? স্মার্টফোন ব্যবহার করে রক্তে অক্সিজেনের পরিমাণ মাপার জন্য রোগীকে ফোনের ক্যামেরার নীচে আঙুল রাখতে হবে। এর পরেই ফোনের ক্যামেরার ফ্ল্যাশলাইট অন হয়ে যাবে ও রক্তে অক্সিজেনের পরিমাণ মাপা শুরু করে দেবে। তার ঠিক পরেই অ্যাপের মাধ্যমে স্মার্টফোন ডিসপ্লেতে রিডিং ভেসে উঠবে।\nকলকাতার যে হেলথ স্টার্টআপ সংস্থা এই অ্যাপ তৈরি করেছে, তার নাম CareNow Healthcare। সংস্থার সহ-প্রতিষ্ঠাতা সুব্রত পাল বলছেন, 'রক্তে অক্সিজেনের মাত্রা মাপার জন্য প্রয়োজন একটি পালস অক্সিমিটার অথবা একটি ওয়্যারেবল ডিভাইস। এই সব ডিভাইসেই ফোটোপ্লেথিজমোগ্রাফি বা PPG প্রযুক্তি ব্যবহার করা হয়। এই অ্যাপেও সেই প্রযুক্তিই ব্যবহার করা হয়েছে'\nকী ভাবে অ্যাপটি ব্যবহার করে রক্তে অক্সিজেনের পরিমাণ মাপা যাবে, তার ব্যখ্যায় সুব্রত পাল বললেন, 'স্মার্টফোনের পিছনের ক্যামেরা ও ফ্ল্যাশলাইট ব্যবহার করে আমরা এই কাজ করছি। সব পালস অক্সিমিটার অথবা ফিটনেস ব্যান্ডে থাকে একটি ইনফ্রারেড লাইট। যদিও স্মার্টফোনে ফ্ল্যাশলাইটের মাধ্যমেও এই কাজ সম্ভব। আর আমরা তা সফল ভাবেই করে দেখিয়েছি। আঙুল দিয়ে স্মার্টফোনের পিছনের ক্যামেরা ও ফ্ল্যাশলাইট ঢেকে 40 সেকেন্ড অপেক্ষা করতে হবে। তার পরে আলোর ঔজ্জ্বল্যের পার্থক্যের মাধ্যমে রক্তে অক্সিজেনের মাত্রা ও পালস রেট পরিমাপ করা হবে।'\nআরও পড়ুন: Covid টিকাকরণের ছবি শেয়ার করলেই 5000 টাকা পুরস্কার! বড় ঘোষণা কেন্দ্রের\nআপাতত CarePlix Vital-এর এই অ্যাপ ব্যবহারের জন্য রেজিস্ট্রেশন করতে হবে। রিপোর্টে বলা হয়েছে, 'আঙুল কত জোরে চেপে ক্যামেরার উপরে রাখা হচ্ছে, তার উপরেই নির্ভর করবে রিডিং। যত জোরে আঙুল ক্যামেরার উপরে চাপা হবে, তত নিখুঁত রিডিং পাওয়া যাবে।' মাত্র 40 সেকেন্ড স্মার্টফোনের উপর আঙুল রাখলে, সেই ফোনের ডিসপ্লেতে রিডিং ভেসে উঠবে। ইন্টারনেট কানেকশনের মাধ্যমে এই রেকর্ড ক্লাউডে সেভও করা যাবে।\nআরও পড়ুন: মানুষের মতো কথা বলবে স্মার্টফোন! সৌজন্যে Google-এর নতুন প্রযুক্তি LaMDA\nএখন প্রশ্ন হচ্ছে, পালস অক্সিমিটারের মতোই কার্যকরী স্রেফ একটা মোবাইল অ্যাপ রক্তে অক্সিজেনের পরিমাণ মাপতে কতটা সফল? এই প্রসঙ্গে CarePlix Vital-এর আর এক সহ-প্রতিষ্ঠাতা মনসিজ সেনগুপ্ত বলেন, 'ইতিমধ্যেই কলকাতার শেঠ শুক্লা কারনানি মেমোরিয়াল হাসপাতালে 1200 জনের উপরে এই ডিভাইসের ক্লিনিকাল ট্রায়াল হয়েছে।' অন্য দিকে সুব্রত পাল যোগ করলেন, 'হাসপাতালের বহির্বিভাগে বেশিরভাগ ট্রায়াল করা হয়েছে। এই ট্রায়ালে আমরা 96 শতাংশ সঠিকভাবে হার্টবিট ও 98 শতাংশ সঠিকভাবে রক্তে অক্সিজেনের মাত্রা পরিমাপ করতে পেরেছি।'\nপরের খবরসুরক্ষিত রাখুন নিজের আধার তথ্য! জানুন কী ভাবে করবেন Aadhaar Card Lock-Unlock\nমোবাইল অ্যাপ পালস অক্সিমিটার কলকাতা this mobile app replaces pulse oximeter pulse oximeter mobile app for pulse oximeter Kolkata Based Health Startup careplix vital carenow healthcare\nWeb Title : this smartphone app to replace pulse oximeter developed by kolkata based health startup carenow healthcare


৩৯. বৌদ্ধভারত – Bangla Library\nলাইব্রেরি » স্বামী বিবেকানন্দ রচনাবলী » ১০ম খণ্ড » ০৩. বিবিধ » ৩৯. বৌদ্ধভারত\n[শেক্‌স্‌পীয়র ক্লাব, পাসাডেনা, ক্যালিফোর্নিয়া-২ ফেব্রুআরী, ১৯০০, সন্ধ্যা ৮ ঘটিকায় প্রদত্ত বক্তৃতা।]\nআজ সন্ধ্যায় বৌদ্ধভারত আমাদের আলোচ্য বিষয়। আপনারা অনেকেই হয়তো এডুইন আর্নল্ডের পদ্যে লিখিত বুদ্ধের জীবনী পাঠ করেছেন। কেউ কেউ হয়তো এ-বিষয়ে আরও বিশদ আলোচনাও করে থাকবেন। কারণ ইংরেজী, ফরাসী, জার্মান প্রভৃতি নানা ভাষায় বৌদ্ধ-সাহিত্যের উপর প্রচুর পুস্তকাদি প্রকাশিত হয়েছে। বৌদ্ধধর্মই জগতের সার্বভৌম ধর্মের প্রথম অভিব্যক্তি। সুতরাং এর অনুশীলন স্বতই বিশেষ আকর্ষণীয়।\nবৌদ্ধধর্মের পূর্বেও ভারতে এবং অন্যত্র নানা ধর্মের আবির্ভাব হয়েছে। কিন্তু সেগুলি অল্পবিস্তর নিজ নিজ জাতির পরিধির মধ্যেই সীমাবদ্ধ ছিল। হিন্দু, য়াহুদী, পারসীক প্রভৃতি প্রাচীন জাতির প্রত্যেকেরই মহান্ ধর্ম ছিল। কিন্তু সে-সবই মোটের উপর জাতি-বিশেষের নিজস্ব ধর্ম—সার্বভৌম ধর্ম নয়। বৌদ্ধধর্মের অভ্যুত্থানের সঙ্গে সঙ্গেই ধর্মের বিশ্ববিজয়রূপ বিচিত্র একটি অভিযানের সূত্রপাত। যে মতবাদ ও বাণী বৌদ্ধধর্মে প্রচারিত হয়েছিল, যে সত্যসমূহ তার শিক্ষার অঙ্গীভূত—সে-সবের কথা বাদ দিলেও ধর্মজগতে সেই প্রথম এক বিপুল বৈপ্লবিক পরিবর্তনের মুখোমুখি আমরা দাঁড়িয়েছিলাম। সে ধর্মের জন্মলগ্নের কয়েক শতাব্দীর মধ্যে বৌদ্ধশ্রমণগণ নগ্নপদে ও মুণ্ডিতমস্তকে তৎকালীন সভ্যজগতের সর্বত্র ছড়িয়ে পড়েছিল, এমন কি ল্যাপল্যাণ্ডের এক প্রান্ত থেকে ফিলিপাইন দ্বীপপুঞ্জের অপর প্রান্ত অবধি তারা প্রচার করেছিল। এইভাবে বুদ্ধদেবের জন্মের অল্প কয়েক শতাব্দীর মধ্যেই তারা নানাদেশে ছড়িয়ে পড়েছিল এবং মূল ভারতভূখণ্ডে বৌদ্ধধর্ম এক সময়ে দেশের প্রায় দুই-তৃতীয়াংশ নরনারীকে সম্পূর্ণভাবে প্রভাবিত করেছিল।\nতবে ভারতবর্ষ কখনও সমগ্রভাবে বৌদ্ধধর্ম গ্রহণ করেনি। সে ধর্মের পরিধির বহির্ভাগেই ভারতবর্ষ চিরদিন দণ্ডায়মান ছিল। ফলে খ্রীষ্টধর্ম য়াহুদীদের মধ্যে যে পরিণতি লাভ করেছিল, অর্থাৎ অধিকাংশ য়াহুদী খ্রীষ্টধর্ম গ্রহণ করেনি—বৌদ্ধধর্মও ভারতবর্ষে অনুরূপ পরিণতিই লাভ করেছিল এবং এভাবেই প্রাচীন ভারতীয় ধর্মের ধারা অব্যাহত ছিল।\nকিন্তু তুলনাটির পরিসমাপ্তি এখানেই। কারণ খ্রীষ্টধর্ম য়াহুদী জাতিকে নিজ পরিধির মধ্যে গ্রহণ করতে সমর্থ না হলেও সমগ্র দেশকে নিজ প্রভাবের অন্তর্ভুক্ত করেছিল। যে-সব স্থানে প্রাচীন য়াহুদীধর্ম প্রচলিত ছিল—অতি অল্পকাল মধ্যে খ্রীষ্টধর্ম সে-সব স্থানেও প্রবেশ করে তাকে যেন বাতিল করে দিয়েছিল।\nসেজন্য প্রাচীন য়াহুদীধর্ম শুধু বিক্ষিপ্তভাবেই পৃথিবীর এখানে সেখানে টিকে থাকল। কিন্তু ভারতবর্ষে বৌদ্ধধর্মরূপী শিশুটিকে তার প্রসূতি নিজেই যেন গ্রাস করে ফেলেছিল এবং আজ বুদ্ধের নামও যেন ভারতবর্ষে প্রায় লুপ্ত হয়ে গেছে। ফলে আজ সে-দেশের অধিকাংশ নরনারী অপেক্ষা আপনারাই হয়তো বৌদ্ধধর্মের কথা বেশী অবগত আছেন। তারা বড়জোর সেই মহাপুরুষের নামটি মাত্র শ্রবণ করেছে। তিনি একজন বিশিষ্ট মহাপুরুষ ছিলেন, ভগবানের অবতার ছিলেন—এই পর্যন্ত সংবাদ তারা হয়তো রাখে, এর অতিরিক্ত আর কিছু নয়।\nসিংহল অবশ্য আজও বুদ্ধদেবের সাম্রাজ্য, এবং হিমালয়ের কোন কোন অংশেও বৌদ্ধধর্মাবলম্বীদের সংখ্যা এখনও কিছু আছে। এ-ছাড়া ভারতবর্ষে বৌদ্ধধর্মের আর কিছু অবশিষ্ট নেই। তবে ভারতের বাইরে, এশিয়ার বিভিন্ন অংশে বৌদ্ধধর্ম বিস্তৃতি লাভ করেছিল। বৌদ্ধধর্মের অনুগামীদের সংখ্যাই পৃথিবীতে সর্বাধিক এবং এ-ধর্ম পরোক্ষভাবে অন্যান্য ধর্মের শিক্ষা ও অনুশাসনকে প্রভূত পরিমাণে প্রভাবিতও করেছে।\nএকদা বৌদ্ধধর্মের অনেক কিছু এশিয়া মাইনরে প্রবেশ করেছিল। খ্রীষ্টধর্মে ও বৌদ্ধধর্মে প্রাধান্য এবং প্রভুত্ব নিয়ে অবিচ্ছিন্ন সংগ্রামও একসময়ে বড় কম ছিল না। খ্রীষ্টধর্মের আদিযুগে নষ্টিক (Gnostics) প্রমুখ যে-সব সম্প্রদায় উদ্ভূত হয়েছিল, তাদের আচার-আচরণ, মতি-গতি বৌদ্ধদেরই অনুরূপ ছিল। আলেকজান্দ্রিয়া নগরীর বিচিত্র আবহাওয়ার মধ্যে রোমক আইনের অধীন যে ধর্মগত সংমিশ্রণ সাধিত হয়েছিল—তারই দানে খ্রীষ্টধর্মের উৎপত্তি হয়।\nবৌদ্ধধর্মের রাজনৈতিক এবং সামাজিক দিক্—তার ধর্ম এবং আচার-আচরণাদি অপেক্ষা অধিকতর আকর্ষণীয়। এবং বিপুলশক্তিসম্পন্ন একটি বিশ্ববিজয়ী ধর্মরূপে তার যে প্রথম আত্মপ্রকাশ—তার মাধুর্যও কম নয়।\nআজকের ভাষণে আমি মূলতঃ ভারতবর্ষে বৌদ্ধধর্মের প্রভাব সম্বন্ধেই আলোচনা করতে চাই। বস্তুতঃ বৌদ্ধধর্মের উদ্ভব এবং তার প্রসার কতকাংশে অনুধাবন করতে হলেও—সে মহান্ ধর্মগুরুর আবির্ভাবকালে ভারতবর্ষের অবস্থা কেমন ছিল—সে-বিষয়ে কিছুটা ধারণা থাকা প্রয়োজন।\nসেদিনের ভারতবর্ষে এক বহুবিস্তৃত বিরাট ধর্ম সুপ্রতিষ্ঠিত ছিল। সে ধর্মের সুসম্বদ্ধ শাস্ত্রগ্রন্থ—বেদ। বেদসমূহ বাইবেলের মত একটি গ্রন্থমাত্র ছিল না। পরন্তু নানা গ্রন্থের সমবায়ে বেদ ছিল একটি সাহিত্য-বিশেষ। অবশ্য বাইবেলও বিভিন্ন যুগের রচনার সমষ্টি, বিভিন্ন লেখকের হাতের সৃষ্ট সম্পদ। কিন্তু বেদ-সংগ্রহ অতি বিশাল। আর তার সব গ্রন্থ পাওয়াই যায় না, এমন কি তাদের সবগুলির নাম পর্যন্ত ভারতবর্ষেও কেউ অবগত নয়। কিন্তু যদি কোন প্রকারে সে-গ্রন্থের সবগুলি সংগ্রহ করা সম্ভব হত, তবে এই প্রশস্ত কক্ষটিতেও তাদের স্থান সঙ্কুলান হত না।\nসে এক বিরাট—এক বিপুল সাহিত্য-সংগ্রহ। সেই মহান্ শাস্ত্রকার শ্রীভগবানের কাছ থেকেই এই সাহিত্য বংশ-পরম্পরায় আমাদের হাতে এসে পৌঁছেছে। সেজন্য ভারতবর্ষে শাস্ত্রবিষয়ক ধারণা অত্যন্ত প্রাচীনপন্থী ছিল, গোঁড়ামিতে পূর্ণ ছিল।\nআপনারা গ্রন্থপূজার গোঁড়ামি সম্পর্কে অভিযোগ করে থাকেন। কিন্তু এ সম্পর্কে হিন্দুর মনোভাব জানতে পারলে আপনারা কি ভাববেন—কে জানে? হিন্দু বিশ্বাস করে যে, বেদ প্রত্যক্ষভাবে ভগবানের শ্রীমুখ-নিঃসৃত জ্ঞান। বেদসহায়েই এই বিশ্ব-চরাচর সৃষ্ট হয়েছে এবং বেদে নিহিত বলেই তাদের অস্তিত্ব সম্ভব হয়েছে। একটি গাভী এই স্থূল জগতে বিরাজ করছে, কারণ ‘গাভী’ শব্দটি বেদে রয়েছে। একটি মানুষ এই পার্থিব জগতে বিদ্যমান, কারণ ‘মানুষ’ শব্দটি বেদমধ্যে উল্লিখিত আছে। এরই মধ্যে সেই মতবাদের জন্মসূত্র দেখা যায়—যেটি উত্তরকালে খ্রীষ্টধর্মাবলম্বিগণ বর্ধিত করেছিলেন এবং এইভাবে প্রকাশ করেছিলেন—‘সৃষ্টির প্রারম্ভে ছিল শুধু শব্দ এবং শব্দ ঈশ্বর বা ব্রহ্মের সঙ্গে অভিন্ন ছিল।’—এ তত্ত্ব ভারতবর্ষের প্রাচীন তত্ত্ব; এ তত্ত্বের ভিত্তির উপরই শাস্ত্রের শক্তির ভাবরাশি দণ্ডায়মান। অবশ্য এ-কথা স্মরণে রাখা প্রয়োজন যে, শব্দ-মাত্রই ঐশী শক্তির আধার। বহির্বিশ্ব ভাবের মূর্তপ্রকাশ-স্বরূপ। সুতরাং প্রকাশমাত্রেই জাগতিক ক্ষেত্রে স্থূল প্রকাশ এবং শব্দমাত্রেই বেদ, আর সংস্কৃতই দেবভাষা। একদা দেবমুখ থেকে নিঃসৃত হয়েছিল ভাষা। সে-ভাষা সংস্কৃত ভাষা অথবা দেবভাষা। সেজন্য ভারতীয়দের মতে সংস্কৃত ভিন্ন অন্য সকল ভাষাই নিম্নপর্যায়ের পশুকণ্ঠ-নিঃসৃত ভাষার মত। আর সে-সব ভাষাভাষীরাই ‘ম্লেচ্ছ’ শব্দে অভিহিত। গ্রীকদের পরিভাষায় ‘বর্বর’ শব্দটি যেমন, এ ‘ম্লেচ্ছ’ শব্দটিও (সংস্কৃত) সেইরূপ।\nবেদসমূহ কোন ব্যক্তিবিশেষের রচনা নয়, দেবতামণ্ডলীর সঙ্গে সমান্তরাল রেখায় তারা বিদ্যমান। ভগবান্ অনন্ত, জ্ঞানও অনন্ত এবং সেই অনন্ত জ্ঞানসহায়েই জগতের সৃষ্টি হয়েছে। ঐ গ্রন্থেই জগতের সবকিছু বিধৃত, তার বাইরে কিছু নেই। মানুষের যত কিছু নীতিজ্ঞান, ভালমন্দ বিচার—সবই ঐ গ্রন্থের অনুশাসনের উপর প্রতিষ্ঠিত। কারণ ঐশ্বরিক জ্ঞানের ঊর্ধ্বে মানুষ উঠতে পারে না।—ভারতীয় গোঁড়ামির এই হল মূলকথা।\nবেদগ্রন্থ থেকে অংশবিশেষ উদ্ধৃত করেই ‘এটি ভাল নয়, ওটি ভাল নয়’—এরূপ মন্তব্য আপনারা করে থাকেন। কিন্তু কেন? ‘বহু অনভিপ্রেত এবং মন্দ অনুশাসন এর মধ্যে নিহিত আছে’। এইজন্য? তা হয়তো আছে। কিন্তু ওল্ড টেষ্টামেণ্টেও তো এ-জাতীয় ব্যাপার আছে। প্রাচীন গ্রন্থমাত্রেই এমন বহু বিচিত্র মত, বহু উদ্ভট চিন্তার উল্লেখ আছে, যা আজকের দিনে আমরা পছন্দ করব না।\n‘এ মতবাদটি ভাল নয়’, ‘আমার নীতিবোধে এটি বাধে’।\nএ-জাতীয় উক্তির ‘কারণ’ সম্বন্ধে প্রশ্ন উত্থাপন করলে. অথবা কেন আপনার নীতিতে বাধে—এ কথা জিজ্ঞাসা করলে, উত্তর আসে—‘না, এর মধ্যে কোন প্রশ্ন বা যুক্তির অবকাশ নেই।’ … এই যদি অবস্থা হয় তবে স্তব্ধ হও, দূরে সরে থাক।\nবেদের যে নির্দেশ, সেটি পালন করাই বিধি। বেদ-নির্দিষ্ট ভাল-মন্দই শেষ কথা। সে-বিষয়ে কোন প্রশ্ন উত্থাপন করা মানুষের অধিকার-বহির্ভূত।\nএখন বিপদ তো এইখানেই। বেদ-বিরোধী কোন উক্তির সমর্থনে কোন হিন্দুকে যদি কেউ বলে যে—‘আমাদের বাইবেলে তো এ-কথা নেই।’ তবে তন্মুহূর্তে উত্তর হবে—‘ওঃ, তোমাদের বাইবেল? ও তো সেদিনের একটি অতি-আধুনিক ইতিহাস। বেদ ভিন্ন আবার শাস্ত্র কোথায়? গ্রন্থ কোথায়?’ ভগবানই সর্বজ্ঞানের আকর। কাজেই পুনঃপুনঃ একাধিক বাইবেলের মাধ্যমে তিনি শিক্ষা দেবেন, এটা সম্ভব নয়। বেদগ্রন্থের মধ্য দিয়েই তাঁর শিক্ষার প্রথম প্রকাশ। সে কি তবে ভুল? মিথ্যা? উত্তরকালে উচ্চতর কোন শিক্ষাদানের উদ্দেশ্য নিয়ে ভিন্ন ভিন্ন জাতির জন্য ভিন্ন ভিন্ন বেদ বা বাইবেল তিনি সৃষ্টি করেছিলেন—এমন ঘটনা কি সম্ভব?\n‘বেদগ্রন্থের মত প্রাচীন গ্রন্থ আর নেই। অন্য সকল গ্রন্থই বেদের অনুগামী, বেদের অনুকরণে রচিত।’ আপনাদের কথা তাঁরা গ্রহণ করবেন না। আবার খ্রীষ্টানগণও বাইবেল গ্রন্থটি দেখিয়ে বলবেন, ও-সকল উক্তি প্রতারণামাত্র। ভগবানের উক্তি অভ্রান্ত এবং তা একবার মাত্রই উচ্চারিত হয়ে থাকে।\nএখন এ-সবই বিশেষভাবে চিন্তা করবার বিষয়। গোঁড়ামি অবশ্যই অতি বিষম বস্তু।\nযদি কোন হিন্দুকে কোন সামাজিক সংস্কার-বিষয়ে আপনারা অনুরোধ করেন, যদি বলেন, ‘এরূপ করা সঙ্গত’ অথবা ’এরূপ করা সঙ্গত নয়’, তবে উত্তরে সে বলবে, ‘এ-সব কি আমাদের প্রাচীন গ্রন্থাদিতে নির্দিষ্ট হয়েছে? যদি না হয়ে থাকে, তবে ও-সবের জন্য আমাদের মাথাব্যথা নেই। কোন পরিবর্তন করবার পক্ষপাতী আমরা নই।’ কয়েক শতাব্দী অপেক্ষা করলেই দেখতে পাবে যে, আমাদের ব্যবস্থাই কল্যাণপ্রদ।\nযদি বলা হয়, … ‘তোমাদের সমাজপ্রতিষ্ঠানগুলি উৎকৃষ্ট নয়।’ তবে সঙ্গে সঙ্গে তারও উত্তর আসবে—‘বটে! তুমি সে-কথা জানলে কি ভাবে? তোমার অভিমতের ভিত্তিটি কি?আমাদের বিশ্বাস, আমাদের সমাজ-সংস্থাসমূহ তোমাদের সমাজব্যবস্থার তুলনায় উন্নততর। অপেক্ষা করলে চার-পাঁচ শত বৎসরের মধ্যেই দেখতে পাবে যে, কালকে অতিক্রম করে আমরা দাঁড়িয়ে আছি আর তোমাদের মৃত্যু ঘটেছে।’ … এ-ধরনের কথাই তারা বলবে।\nএই হচ্ছে উৎকট গোঁড়ামি আর ভগবানের আশীর্বাদে সে মহাসঙ্কট-সমুদ্র আমি অতিক্রম করেছি।\nএই গোঁড়ামি ভারতবর্ষে ছিল। কিন্তু গোঁড়ামি ভিন্ন আর কি ছিল? ছিল— বিচ্ছিন্নভাব ও বিভাগ। সমগ্র সমাজটিই—আজকের মত বহু জাতি ও সম্প্রদায়ে বিভক্ত ছিল। আর সে-সব বিভাগ আজকের তুলনায় কঠোরতর ছিল।\nআমি নিজে অবশ্য জাতির বাইরে। জাতিগত বন্ধন ব্যক্তিগতভাবে আমি বিশ্বাস করি না। সে বন্ধন আমি ছিন্ন করেছি। জাতির ভাল দিকও অবশ্য কিছু আছে, কিন্তু ভগবান্ করুন—আমি যেন জাতিবন্ধনে আবদ্ধ না হই। ‘জাতিগোষ্ঠী’ শব্দে আমি কোন্ বস্তুটি বোঝাতে চাই—তা হয়তো আপনারা উপলব্ধি করতে পারবেন। কারণ মনুষ্যসমাজ অতি দ্রুত একে গ্রহণ করে থাকে। হিন্দুদের মধ্যে বৃত্তির উপরই জাতি নির্ভরশীল। প্রাচীনযুগে হিন্দুদের জীবনলক্ষ্য ছিল সুখ-শান্তিপূর্ণ সাবলীল এক জীবনধারা। কি উপায়ে জীবনের সব কিছু প্রাণময় হয়ে উঠতে পারে—এই প্রশ্ন। আর তার উত্তর—প্রতিযোগিতা। কিন্তু বংশগত বৃত্তি প্রতিযোগিতা নষ্ট করে দেয়। তুমি কাষ্ঠশিল্পী? সূত্রধর? উত্তম। তোমার পুত্র সূত্রধর হবে।\nতুমি? তুমি কর্মকার? কর্মকার-বৃত্তি তো একটি জাতিগত বৃত্তি—অতএব তোমার পুত্রও কর্মকার হবে। ভারতবর্ষে এক বৃত্তির মধ্যে অন্য বৃত্তির কাউকে প্রবেশ করতে দেওয়া হয় না। কাজেই নিরুপদ্রবে একটি বৃত্তি নিয়েই মানুষ জীবন-ধারণ করে।\nতুমি যুদ্ধব্যবসায়ী, যোদ্ধা? অথবা তুমি পুরোহিত? উত্তম। তোমার বৃত্তির ভিত্তিতে একটি জাতি গড়ে তোল। পৌরোহিত্য বংশানুক্রমিক। অন্যান্য বৃত্তিও তাই। আবার নিরঙ্কুশ উচ্চক্ষমতা বা উচ্চাধিকারের কথা যদি চিন্তা করা যায়, তবে দেখা যাবে যে, তারও একটি বিশেষ দিক্ আছে। সে দিকটি হচ্ছে এই যে, কোন প্রতিযোগিতা সে বরদাস্ত করে না। তবে এরই ফলে এই জাতি-বিভাগের পরিণতিতেই—ভারতবর্ষ মহাকালের প্রভাব অতিক্রম করে বেঁচে রইল, আর অন্যান্য বহু জাতি বিলুপ্ত হয়ে গেল। কিন্তু অন্যভাবে এর একটি মন্দ দিকও আছে। এতে ব্যক্তিত্বের উন্মেষ ব্যাহত।\nসূত্রধরের পুত্রকে কাঠের কাজই করতে হবে—তা সে পছন্দ করুক, আর নাই করুক।বুদ্ধদেবের আবির্ভাবের পূর্বেই এ ব্যবস্থা ভারতীয় শাস্ত্রে লিপিবদ্ধ ছিল এবং সেই প্রাক-বৌদ্ধযুগের কথাই আমি এখন বলছি।\nআধুনিক যুগের সমাজতন্ত্রবাদ এরই অনুকৃতি। এরও ফল হয়তো পরিণামে ভালই হবে, কিন্তু ক্ষতচিহ্ন একটা থেকে যাবে বৈকি। আমার মতে স্বাধীনতাই মূলকথা। … মুক্ত হও। দেহে মনে ও আত্মায় পূর্ণ মুক্তি, পূর্ণ বন্ধনহীনতা—এই আমার আজীবন কামনা। ব্যক্তিগতভাবে আমি স্বাধীনতার সঙ্গে কোন মন্দ কাজ করতেও রাজী আছি, কিন্তু পরাধীনভাবে কোন সৎকাজ করতেও রাজী নই।\nযাই হোক, বর্তমানে যে-সব বস্তুর জন্য পাশ্চাত্য দেশের লোকেরা চীৎকার করছে—ভারতের অসংখ্য নরনারী বহু যুগ পূর্বেই তার অনুশীলন করেছে। ভূমি জাতীয় সম্পদে রূপান্তরিত হয়েছে। দৃঢ়বদ্ধ জাতিবিভাগও ভারতবর্ষে ধিক্কৃত ছিল। ভারতের মানুষ মনে-প্রাণে সমাজতন্ত্রবাদী। কিন্তু এরও ঊর্ধ্বে আর একটি সম্পদ ছিল ভারতবর্ষে; সে সম্পদ ব্যক্তিত্বের। পুঙ্খানুপুঙ্খ বিধিনিষেধ আরোপের পরও তারা প্রচণ্ডভাবে ব্যক্তিস্বাতন্ত্র্যে বিশ্বাসী ছিল। সব কিছুর জন্যই অবশ্য তারা নীতি-নিয়ম প্রণয়ন করেছে। পান, আহার, নিদ্রা, মৃত্যু—সবই সেখানে নিয়মে বিধৃত। অতি প্রত্যূষে শয্যাত্যাগ করবার মুহূর্ত থেকে রাত্রিতে নিদ্রিত হবার কাল পর্যন্ত প্রতিটি ক্ষণ, প্রতিটি কর্ম শাস্ত্রীয় বিধানে নিয়মিত। নিয়ম, নিয়ম, নিয়ম! এ-কথা কি চিন্তা করা যায় যে, একটা জাতি এমনি নিয়ম-শৃঙ্খলার মধ্যে বেঁচে থাকতে পারে? আইন তো প্রাণহীন। যে দেশে আইন যত বেশী সে দেশের অবস্থা তত মন্দ! সেজন্য ব্যক্তিত্বের পূর্ণবিকাশ-কামনায় আমরা পাহাড়ে যাই, পর্বতে আত্মগোপন করি—যেখানে কোন আইন নেই, কোন সরকার নেই। যেখানে যত আইন, সেখানে তত পুলিস—তত দুর্জনের প্রাধান্য। আর দুর্ভাগ্যক্রমে ভারতবর্ষে এই বিধিনিয়মের কড়াকড়ি প্রচণ্ড। যে মুহূর্তে একটি শিশুর জন্ম হল, সেই মুহূর্তে সে প্রথমে বর্ণের দাস হল, তারপর হল জাতির।দাসত্বশৃঙ্খলে সে যেন আষ্টেপৃষ্ঠে আবদ্ধ হয়ে গেল। তার প্রত্যেকটি কাজ, তার আহার-বিহার, ওঠাবসা—সবই নিয়ন্ত্রিত হবে আইনে, নিয়মে।\nআহারকালে গ্রাসে গ্রাসে তাকে প্রার্থনা করতে হবে, জল পান করতেও তাই। দিনের পর দিন—জীবনের আদি থেকে অন্ত পর্যন্ত সর্বক্ষণ ও সর্বমুহূর্তে এমনি নিয়মাধীন হয়েই তাকে থাকতে হবে। ভাবতেও আশ্চর্য বোধ হয়। অব্যাহত এই প্রণালী অনন্ত কাল ধরে চলে আসছে।\nকিন্তু তাঁরা চিন্তাশীল লোক ছিলেন—সন্দেহ নাই। তাঁরা জানতেন যে, এমন নিয়মাধীনতায় প্রকৃত মহত্ত্ব লাভ হয় না, সেজন্য যথার্থ মুক্তিলাভের একটি ঋজুপথও তাঁরা উন্মুক্ত রেখেছিলেন। মোটের উপর বিধান এই ছিল যে, শুধু জাগতিক ক্ষেত্রে এবং সাংসারিক জীবনেই নিয়মাদি প্রযুক্ত হবে; কিন্তু যে-মুহূর্তে কেউ কাঞ্চনাসক্তি ত্যাগ করবে, জাগতিক সুখ বিসর্জন দেবে, তন্মুহূর্তে সে পূর্ণভাবে স্বাধীন হয়ে যাবে। কোন বিধিনিষেধ আর তার উপর প্রযুক্ত হবে না। এদের নাম সন্ন্যাসী, সর্বত্যাগী সন্ন্যাসী। তাঁরা অতীতে কিম্বা বর্তমানে—কোন কালেই কোন সঙ্ঘের অন্তর্ভুক্ত হননি। তাঁরা এক অনাসক্ত ও মুক্ত মানবগোষ্ঠী—পুরুষ ও নারী উভয়েই তাঁদের মধ্যে আছেন। তাঁরা কখনও বিবাহ করেন না, বিত্ত আহরণ করেন না। তাঁরা কোন নিয়মের অধীন নন, এমন কি বেদবিধি মেনে চলতেও তাঁরা বাধ্য নন। বেদশীর্ষে তাঁদের স্থান। আমাদের সমাজ-সংস্থার ঠিক বিপরীত বিন্দুতে যেন তাঁরা দণ্ডায়মান। জাতিগত বিধি-নিষেধে তাঁরা আবদ্ধ থাকেন না। তাঁদের নিয়মিত করবার মত কোন শক্তিই বিধি-নিষেধের নেই। তাদের সীমিত গণ্ডীকে অতিক্রম করেই সন্ন্যাসীর জীবন। শুধু দুইটি নিয়ম তাঁদের পক্ষে অবশ্য পালনীয়। তাঁরা চিরনিঃসম্বল থাকবেন, চিরকুমার থাকবেন। অর্থ তাঁদের থাকবে না, বিবাহ তাঁরা করবেন না। এই অবস্থায় সমাজের কোন নিয়ম বা অনুশাসন তাঁদের উপর প্রযুক্ত হবে না। কিন্তু যে মুহূর্তে তাঁরা বিবাহ করবেন অথবা অর্থোপার্জন করবেন—সেই মুহূর্তে সমাজের প্রত্যেকটি নিয়ম তাঁদের পক্ষে বাধ্যতামূলক হবে, অবশ্য পালনীয় হবে। এই সন্ন্যাসীরাই ছিলেন জাতির জীবন্ত দেবতা এবং এঁদের মধ্য থেকেই শতকরা নিরানব্বই জন মহাপুরুষ উদ্ভূত হয়েছিলেন।\nযে-কোন দেশেই হোক, আত্মার পূর্ণ মহিমার উপলদ্ধি ব্যক্তিত্বের চরমোৎকর্ষের উপর নির্ভর করে এবং সে উৎকর্ষ সমাজ-বন্ধনের মধ্যে উপলব্ধি করা যায় না। বিকাশোন্মুখ ব্যক্তির সমাজ-বন্ধনের বিরুদ্ধে বিদ্রোহ করে। সেই বন্ধনকে সে ছিন্ন করে ফেলতে চায়। যদি কোন সমাজ বাধাস্বরূপ হয়, তবে তাকে চূর্ণ-বিচূর্ণ করে সে নিজেকে বিকশিত করতে চেষ্টা করে।\nএই দুই বিপরীত শক্তির মাঝখানেই একটি সহজ পন্থা শেষ পর্যন্ত আবিষ্কৃত হয়েছিল। বলা হয়েছিল যে, যদি তুমি সমাজের বাইরে গিয়ে দাঁড়াও, যদি সংসার ত্যাগ কর, তবে তুমি যদৃচ্ছা প্রচার করতে পার, শিক্ষা দিতে পার। দূর থেকে আমরা শুধু তোমাকে শ্রদ্ধা জ্ঞাপন করব।\nফলে অসাধারণ ব্যক্তিত্বসম্পন্ন নর ও নারীর উদ্ভব তখন সম্ভব হয়েছিল এবং তাঁরাই সমাজে শীর্ষস্থান অধিকার করেছিলেন। এমন কি সেই মুণ্ডিতমস্তক গৈরিক-বসনধারী সন্ন্যাসী উপস্থিত হলে রাজাও নিজ আসনে উপবিষ্ট থাকতে সাহসী হতেন না। তাঁকে আসন ত্যাগ করে দাঁড়াতে হত। এ যেমন একদিকে, অন্যদিকে, হয়তো আধ-ধণ্টার মধ্যেই সেই সন্ন্যাসী এক অতি দরিদ্রের জীর্ণ কুটীরের সম্মুখে গিয়ে ভিক্ষার্থী হয়ে দণ্ডায়মান হতেন এবং এক টুকরা রুটি ভিক্ষা-স্বরূপ গ্রহণ করে প্রস্থান করতেন।\nসমাজের সর্বস্তরের লোকের সঙ্গেই তাঁদের মেলামেশা ছিল। আজ হয়তো এক দরিদ্রের পর্ণকুটীরে সন্ন্যাসীর রাত্রিযাপন, আবার পরদিন রাজপ্রাসাদের মনোরম শয্যায় তাঁর সুখনিদ্রা। একদিন রাজগৃহে স্বর্ণপাত্রে তাঁর ভোজন, অন্যদিন সম্পূর্ণ অনাহারে এবং বৃক্ষতলে দিনযাপন। এই ছিল সন্ন্যাসীর জীবন। সমাজ এঁদের অতিশয় শ্রদ্ধার চক্ষে দেখত। কখনও কখনও নিজের ব্যক্তিত্ব প্রচার করতে গিয়ে কোন সন্ন্যাসী হয়তো উৎকট ধরনের কিছু করেও বসত। কিন্তু বৃহত্তর সমাজ তাতে ক্ষুব্ধ হত না, কিছু মনেই করত না। সে শুধু দেখতে চাইত—সন্ন্যাসীর মূল দুটি ধর্ম—পবিত্রতা ও ত্যাগব্রত অব্যাহত রয়েছে কিনা।\nতাঁদের ব্যক্তি-স্বাতন্ত্র্য অত্যন্ত প্রবল ছিল বলে তাঁরা নূতন চিন্তা এবং তত্ত্ব আবিষ্কারের জন্য সর্বদা সচেষ্ট থাকতেন। নূতন দেশে তাঁরা যেতেন। পুরাতনের গণ্ডী অতিক্রম করে নূতনের সন্ধান তাঁদের করতে হত। নিয়মাবদ্ধ সমাজে সকলে চাইত পুরাতন গণ্ডীতে আবদ্ধ থাকতে—একই ধরনে চিন্তা করতে। কিন্তু মানুষের নিগূঢ় প্রকৃতি এ ধরনের সংস্কারবদ্ধতা বরদাস্ত করে না। নির্বুদ্ধিতার চেয়ে মানুষের সদ্বুদ্ধি অধিক শক্তিশালী। দুর্বলতার চেয়ে সবলতাই অধিক ক্রিয়াশীল; অসদ্বস্তু থেকে সদ্বস্তু সবলতর। সেইহেতু গণ্ডীবদ্ধ মানুষের একঘেয়েমী বজায় রাখবার চেষ্টা সফল হয়নি। যদি হত, যদি তারা সকল মানুষকে একই ধরনের চিন্তাধারায় গ্রথিত করতে সমর্থ হত, তবে আমরা জড়ত্বপ্রাপ্ত হতাম। চিন্তাজগতে আমাদের মৃত্যু হত।\nবস্তুতঃ এখানে এমন একটি সমাজব্যবস্থা প্রচলিত ছিল, যার কোন জীবনীশক্তি ছিল না, যার সদস্যগণ নিয়মের লৌহশৃঙ্খলে আবদ্ধ ছিল। পরস্পরকে সাহায্য করতে তারা বাধ্য ছিল। নিয়ম-বন্ধন এত কঠোর এবং নির্মম ছিল যে, কোন কাজই নিয়ম-বহির্ভূত হবার উপায় ছিল না। কিভাবে নিঃশ্বাস ফেলতে হবে, কিভাবে হাতমুখ প্রক্ষালিত হবে, এক কথায়, জন্ম থেকে মৃত্যু অবধি—সবই নিয়মশৃঙ্খলে আবদ্ধ ছিল।\nআর, এ-সব গণ্ডীবদ্ধতার বাইরে ছিল সন্ন্যাসীর অদ্ভুত ব্যক্তিস্বাধীনতা। আর সেই শক্তিশালী সন্ন্যাসীদের মধ্য থেকেই নিত্যনূতন সম্প্রদায়ের উদ্ভব হচ্ছিল। প্রাচীন সংস্কৃত সাহিত্যে এঁদের স্বাতন্ত্র্যের কথা উল্লিখিত হয়েছে। একটি নারীর এরূপ কাহিনী আছে, তিনি বয়স্কা ছিলেন। তাঁর ধরন-ধারণ একটু অস্বাভাবিক রকমের ছিল। কিন্তু নিত্যনূতন চিন্তার অবতারণা তিনি করতে পারতেন। তাঁকে অবশ্য অনেকে অনেক সময় সমালোচনা করত। আবার তাঁকে সমীহও করত, নীরবে তাঁর নির্দেশ পালনও করত। এ-ধরনের নরনারী প্রাচীনযুগে একাধিক ছিলেন।\nআবার সেই নিয়মবদ্ধ সমাজে ক্ষমতা ছিল পুরোহিত-শ্রেণীর হস্তে। সমাজের স্তরবিন্যাসে—বর্ণশ্রেষ্ঠ যাঁরা, তাঁদের মধ্য থেকেই পুরোহিত হতেন এবং তাঁদের যে কাজ ছিল—তাতে ‘পুরোহিত’ শব্দ ভিন্ন অন্য শব্দে তাঁদের অভিহিত করা যায় বলেও আমার মনে হয় না। অবশ্য এদেশে যে-অর্থে ‘পুরোহিত’ শব্দটি ব্যবহৃত হয়, আমাদের দেশে সে অর্থে ব্যবহৃত হত না। পুরোহিতগণ ধর্ম বা দর্শন শিক্ষা দিতেন না। সমাজে নির্দিষ্ট বিধিবিধানসমূহ যথাযথ পালিত হচ্ছে কিনা, সেটি দেখা এবং সে-বিষয়ে সাহায্য করাই তাঁদের কাজ ছিল। বিবাহ দেওয়া, শ্রাদ্ধ-শান্তিতে উপাসনা করাও তাঁদের কাজ ছিল। ফলকথা, সমাজের ক্রিয়াকর্মে, উৎসবানুষ্ঠানে পুরোহিতের প্রয়োজন ছিল অপরিহার্য। সমাজব্যবস্থায় গার্হস্থ্য ছিল শ্রেষ্ঠ আশ্রম। প্রত্যেককেই বিবাহ করতে হবে—এই ছিল অনুশাসন। বিবাহ ভিন্ন কোন ধর্মানুষ্ঠানে অধিকার জন্মাত না। অবিবাহিত পুরুষ বা নারী পূর্ণ মানুষ বলে বিবেচিতই হত না! অবিবাহিত পুরোহিতেরও ক্রিয়াকর্মে অধিকার থাকত না। অবিবাহিত ব্যক্তি সমাজে বেমানান বলেই বিবেচিত হত।\nএ-কালে পুরোহিতের ক্ষমতা খুব বেড়েছিল। যাঁরা সমাজপতি, আইন-প্রণয়ন যাঁদের কাজ, তাঁদের নীতিই এমন ছিল, যাতে পুরোহিতগণ সমাজে যথেষ্ট সম্মান লাভ করেন। এদেশেরই মত একটি সমাজতান্ত্রিক ব্যবস্থা তাঁদের মধ্যেও ছিল, যার প্রভাব পুরোহিতবর্গের হাতে অধিক অর্থ যেতে পারত না। উদ্দেশ্য ছিল এই যে, পুরোহিতদের, সামাজিক মর্যাদাই বড় হোক, আর্থিক মর্যাদা নয়।\nএ-কথা মনে রাখা প্রয়োজন যে, পুরোহিতগণ সব দেশেই মর্যাদা ও সম্মান পেয়ে থাকেন। ভারতবর্ষে আবার সে মর্যাদা এত বেশী ছিল যে, অতি দরিদ্র ব্রাহ্মণও আজন্ম সামাজিক মর্যাদায় রাজা অপেক্ষা উন্নত। সমাজব্যবস্থা তাঁকে চিরদারিদ্র্যে নিষ্পেষিত করবে সত্য, কিন্তু সেই সঙ্গে তাঁকে সম্মান দেবে প্রচুর। তাঁদের জন্য বাধানিষেধ ছিল সহস্র ধরনের। আবার যার বর্ণ যত উচ্চ, তার ভোগ-সুখের পথে বিধিনিষেধ ছিল তত কঠিন। তাছাড়া, উচ্চবর্ণের ব্রাহ্মণদের আহারাদির উপরও প্রচুর নিয়মবিধি আরোপিত ছিল। বর্ণ যত উন্নত হবে, আহারাদির ব্যবস্থা তত কঠোর হবে এবং আহার্য-বস্তুনিচয়ের সংখ্যা তত সীমাবদ্ধ হবে। জীবনধারণের জন্য যে-সকল বৃত্তি তাঁরা অবলম্বন করতে পারবেন, সেগুলিও অতি অল্প কয়েকটি বৃত্তির মধ্যে সীমাবদ্ধ থাকবে। এই ছিল ব্যবস্থা। আপনাদের কাছে তাঁদের জীবন একটি অন্তহীন কঠোরতার নিদর্শন বলে মনে হবে। আহারে, বিহারে, পানে, গ্রহণে—সর্বক্ষেত্রেই অফুরন্ত বিধিনিষেধ।\nআবার সে-সব বিধিনিষেধ লঙ্ঘন করলে যে-সকল শাস্তির ব্যবস্থা ছিল, তাও নিম্নতর বর্ণের থেকে ব্রাহ্মণের পক্ষে বহুগুণ নির্মম ছিল। একজন নিম্নবর্ণের লোকের জন্য মিথ্যাভাষণের দণ্ড যতি হত এক টাকা, তবে ব্রাহ্মণের পক্ষে—তাঁর উচ্চতর জ্ঞানের জন্য দণ্ড হত শতগুণ।\nপ্রারম্ভিক অবস্থায় অবশ্য ব্যবস্থাটি অতি সুন্দর ছিল। কিন্তু উত্তরকালে এমন একটি সময় উপস্থিত হল, যখন এই পুরোহিত-সম্প্রদায় প্রচুর ক্ষমতার অধিকারী হলেন এবং তখনই তাঁরা এই মূল কথাটি বিস্মৃত হলেন যে, তাঁদের ক্ষমতার রহস্য দারিদ্র্যের মধ্য নিহিত; বিস্মৃত হলেন যে, তাঁরা এমন একটি মানবগোষ্ঠী, যাঁরা গভীরভাবে অধ্যয়ন করবেন, চিন্তা করবেন—এবং সে সুযোগ দানের জন্যই সমাজ তাঁদের আহার, বস্ত্র, বাসস্থান প্রভৃতির যাবতীয় দায়িত্ব বহন করবে। কিন্তু কালক্রমে তাঁদের ভোগ-পিপাসা জাগ্রত হল এবং অর্থলাভের জন্যও তাঁরা হাত বাড়াতে লাগলেন। আপনাদের পরিভাষায় যাদের ‘অর্থগৃধ্নূ’ ‘money-grabbers’ বলে—তাঁরা তাই হয়ে উঠলেন এবং অন্য সব কিছু বিস্মৃত হলেন।\nব্রাহ্মণের পর দ্বিতীয় জাতি হল ক্ষত্রিয়। যুদ্ধ এবং রাজ্যশাসন—এই ছিল তাঁদের কাজ। প্রকৃত ক্ষমতা এঁদেরই হস্তে ন্যস্ত ছিল। আর তাঁদের মধ্য থেকেই আমাদের দেশের শ্রেষ্ঠ মনীষীদের উদ্ভব হয়েছে, ব্রাহ্মণদের মধ্যে থেকে নয়। সেও এক বিচিত্র ব্যাপার। অবতারপুরুষ বলে আমাদের সমাজে যাঁরা পূজিত, তাঁদের সকলেই ক্ষাত্রকুলোদ্ভব, একটিও ব্যতিক্রম নেই। মহামনীষী শ্রীকৃষ্ণের জন্ম ঐ ক্ষত্রিয়কুল থেকে। রামচন্দ্রও ক্ষাত্রকুলে জন্মগ্রহণ করেছিলেন। আমাদের দেশের খ্যাতনামা দার্শনিকগণ প্রথমে রাজসিংহাসনে উপবেশন করেছেন এবং রাজসিংহাসন থেকেই ত্যাগব্রতী দার্শনিকদের উদ্ভব হয়েছে। আবার ঐ রাজসিংহাসন থেকেই নিয়ত এ-আহ্বান ধ্বনিত হয়েছে—‘ত্যাগ কর, ত্যাগ কর’।\nযুদ্ধব্যবসায়ীরা দেশের শাসনকর্তা, তাঁরাই দার্শনিক, তাঁরাই উপনিষদের প্রবক্তা।চিন্তায়, ধীশক্তিতে পুরোহিতবর্গ অপেক্ষা এঁরা উন্নত ছিলেন। ক্ষমতাও এঁদেরই অধিক ছিল, কারণ এঁরাই ছিলেন রাজা। অথচ আধিপত্য করতেন পুরোহিতগণ এবং ভীতিপ্রদর্শনের চেষ্টাও তাঁরা করতেন। ফলে ব্রাহ্মণ এবং ক্ষত্রিয়—এই দুই বর্ণের মধ্যে রাজনৈতিক ক্ষমতার দ্বন্দ্ব দীর্ঘকাল ধরে চলে আসছিল।\nআরও একটি ব্যাপার আছে। আপনাদের মধ্যে যাঁরা আমার প্রথম ভাষণটিতে উপস্থিত ছিলেন, তাঁরা অবগত আছেন যে, ভারতবর্ষে দুইটি বৃহৎ মানবগোষ্ঠী বিদ্যমান—একটি আর্য, অপরটি অনার্য। আর্যদের মধ্যে আবার তিনটি বর্ণ আছে—ব্রাহ্মণ, ক্ষত্রিয় ও বৈশ্য। এই তিন বর্ণের বাহিরে যে জনসমষ্টি, সেটি সমগ্রভাবে ‘শূদ্র’ নামে অভিহিত, আর্যগোষ্ঠীর অন্তর্ভুক্তই তারা নয়। বহু বিদেশী পর্যটক বাহির থেকে এসে এই শূদ্রদেরই দেখেছে। তারাই ছিল দেশের আদিবাসী। যাই হোক, কালক্রমে অনার্যগোষ্ঠীর বিপুল জনসমষ্টি এবং আরও যারা নানাজাতির সংমিশ্রণে উদ্ভূত হয়ে অনার্য জাতির দেহে মিশে গেল, তারা সবাই ক্রমশঃ সভ্য হয়ে উঠতে লাগল এবং আর্যদের অনুরূপ অধিকার-লাভের জন্য প্রয়াসী হল।\nতারা শিক্ষালাভের জন্য আর্যদের মত বিদ্যায়তনে প্রবেশ করতে চাইল; উপবীত ধারণ করতে চাইল; ক্রিয়া, কর্ম ও উৎসবের অধিকার চাইল। ধর্ম এবং রাজনীতিতেও সমান অধিকার দাবী করল।\nঅবশ্য পুরোহিতগণ স্বভাবতই এ দাবীর বিরুদ্ধে প্রবল আপত্তি উত্থাপন করলেন। পৃথিবীর সর্বদেশেই পুরোহিতবর্গের এই রীতি। তাঁরা স্বতই অত্যন্ত গোঁড়া হয়ে থাকেন। আর যতদিন পৌরোহিত্য একটি বৃত্তি থাকবে, ততদিন এ গোঁড়ামি থাকবেই। কারণ তাঁদের নিজ স্বার্থের খাতিরেই এ গোঁড়ামির প্রয়োজন রয়েছে। সুতরাং অনার্যগোষ্ঠীর সে দাবী এবং বিক্ষোভ দমন করবার জন্য পুরোহিতগণ সর্বশক্তি নিয়োগ করলেন। আবার আর্যগোষ্ঠীর মধ্যেও প্রবল ধর্মবিক্ষোভ দেখা দিল এবং সে বিক্ষোভ পরিচালনা করলেন ঐ ক্ষত্রিয়গণ।\nআরও এক সনাতনপন্থী সম্প্রদায় ছিল ভারতবর্ষে—সে জৈন সম্প্রদায়। সে সম্প্রদায় অত্যন্ত গোঁড়াও বটে, প্রাচীনও বটে। হিন্দুশাস্ত্র বেদের প্রামাণিকতাই এরা অস্বীকার করেছিল। তারা নিজেরা কিছু কিছু ধর্মগ্রন্থ প্রণয়ন করেছিল এবং এ-কথাও ঘোষণা করেছিল যে, তাদের প্রণীত গ্রন্থাদিই যথার্থ বেদ। আর যেগুলি বেদ-নামে প্রচলিত—সেগুলি সর্বসাধারণকে প্রতারিত করবার উদ্দেশ্যে ব্রাহ্মণরা রচনা করেছিল। অবশ্য তাদের কর্মপন্থাও ঐ একই ধরনের ছিল।\nএ-কথা মনে রাখতে হবে যে—নিজ ধর্মগ্রন্থ বিষয়ে হিন্দুদের যে যুক্তি, সে যুক্তি নিরসন করা সহজসাধ্য নয় এবং সেজন্য জৈনদের দাবীও হিন্দুদেরই অনুরূপ ছিল। অর্থাৎ তাদের ধর্মগ্রন্থের মাধ্যমেই সৃষ্টির প্রকাশ হয়েছে। আর সর্বসাধারণে প্রচলিত যে ভাষা, শাস্ত্রগ্রন্থগুলিও সেই ভাষাতেই রচিত।\nতখনই সংস্কৃত আর কথ্যভাষা ছিল না। তার সঙ্গে তৎকালীন কথ্যভাষার সম্পর্ক অনেকটা সেই রকম হয়ে উঠেছিল, যেমন সম্পর্ক দেখা যায়—বর্তমান ইতালীয় ভাষার সঙ্গে প্রাচীন লাতিন ভাষার। জৈনধর্মাবলম্বিগণ পালিভাষায় নিজ শাস্ত্রগ্রন্থাদি রচনা করেছিল, সংস্কৃত ভাষায় নয়। কারণ তারা বলত সংস্কৃত আর সজীব ভাষা নয়, ওটি মৃতভাষার পর্যায়ভুক্ত।\nতাদের আচার-প্রণালীতেও তারা ছিল স্বতন্ত্র। তাদের আচার-পদ্ধতিতেও তারা স্বতন্ত্র ছিল। বস্তুতঃ হিন্দুদের ধর্মশাস্ত্র এই বেদ এক বিশাল শাস্ত্র-সংগ্রহ। এর কতকাংশ একেবারে স্থূল ও অসার, অপরাংশ আধ্যাত্মিক তত্ত্বে পূর্ণ—এ-অংশ থেকেই ধর্মজ্ঞান লাভ হতে পারে। আর এ-সব সম্প্রদায়ের সকলেই বেদের ঐ অংশটুকই প্রচার করে বলে দাবী করে থাকে।\nপ্রাচীন-বেদে আবার তিনটি স্তরবিভাগ দেখা যায়। প্রথমে কর্ম, দ্বিতীয়তঃ উপাসনা এবং তৃতীয়তঃ জ্ঞান। কর্ম এবং জ্ঞান দ্বারা নিজেকে পরিশুদ্ধ করলেই ভগবান্ মানুষের অন্তরে প্রতিভাত হবেন। তিনি যে নিরন্তর অন্তরেই অধিষ্ঠিত—এ-উপলব্ধিও তখন তার হবে। অন্তরের বিশুদ্ধতার ফলেই এ-উপলব্ধি সম্ভব হয়। শুধু কর্ম এবং উপাসনার দ্বারাই মন পবিত্র হতে পারে। সেই একমাত্র পন্থা। মুক্তি তখন করায়ত্ত হয়। অতএব কর্ম, উপাসনা ও জ্ঞান—এই তিনটি সোপান-বিশেষ। যে সম্প্রদায়ের কথা বলছি, তাঁদের বিচারে কর্মের অর্থই অপরের উপকার-সাধন। এ-কথার তাৎপর্য অবশ্যই একটি আছে। কারণ ব্রাহ্মণদের ক্ষেত্রে কর্মের অর্থই ছিল বিস্তৃত উৎসবানুষ্ঠান—গো, মহিষ, ছাগ প্রভৃতি পশুবলি অথবা অন্যবিধ প্রাণীদের যজ্ঞাগ্নিতে আহুতি-প্রদান।\nএখন জৈনধর্মাবলম্বিগণ এ-সব কর্মের বিরুদ্ধে কঠিন মত প্রকাশ করত। তারা বলত যে, এ-সব কর্ম কর্মই নয়। অন্যকে আঘাত দেওয়া কখনও সৎকার্য হতে পারে না। পরন্তু এ-সব কর্মে এ-কথাই প্রমাণ করে যে, ব্রাহ্মণদের বেদ মিথ্যা; সেটি পুরোহিতদের তৈরী একটি পুস্তকমাত্র। কারণ কোন মহৎ গ্রন্থ মানুষকে প্রাণিহত্যা করতে নির্দেশ দেবে—এটা অসম্ভব, এটা অবিশ্বাস্য। অতএব প্রাণিহত্যা, পশুবলি প্রভৃতির যে-সব নির্দেশ বেদে লিপিবদ্ধ রয়েছে, সেগুলি ব্রাহ্মণদেরই রচনা। কারণ সেগুলি তাদেরই স্বার্থের অনুকূল, তাদেরই অর্থাগমের সহায়ক। কাজেই সে-সবই পুরোহিতদের কৌশলমাত্র।\nজৈনদের আর একটি মত হচ্ছে এই যে, ভগবানের কোন অস্তিত্ব নেই। সাধারণ মানুষের বিশ্বাস উৎপাদনের জন্য, আর সেই সূত্রে ধনসম্পদ সংগ্রহ করার জন্য পুরোহিতদেরই সৃষ্টি—এই ভগবান্। সবটাই এক বিরাট ধাপ্পা। অস্তিত্ব আছে প্রকৃতির, অস্তিত্ব আছে আত্মার। ব্যস্, আর কিছু নেই, ভগবান্ অবাস্তব—অস্তিত্বহীন।\nএ-জীবনটির সঙ্গে অঙ্গাঙ্গী সম্পর্কে আত্মা জড়িয়ে পড়েছে। দেহ যেন একটি বহির্বাসরূপে তাকে আচ্ছাদিত করে রেখেছে। সুতরাং সৎকর্মের অনুষ্ঠান করে যাও। সেটিই পথ।\nএদের মতবাদ থেকেই জড়বস্তুর হেয়ত্ব প্রতিপাদিত হয়েছিল। এরাই জগতে কৃচ্ছসাধনার প্রথম শিক্ষক। অপরিশুদ্ধতা থেকেই যদি দেহের জন্ম হয়, তবে দেহটি কোন উৎকৃষ্ট বস্তু নয়। যদি কেউ কিছুকাল এক পায়ে দাঁড়িয়ে থাকে—উত্তম, সেটি তার শাস্তিস্বরূপ হয়ে গেল। যদি অকস্মাৎ দেয়ালে মাথাটি ঠুকে যায়, তবে সেটিও একটি আকাঙ্ক্ষিত শাস্তিমাত্র।\nএকদা ফ্রান্সিস্কান সম্প্রদায়ের কতিপয় নেতৃস্থানীয় পুরুষ—সেণ্ট ফ্রান্সিস তাঁদের অন্যতম—কোন ব্যক্তি-বিশেষের সঙ্গে সাক্ষাৎ করতে যাত্রা করেছিলেন। সেণ্ট ফ্রান্সিসের সঙ্গে একজন সহযাত্রী পথ চলছিলেন। কথা হচ্ছিল এই নিয়ে যে, যাঁর সঙ্গে সাক্ষাৎ করতে তাঁরা যাচ্ছেন, তিনি তাঁদের অভ্যর্থনা করবেন কিনা, তাঁদের সঙ্গে বাক্যালাপ করবেন কিনা। সহযাত্রীটি বললেন, খুব সম্ভব তিনি আমাদের অভ্যর্থনা করবেন না—প্রত্যাখ্যান করবেন। তদুত্তরে সেণ্ট ফ্রান্সিস বলেছিলেন, ‘তাঁর প্রত্যাখ্যানই আমাদের পক্ষে যথেষ্ট নয়, বন্ধু! যদি দ্বারে আমাদের করাঘাত শুনে তিনি বেরিয়ে আসেন এবং আমাদের দূর করে তাড়িয়ে দেন, তবে সেটাও আমাদের পক্ষে যথেষ্ট হবে না; অথবা তিনি যদি আমাদের হাত-পা বেঁধে নির্মমভাবে বেত্রাঘাত করেন, তাহলে সেটিও পর্যাপ্ত হল বলে আমি মনে করব না; তবে যদি আমাদের হাত-পা সব দৃঢ়ভাবে বেঁধে, বেত্রাঘাতে প্রতি লোমকূপ থেকে রক্তমোক্ষণ করিয়ে তিনি আমাদের ঘরের বাইরে বরফের মধ্যে ফেলে রাখেন, তবে সেটাই আমাদের উদ্দেশ্য- লাভের পক্ষে পর্যাপ্ত হতে পারে।’\nবস্তুতঃ জৈনরাই ছিল কৃচ্ছসাধনার পথিকৃৎ। তবে সেই সঙ্গে তারা কিছু কিছু মহৎকার্যও সম্পন্ন করেছিল। তাদের কথা ছিল—কাউকে আঘাত কর না, দুঃখ দিও না, যথাশক্তি অপরের উপকার সাধন কর। এই কর্ম, এই নীতি ও সদাচার—এ-ছাড়া আর যা কিছু সবই ব্রাহ্মণদের হাতে গড়া বাজে জিনিষ; সেগুলি বর্জন কর।\nএই মতবাদের ভিত্তিতেই তারা কর্মে প্রবৃত্ত হয়েছিল এবং এটিকেই নানাভাবে পূর্বাপর তারা বিস্তৃত করেছিল। সে এক বিচিত্র আদর্শ। শুধু অ-বৈরী ও পরোপকারের ভিত্তিতে সকল নৈতিক আদর্শকে দাঁড় করিয়ে দেওয়া—একটি অভিনব আদর্শ বৈকি!\nবুদ্ধদেবের অন্ততঃ পাঁচশত বৎসর পূর্বেকার এই সম্প্রদায়। আবার বুদ্ধদেবও খ্রীষ্টের জন্মের সাড়ে-পাঁচশত বৎসর পূর্বে বর্তমান ছিলেন। এরা সমগ্র প্রাণিজগৎকে পাঁচটি ভাগে বিভক্ত করেছিল। তাদের মধ্যে সর্ব নিম্নস্তরের যে জীব, তার মাত্র একটি ইন্দ্রিয় বর্তমান, সেটি স্পর্শেন্দ্রিয়। তার উপরের স্তরে রয়েছে স্পর্শ ও আস্বাদন-ইন্দ্রিয়। তারও উপরে—স্পর্শ-স্বাদ এবং শ্রবণেন্দ্রিয়। চতুর্থ স্তরে আবার—পূর্বের তিনটির সঙ্গে দর্শনেন্দ্রিয় যুক্ত হয়।আর সর্বশেষ স্তরে পঞ্চেন্দ্রিয়ের সবই বর্তমান থাকে।\nএক বা দুই ইন্দ্রয়বিশিষ্ট যে-সব প্রাণী—তারা চর্মচক্ষে দৃশ্যমান নয়। তারা জলমধ্যে অবস্থান করে। এদের—এই অতি-নিম্নপর্যায়ের প্রাণীদের হত্যা করা অতি ভয়াবহ কার্য।\nএ-যুগে প্রাণিজগতের এ-সকল তত্ত্ব অতি অল্পদিন আগে মাত্র জানা গেছে। তৎপূর্বে এ-সম্বন্ধে বিশেষ কিছু জানা ছিল না। জৈনদের মত এই ছিল যে, সর্ব নিম্নস্তরে প্রাণীদের এক স্পর্শানুভূতি ভিন্ন আর কিছু নেই। তার উপরের স্তরের প্রাণীরাও অদৃশ্য। জৈনরা জানত যে, এ-সব প্রাণী শুধু জলেই বাস করে এবং জল ফুটালে এরা মারা যায়। কজেই জৈনসন্ন্যাসীরা তৃষ্ণায় মরে গেলেও নিজেরা জল ফুটিয়ে পান করতেন না। কিন্তু ভিক্ষার্থী হয়ে কোন গৃহে গেলে গৃহস্থ যদি জল পান করতে দিত, তবে সে জল তাঁরা গ্রহণ করতেন। কারণ সেক্ষেত্রে প্রাণিহত্যার দায় ছিল গৃহস্থের, আর জল পানের সুবিধাটুকু মাত্র ছিল তাঁদের নিজেদের।\nঅহিংসার ধারণাটিকে এরা ক্রমশ এক হাস্যকর পর্যায়ে নিয়ে দাঁড় করিয়েছিল। যেমন—স্নানের সময় শরীর মার্জনা করলে অসংখ্য অদৃশ্য জীবাণু ধ্বংস হয়ে যায় মনে করে এরা স্নানই করত না। এরা নিজেরা মরতে প্রস্তুত ছিল। কারণ মৃত্যু এদের কাছে এক অতি তুচ্ছ পরিণতি ছিল। আর অপর কোন প্রাণীকে হত্যা করে বেঁচে থাকতেও এরা প্রস্তুত ছিল না।\nএদেরই সমসাময়িক কালে আরও নানা কৃচ্ছসাধন-পরায়ণ সম্প্রদায় ছিল এবং এই কৃচ্ছসাধনার কালেই পুরোহিত এবং রাজন্যবর্গের মধ্যে রেষারেষি ও রাজনৈতিক বিদ্বেষ দানা বেঁধে উঠেছিল। আর সেই সঙ্গে সঙ্গে নানা বিক্ষুদ্ধ সম্প্রদায়েরও উদ্ভব হয়েছিল।\nআরও কঠিন সমস্যা ছিল জনসাধারণকে নিয়ে। কারণ এ-কালেই জনসাধারণ সর্ববিষয়ে আর্যদের সম-অধিকার দাবী করছিল। প্রকৃতির নিত্য-প্রবহমান স্রোতস্বিনীর তীরে দাঁড়িয়ে জল পানের অধিকার থেকে চিরবঞ্চিত হওয়া তাদের পক্ষে যেন ক্রমশঃ অসহনীয় হয়ে উঠেছিল।\nএই মহাসন্ধিক্ষণেই সেই বিরাট পুরুষ বুদ্ধদেবের জন্ম হয়েছিল। তাঁর জীবন এবং চরিতকথা আপনারা সকলেই অবগত আছেন। নানা অলৌকিক ঘটনা বা কাহিনীতে মণ্ডিত হওয়া সত্ত্বেও—যা মহাপুরুষ মাত্রেরই জীবনে হয়ে থাকে—বুদ্ধদেব জগতের ইতিহাস-স্বীকৃত মহাপুরুষগণের অন্যতম। বস্তুতঃ এদিক থেকে মাত্র দুজন মহাপুরুষের নামই উল্লেখ করা যেতে পারে, যাঁদের সম্বন্ধে শত্রু-মিত্র উভয়েই একমত, একজন সুপ্রাচীন বুদ্ধদেব, অপরজন হজরত মহম্মদ। সুতরাং এঁদের উভয়ের সম্বন্ধেই আমরা সম্পূর্ণ নিঃসংশয়। অন্যান্য মহাপুরুষ সম্বন্ধে তাঁদের শিষ্য-প্রশিষ্যদের উক্তি ভিন্ন আর বিশেষ কিছু আমাদের হাতে নেই।\nআমাদের শ্রীকৃষ্ণের বিষয় আপনারা জানেন। হিন্দু-সম্প্রদায়ের মধ্যে অবতার-পুরুষরূপে তিনি পূজিত। তাঁর কাহিনী বহুলাংশে আখ্যান-চরিত মাত্র।\nশুধু তাঁর অনুগামী শিষ্যগণই তাঁর জীবনের অধিকাংশ কথা লিপিবদ্ধ করে গেছেন। এর ফলে, অনেক সময় একই ব্যক্তির মধ্যে যেন একাধিক ব্যক্তি মিশ্রিত হয়ে পড়েছে।বস্তুতঃ বহু অবতারপুরুষ সম্বন্ধেই আমরা খুব বেশী কিছু জানি না। কিন্তু বুদ্ধদেবের ঐতিহাসিকতা সম্বন্ধে আমরা নিঃসন্দেহ। কারণ শত্রু ও মিত্র—উভয়পক্ষই তাঁর কথা লিপিবদ্ধ করে গেছেন। আরও একটি কথাঃ মহাপুরুষদের জীবনের সঙ্গে যত কাহিনী, যত অলৌকিক গল্প ও উপাখ্যান জড়িত হয়, সেগুলি বিশ্লেষণ করলে দেখা যায় যে, বাহ্য কাহিনীসমূহের অন্তরালে প্রত্যেকেরই একটি নিজস্ব সত্তা, একটি আভ্যন্তরীণ স্বকীয়তা থাকে। কিন্তু এ মহাপুরুষটির জীবনে কোন স্তরে কোন সময়ে স্বকীয় প্রয়োজনে কোন প্রয়াস দেখা যায় না। এর দ্বারা প্রমাণ হচ্ছে এই যে, যখনই কোন মহাপুরুষকে অবলম্বন করে কোন আখ্যায়িকা রচিত হয়, তখনই সেই মহাপুরুষের মাহাত্ম্য ও মহিমায় সেটি অনুরঞ্জিত হয়ে থাকে। বুদ্ধদেবের বেলায়ও তাই হয়েছিল সত্য; কিন্তু তাঁর জীবন বা চরিত্র নিয়ে যত উপাখ্যান রচিত হয়েছে, তার কোনটিতে কোথাও কোন অসদাচরণ বা নীচকার্যের ইঙ্গিত নেই। এমন কি তাঁর বিরুদ্ধবাদীরাও তাঁর প্রশংসাই করেছে।\nজন্মলগ্ন থেকেই বুদ্ধ এত পবিত্র ছিলেন, এত নির্মল ছিলেন যে, যে-ই তাঁর শ্রীমুখ দর্শন করেছিল, সে-ই আনুষ্ঠানিক ধর্ম পরিত্যাগ করে সন্ন্যাস-ধর্ম গ্রহণ করেছিল এবং পরিত্রাণ লাভ করেছিল। ফলে দেবতাগণ এক সভা আহ্বান করে নিজেদের অসহায় অবস্থা ঘোষণা করেছিলেন। কারণ যাগযজ্ঞের উপরই ছিল দেবতাদের নির্ভর, যজ্ঞভাগই ছিল দেবতাদের প্রাপ্য। আর বুদ্ধের প্রভাবে সেই যাগযজ্ঞই বিলুপ্ত হয়েছিল। ফলে একদিকে দেবতাদের আহার যেমন বন্ধ হয়েছিল, অন্যদিকে তাঁদের প্রভাবও তেমনি বিলুপ্ত হয়েছিল। সুতরাং দেবতাগণ তখন এ-কথাই ঘোষণা করেছিলেন, ‘যেমন করেই হোক, বুদ্ধকে পতিত করতে হবে। তাছাড়া আমাদের আর কোন গতি নেই। তার পবিত্রতা আমাদের পক্ষে দুঃসহ।’\nএ-সিদ্ধান্তের পরই দেবতামণ্ডলী বুদ্ধের কাছে উপস্থিত হয়ে বললেন, ‘হে সৌম্য, তোমার কাছে আমাদের একটি নিবেদন আছে। আমরা একটি মহাযজ্ঞের সঙ্কল্প করেছি। সেজন্য একটি বিরাট অগ্নিকুণ্ড প্রজ্বলিত করতে হবে। কিন্তু সমস্ত পৃথিবী অনুসন্ধান করেও এমন একটি পবিত্র স্থান আমরা বের করতে পারলাম না, যেখানে সে অগ্নি প্রজ্বলিত করা যায়। তবে এখন সে স্থানের সন্ধান আমরা পেয়েছি। তুমি যদি নিজ বক্ষদেশ উন্মুক্ত করে শয়ন কর, তবে তোমারই বুকের উপর আমরা অগ্নিকুণ্ড স্থাপন করতে পারি।’\nতখন সে অগ্নিকুণ্ডের নীচ থেকে এই প্রশ্ন শব্দিত হলঃ ‘আপনারা এ বৃথা শ্রম করছেন কেন? আপনাদের উদ্দেশ্য কী?’ উত্তর হল, ‘তোমার পবিত্র মুখমণ্ডলের দিকে যে-ই দৃষ্টি নিক্ষেপ করে, সে-ই শুদ্ধ হয়ে যায়, আর কেউ আমাদের উপাসনা করে না, সেজন্য তোমার ধ্বংস আমরা কামনা করছি।’\nতদুত্তরে বুদ্ধ বললেন, ‘তাহলে আপনাদের পরিশ্রম বৃথা। পবিত্রতা কখনও ধ্বংস হয় না।’\nএই কাহিনী বুদ্ধের বিরুদ্ধবাদীদের রচনা। অথচ এর মধ্যেও বুদ্ধচরিতের প্রতিকূলে শুধু এই দোষটুকুই আরোপিত হয়েছে যে, তিনি এক অদ্ভুত ধরনের পবিত্রতা প্রচার করেছিলেন। আর কিছু নয়। বুদ্ধের মতবাদ সম্বন্ধে আপনাদের অনেকে কিছু কিছু অবগত আছেন।\nবর্তমান কালের যে-সব চিন্তাশীল মনীষী অজ্ঞেয়বাদী বলে পরিচিত, তাঁদের কাছে বুদ্ধের মতবাদের বিশেষ একটি আবেদন আছে। বিশ্ব-ভ্রাতৃত্বের মহান্ প্রবক্তা ছিলেন বুদ্ধদেব। তাঁর কথা এই ছিলঃ ‘আর্য-অনার্য-নির্বিশেষে জাতি-সম্প্রদায়-নির্বিশেষে—প্রত্যেক মানুষের অধিকার রয়েছে ধর্মের উপর, অধিকার রয়েছে ঈশ্বরের উপর, স্বাধীনতার উপর।অতএব সে-অধিকারের ক্ষেত্রে সকলকেই আমি আহ্বান করি।’\nকিন্তু এ-ছাড়া অন্যান্য ক্ষেত্রে তিনি ছিলেন কঠোর অজ্ঞেয়বাদী। বাস্তববুদ্ধিসম্পন্ন হতেই তিনি সর্বদা উপদেশ দিতেন। একদা পাঁচজন তরুণ—সকলেই ব্রাহ্মণ—একটি প্রশ্নের উপর তর্ক-বিতর্ক করতে তাঁর কাছে উপস্থিত হয়েছিল। ‘সত্য-লাভের পথ কি?’—এই ছিল তাদের প্রশ্ন। তাদের একজন বলল, ‘আমাদের মতে—এইটি সত্যের পথ। আমার পূর্ব- পুরুষগণ এ-কথাই প্রচার করেছেন।’\n‘হে আচার্য—এখন এর মধ্যে কোন্‌টি ঠিক, তাই আমাদের জিজ্ঞাস্য।’\nতখন বুদ্ধদেব সেই পঞ্চ-তরুণকে একটি উপাখ্যান শুনিয়েছিলেন; বলেছিলেনঃ দেখ, একবার এক গ্রামে হঠাৎ কোথা থেকে একটি যুবক উপস্থিত হয়েছিল। সে কখনও কাঁদছে, কখনও বিলাপ করছে, কখনও চীৎকার করছে। বলছে, ‘আহা আমি তাকে অত্যন্ত ভালবাসি, নিবিড়ভাবে ভালবাসি।’ তার চীৎকারে গ্রামবাসীরা বেরিয়ে এল। তাকে জিজ্ঞাসা করল, ‘কাকে তুমি ভালবাস? কে সে?’ ‘তা আমি জানি না।’ ‘কোথায় থাকে সে কন্যা? তার চেহারাই বা কেমন?’ ‘হায়, আমি সে-সব কিছুই জানি না। কোন সংবাদ রাখি না। শুধু এইটুকু জানি যে, আমি তাকে অত্যন্ত ভালবাসি।’\nএখন এই যুবকটি সম্বন্ধে তোমাদের অভিমত কি—তা আমি জানতে চাই।\nতরুণগণ তখন সবাই একযোগে বলে উঠল, ‘কেন মশাই, ও তো একটি আস্ত নির্বোধ! যাকে সে জানে না চেনে না, যাকে কখনও দেখেনি—এমন একটি অবাস্তব মেয়ের জন্য যে চীৎকার করে বেড়াচ্ছে, তাকে একান্ত বেকুব ভিন্ন আর কি বলা যাবে?’\nতখন বুদ্ধ বললেন, ‘তাহলে তোমরাও কি অনেকাংশে তাই নও! তোমরা নিজেরাই স্বীকার করছ যে, তোমরা কিম্বা তোমাদের পিতা, পিতামহ কেউ কখনও ঈশ্বর দর্শন করেনি। ঈশ্বর-সম্বন্ধে প্রত্যক্ষ জ্ঞান বংশ পরম্পরায় তোমাদের কারও নেই। অথচ সেই ঈশ্বর নিয়েই তোমরা তর্ক করছ, পরস্পরের টুঁটি ছিঁড়ে ফেলতে চাইছ। একি পাগলামি নয়?’\nতখন তরুণগণ বিব্রত হয়ে বুদ্ধকে প্রশ্ন করল, ‘তাহলে এখন আমাদের কি করা উচিত—তাই বলুন।’ বুদ্ধদেব বললেন, ‘বেশ, তবে শ্রবণ কর। আচ্ছা, তোমাদের পূর্বপুরুষগণ কখনও কি এমন কথা বলছেন যে, ভগবান্ কোপনস্বভাব, ভগবান্ অসৎ?’ ‘আজ্ঞে না, তেমন কথা তাঁরা কখনও বলেননি। তিনি চির-সৎ, চির-পবিত্র—এই তাঁরা বলেছেন।’\n‘তাহলে হে তরুণগণ—তোমরা যদি কায়মনোবাক্যে সৎ হও, সর্বভাবে পবিত্র হও, তবেই ভগবানের সান্নিধ্যে পৌঁছতে পারবে। তর্ক-বিতর্ক করে বা পরস্পরকে আক্রমণ করে ভগবান্ লাভ হয় না। অতএব আমার নির্দেশ এই যে—পবিত্র হও, সৎ হও। সর্বান্তঃকরণে অপরকে ভালবাস। ভগবানলাভের এই চিরন্তন পথ, অন্য পথ কিছু নাই।’\nবুদ্ধের জন্মকালেই প্রাণিহত্যা না করবার এবং জীবে দয়া প্রদর্শন করবার নীতি আদর্শ রূপে গৃহীত ছিল—এ-কথা আমরা আলোচনা করেছি, সেক্ষেত্রে বুদ্ধদেব নূতন কিছু করেননি; কিন্তু তিনি নূতন যেটি করেছিলেন, সেটি হচ্ছে—জাতিভেদ প্রথা উচ্ছেদের জন্য একটি প্রবল আন্দোলনের সূত্রপাত। তাছাড়া আরও একটি অভিনব কাজ বুদ্ধদেব সম্পন্ন করেছিলেন। তিনি তাঁর চল্লিশ জন শিষ্যকে পৃথিবীর নানা স্থানে প্রেরণ করেছিলেন এই নির্দেশ দিয়েঃ ‘বৎসগণ, তোমরা সকল দেশের সকল মানুষের সঙ্গেই উদার ভাব নিয়ে মিলিত হবে, জাতিধর্মনির্বিশেষে মিলিত হবে, এবং সকলের কল্যাণ-সাধনকল্পে মহাবাণী প্রচার করবে।’\nঅবশ্য এজন্য হিন্দুরা সৌভাগ্যক্রমে তাঁকে নির্যাতিত করেনি। তিনি পূর্ণবয়সে দেহত্যাগ করেছিলেন। বরাবর তিনি অতি কঠোর জীবনযাপন করেছেন। কোন দুর্বলতা কখনও তাঁকে স্পর্শ করতে পারেনি। তাঁর বহু মতবাদে আমি বিশ্বাস করি না। না, সত্যি বিশ্বাস করি না। আমি বরং বিশ্বাস করি যে, প্রাচীন হিন্দুদের বেদান্তবাদ অনেক বেশী চিন্তাপূর্ণ; বেদান্তের জীবনদর্শন অপূর্ব। বুদ্ধের কর্মপদ্ধতি যে আমি অপচ্ছন্দ করি, তা অবশ্য নয়। তবে তাঁর যে বৈশিষ্ট্য আমাকে সবচেয়ে বেশী আকর্ষণ করে, সেটি হচ্ছে তাঁর দৃঢ়তা তাঁর মহত্ত্ব এবং তাঁর স্বচ্ছ চিন্তাশক্তি। তাঁর মস্তিষ্কে কোন জটিলতা ছিল না। যখন বিশ্বের সকল ঐশ্বর্য তাঁর পাদমূলে এসেছিল, তখনও তাঁর মধ্যে তিলমাত্র পরিবর্তন হয়নি; তখনও তাঁর মধ্যে এই মনোভাব সম্পূর্ণ অব্যাহত ছিল—‘আমি আর দশজনেরই মত একজন সাধারণ মানুষ।’\nআপনারা জানেন, হিন্দুরা মানুষ-পূজা করতে ভালবাসে, সেদিকে তাদের আগ্রহ ঐকান্তিক। যদি আপনারা কিছু দীর্ঘকাল বেঁচে থাকেন, তবে দেখতে পাবেন, আমাকেও বহু লোক পূজা করবে। যদি হিন্দুদের মধ্যে কেউ কোন ধর্মপ্রচার করে, তবে জীবিতকালেই তাঁকে তারা পূজা করতে শুরু করে। ফল-কথা, কাউকে পূজা করবার আগ্রহ এবং প্রবণতা তাদের চিরন্তন। অথচ তাদেরই মধ্যে বাস করেও বিশ্ব-বিখ্যাত বুদ্ধদেব আজীবন এ ঘোষণাই করে গেছেন যে, তিনি একজন সাধারণ মানুষ-মাত্র। এ ছাড়া অন্য কোন উক্তি তাঁর কণ্ঠ থেকে তাঁর কোন ভক্ত কখনও বের করতে পারেনি।\nতাঁর অন্তিম বাক্যগুলি চিরদিন আমার অন্তরে একটি অব্যক্ত স্পন্দন জাগ্রত করেছে। তিনি তখন বৃদ্ধ, রুগ্ন, মৃত্যুপথযাত্রী; ঠিক সে-সময়ে একজন অস্পৃশ্য অন্ত্যজ ব্যক্তি তাঁর কাছে উপস্থিত হয়েছিল; সে গলিত মাংসভোজী। হিন্দুরা সেই জাতের কাউকে লোকালয়েই প্রবেশ করতে দেয় না। সেই শ্রেণীর একটি লোক সশিষ্য বুদ্ধদেবকে তার গৃহে আহারের নিমন্ত্রণ করেছিল। সে দীন দরিদ্র ব্যক্তিটির নাম চুন্দ। সে তার সাধ্যমত, যুক্তি বিবেচনামত সেই মহান্ আচার্যকে আপ্যায়িত করতে চেয়েছিল। তাই প্রচুর শূকর-মাংস এবং অন্ন প্রস্তুত করে বুদ্ধদেব ও তাঁর শিষ্যগণকে সে পরিবেশন করল। বুদ্ধদেব একবার সেই আহার্যগুলি তাকিয়ে দেখলেন। শিষ্যেরা সবাই ইতস্ততঃ করছিল—তারা সেই ভোজ্যদ্রব্য গ্রহণ করবে কিনা। বুদ্ধদেব তখন তাদের বললেন, ‘এ আহার্য তোমরা কেউ গ্রহণ কর না, তাতে তোমাদের ক্ষতি হবে।’ কিন্তু তিনি নিজে শান্তভাবে আসনে বসে সেই আহার্য গ্রহণ করলেন। তিনি সমদর্শী, তিনি আচার্য; অতএব তিনি চুন্দ-প্রদত্ত খাদ্যও গ্রহণ করবেন— এমন কি শূকরের মাংসও খাবেন! তাই তিনি খেলেন, স্থিরভাবে সেই আহার্য গ্রহণ করলেন।\nতিনি তখন মরণাপন্নই ছিলেন। এখন মৃত্যু একেবারে আসন্ন উপলব্ধি করে বললেন, ‘ঐ বৃক্ষের নীচে আমার জন্য শয্যা করে দেওয়া হোক। আমার মনে হচ্ছে—আমার প্রয়াণের সময় উপস্থিত হয়েছে।’\nতারপর সেই বৃক্ষমূলেই তিনি শয্যাগ্রহণ করলেন এবং সেখানেই দেহত্যাগ করেন, আর সেই শয্যা ছেড়ে উঠতে পারেননি। ঐ বৃক্ষতলে শুয়ে তিনি প্রথমেই জনৈক শিষ্যকে বলেছিলেন, ‘চুন্দের কাছে গিয়ে তাকে জানিয়ে এস, তার মত উপকারী বন্ধু আমার আর কেউ নেই, কারণ তার দেওয়া খাদ্য গ্রহণ করেই আমি নির্বাণ লাভ করতে চলেছি।’\nএর পরও কতক লোক তাঁর কাছে উপদেশ লাভের জন্য এসেছিল। একজন শিষ্য তাদের উদ্দেশ্য করে বলছিল, ‘প্রভুর খুব কাছে তোমরা যেও না। তিনি এখন মহাসমাধিতে নিমগ্ন হতে চলেছেন।’ কিন্তু সে-কথা শোনামাত্র বুদ্ধদেব বলে উঠলেন, ‘না, না, ওদের আসতে দাও।’ আবার কয়েকজন লোক এল, আবার শিষ্যেরা তাদের বাধা দিতে গেল; কিন্তু আবার বুদ্ধদেব তাদের নিকটে আহ্বান করলেন। তারপর তাঁর অন্যতম প্রধান শিষ্য আনন্দকে ডেকে বুদ্ধদেব বললেন, ‘বৎস আনন্দ! আমি চলে যাচ্ছি, সেজন্য শোক কর না। আমার জন্য চিন্তা কর না। মনুষ্যজীবনে মৃত্যু অবধারিত। তোমরা নিজেদের মুক্তির জন্য অধ্যবসায়ের সঙ্গে চেষ্টা কর। তোমরা প্রত্যেকেই সর্বাংশে আমারই মত। আমি তোমাদেরই একজন ছাড়া আর কিছু নই। অশেষ তপস্যায় আমি আমার জীবন গঠিত করেছি, সুতরাং তোমরাও অক্লান্ত চেষ্টা দ্বারা বুদ্ধত্ব লাভ করতে পার।’\nবুদ্ধের শেষ অক্ষয় বাণী ছিল এইরূপঃ ‘কোন শাস্ত্রগ্রন্থের প্রামাণ্য, তা সে যত প্রাচীন গ্রন্থই হোক, মেনে নিও না। শুধু পূর্বপুরুষগণের উক্তি বলে কোন কথায় বিশ্বাস কর না, অথবা আর দশজন লোক বিশ্বাস করে বলেও কোন মতবাদ গ্রহণ কর না। প্রতিটি জিনিষ পরীক্ষা কর, যাচাই কর তারপর বিশ্বাস কর। আর যদি কোন কিছু বহুজনের হিতকর হবে বলে মনে কর, তবে সকলের মধ্যে সেটি বিতরণ কর।’—এই শেষ বাণী উচ্চারণ করেই বুদ্ধদেব দেহত্যাগ করেছিলেন।\nএই মহতী প্রজ্ঞাবাণী অনুধাবনযোগ্য। তিনি দেবতা নন, দানব নন, দেবদূতও নন। না, সে-সব কিছুই তিনি নন। তিনি শুধু একজন দৃঢ়চিত্ত প্রাজ্ঞ ব্যক্তি—যাঁর মস্তিষ্কের প্রতিটি কোষ নিখুঁত, পরিপুষ্ট এবং জীবনের শেষমুহূর্ত পর্যন্ত সতেজ ও ক্রিয়াশীল। মোহ নেই, ভ্রান্তি নেই—এই বুদ্ধের স্বরূপ। তাঁর অনেক মতবাদের সঙ্গেই আমি একমত নই, আপনাদের অনেকেও হয়তো একমত হবেন না। কিন্তু আমি ভাবি—আহা, তার মহাশক্তির এক কণাও যদি আমার থাকত! পৃথিবীর শ্রেষ্ঠ প্রজ্ঞাবান দার্শনিক তিনি। প্রবল ব্রাহ্মণ্যশক্তির অত্যাচারের কাছে কখনও তিনি মাথা নত করেননি। না, কখনও না। সর্বত্র সহজ ও ঋজু—এই তাঁর প্রকৃতি ছিল। দুঃখীর দুঃখে তিনি দুঃখী, তাদের সাহায্যে তিনি মুক্তহস্ত। আবার সঙ্গীতসভায় তিনি মহাসঙ্গীতজ্ঞ। শক্তিমানের মধ্যে তিনি মহাশক্তিমান্। কিন্তু সর্বত্রই সেই এক প্রাজ্ঞ মনীষী, সেই সমর্থ শক্তিমান্ পুরুষ।\nকিন্তু এ-সব সত্ত্বেও তাঁর মতবাদের সবকিছু আমার বোধগম্য নয়। আপনারা জানেন—হিন্দুমতে মানুষের মধ্যে যে আত্মা বিরাজ করেন, সেই আত্মাকে তিনি স্বীকার করেননি। আর আমরা—হিন্দুরা এ-কথা বিশ্বাস করি যে, মানুষের মধ্যে শাশ্বত একটি পদার্থ আছে—যেটি অপরিবর্তনীয়, যেটি অনন্তকাল স্থায়ী। সেই পদার্থ আত্মা; তার আদি নেই, অন্ত নেই—সে-ই ব্রহ্ম। কিন্তু বুদ্ধদেব এই আত্মা, ব্রহ্ম—দুই-ই অস্বীকার করেছেন। তিনি বলতেন, কোন বস্তুর চিরস্থায়িত্বের কোন প্রমাণ নেই। … সবই নিত্যপরিবর্তনের সমষ্টি মাত্র। নিত্যপরিবর্তনশীল যে চিন্তাস্রোত—তারই সমষ্টিকে ‘মন’ বলে। একটি ঘূর্ণায়মান মশাল যেন এক শোভাযাত্রা পরিচালনা করছে, কিন্তু ঐ ‘অলাতচক্র’টি মায়া। অথবা একটি নদীর উপমা গ্রহণ করা যেতে পারে—একটি নদী যেমন অবিরাম প্রবাহে গতিশীল, প্রতি মুহূর্তে তার মধ্যে নূতন জলরাশি আসছে এবং চলে যাচ্ছে—জীবনও ঠিক তেমনি; দেহ, মনও তেমনি।\nকিন্তু আমি তাঁর মতবাদ ঠিক বুঝতে পারি না। হিন্দুরা কখনও বুঝতে পারেনি। তবে তাঁর মতবাদের নিগূঢ় উদ্দেশ্যটি আমি বুঝতে পারি। আহা, সেটি একটি মহান্ উদ্দেশ্য—বিরাট উদ্দেশ্য! বুদ্ধদেব বলতেন, জগতে স্বার্থপরতাই প্রচণ্ড অভিশাপ। আমরা স্বার্থপর, তাই আমরা অভিশপ্ত বটে। স্বার্থপরতার কু-মতলব পরিহার করা কর্তব্য। একটি ঘটনা প্রবাহেরই মত জীবন বয়ে চলেছে। নদীপ্রবাহের সঙ্গেই তুলনা হতে পারে। ঈশ্বর নয়, আত্মা নয়, আত্মশক্তিতে বিশ্বাস নিয়ে নিজের পায়ের উপর দাঁড়াও। সৎকাজের জন্যই সৎকাজের অনুষ্ঠান কর—শাস্তির ভয়ে নয়, কোন আকাঙ্ক্ষিত লোকে যাবার উদ্দেশ্য নিয়েও নয়।\nসুবুদ্ধি নিয়ে দাঁড়াও, মতলব ছেড়ে দিয়ে দাঁড়াও। সৎকাজ সৎ বলেই আমি তার অনুষ্ঠান করব, অন্য কোন কারণে নয়—এই হবে উদ্দেশ্য। কি অদ্ভুত, কি বিচিত্র এই মতবাদ! আমি তাঁর দার্শনিক তত্ত্বগুলির সঙ্গে কোন সময়েই একমত নই, এ-কথা পূর্বেই বলেছি; কিন্তু তাঁর নৈতিক প্রভাব আমাকে যেন উৎসাহিত করে তোলে। আপনারা প্রত্যেকে নিজ নিজ অন্তরে প্রবিষ্ট হয়ে প্রশ্ন করুন, দেখুন তাঁর মত নির্ভীকতা নিয়ে, শক্তি নিয়ে-এক ঘণ্টাও নিজের উপর সম্পূর্ণ নির্ভরশীল হয়ে দাঁড়াতে পারেন কিনা! আমি তো পাঁচ মিনিটেই যেন ভয় পেয়ে যাই, একটি অবলম্বন যেন আমার কাছে অপরিহার্য হয়ে ওঠে। তখন আমি বুঝতে পারি—আমি কত ভীরু, কত দুর্বল! আর সঙ্গে সঙ্গে এই বিরাট মহামানবের কথা চিন্তা করে আমি উদ্দীপ্ত হয়ে উঠি। তাঁর যে প্রচণ্ড মহাশক্তি, তার কাছাকাছি যাওয়াও আমাদের পক্ষে সম্ভব নয়। তেমন শক্তি-প্রকাশ জগৎ ইতঃপূর্বে আর কখনও প্রত্যক্ষ করেনি। আমি নিজে তো এরূপ শক্তি এ-পর্যন্ত কোথাও দেখিনি।\nবস্তুতঃ আমরা তো ধর্মভীরু। নিজেকে বাঁচাতে আমরা সর্বদা সচেষ্ট, আর সেটি হলেই আমরা তৃপ্ত হয়ে থাকি। প্রচণ্ড ভীতি, নিগূঢ় স্বার্থপরতা সর্বদা আমাদের মধ্যে কাজ করছে; তারই ফলে আমাদের ভীরুতার শেষ নেই, ভয়ের অবধি নেই। অথচ এর মধ্যে দাঁড়িয়েই তাঁর এই ঘোষণা—‘সৎ বলেই সৎকার্য অনুষ্ঠান কর। কোন প্রশ্ন উত্থাপন কর না, সে-সবই নিরর্থক। গল্পে উপাখ্যানে, সংস্কার-সহায়ে মানুষকে সৎকার্যে প্রণোদিত করা হয়ে থাকে। তথাপি সুযোগ পেলেই সে অসৎকার্যে লিপ্ত হয়। শুধু সৎকর্মের জন্যই যে ব্যক্তি সৎ কর্মের অনুষ্ঠান করে থাকে, সে-ই যথার্থ মহৎ। কার্য-মাধ্যমে তার চরিত্রেরই যথার্থ পরিচয় পাওয়া যায়।’\nএকদা বুদ্ধকে প্রশ্ন করা হয়েছিল, ‘মৃত্যুর পর মানুষের কী অবশিষ্ট থাকে?’ উত্তরে তিনি বলেছিলেন, ‘সবই থাকে, সবই থাকে।’ কিন্তু মানুষের মধ্যে অক্ষয় পদার্থ কোন্‌টি, সেটি তার চরিত্র—তার দেহ নয়, আত্মা নয়, অন্য কিছুই নয়। আর সেই চরিত্রই কালজয়ী হয়ে জীবিত থাকে। যাঁরা চলে গেছেন, তাঁরা তাঁদের চরিত্ররূপ মহাসম্পদই শুধু রেখে গেছেন, রেখে গেছেন আমাদের জন্য, সমগ্র মানবজাতির জন্য। আর কালে কালে সেই চরিত্র-প্রভাব কাজ করে চলেছে।\nবুদ্ধের কথাই বলুন আর যীশুখ্রীষ্টের কথাই বলুন … এ-জগৎ তাঁদের চরিত্র-মহিমায় উদ্ভাসিত! মহাশক্তি-সমন্বিত এই মতবাদ। যা হোক, আসুন আমরা আবার মূল প্রসঙ্গে ফিরে যাই, কারণ সে-প্রসঙ্গে এখনও আমরা পৌঁছাইনি। (সকলের হাস্য।) কাজেই আজ সন্ধ্যায় আরও দু-চারটি কথা আমায় বলতে হবে। … বুদ্ধদেব সম্বন্ধে আর একটি উল্লেখযোগ্য বিষয় হচ্ছে—তাঁর কর্মপন্থা, তাঁর সংগঠন। আজ গীর্জা সম্বন্ধে, ধর্মসংস্থা সম্বন্ধে আপনাদের যে মত ও ধারণা গড়ে উঠেছে—সে-ও তারই চরিত্র থেকে। তিনি মামুলি ধরনের ধর্মসংস্থা পরিত্যাগ করেছিলেন, কিন্তু নিজ সন্ন্যাসী শিষ্যবর্গকে একত্র করে নূতন একটি সঙ্ঘ গঠন করেছিলেন। সেই সঙ্ঘে—যীশুখ্রীষ্টের জন্মের সাড়ে পাঁচ-শ বছরেরও পূর্বে ভোটপত্র-সহায়ে মতামত দেবার প্রথা পর্যন্ত গৃহীত হয়েছিল এবং তাঁর সংগঠনও সর্বাংশে নিখুঁত ছিল।পূর্বতন ধর্মসংস্থার বাইরে—এই নূতন ধর্মসঙ্ঘ অত্যন্ত শক্তিশালী হয়েছিল এবং ভারতবর্ষে ও ভারতের বাইরে প্রভূত সেবামূলক কাজ করেছিল।\nএর তিন-শ বছর পরে এবং যীশুখ্রীষ্টের জন্মের দু-শ বছর পূর্বে মহান্ সম্রাট্ অশোকের আবির্ভাব হয়। পাশ্চাত্য দেশের ঐতিহাসিকগণ তাঁকে ‘দেবোপম সম্রাট্’ বলে আখ্যাত করেছিলেন। তিনি সম্পূর্ণরূপে বুদ্ধের মতবাদ গ্রহণ করেছিলেন। তৎকালে সমগ্র পৃথিবীতে তিনিই ছিলেন সর্বশ্রেষ্ঠ সম্রাট্। তাঁর পিতামহ ছিলেন আলেকজাণ্ডারের সমসাময়িক এবং সে-সময় থেকেই ভারতবর্ষের সঙ্গে গ্রীসের একটি ঘনিষ্ঠ যোগাযোগ স্থাপিত হয়েছিল।\nঅধুনা প্রায় প্রত্যহই মধ্য এশিয়ায় কোন শিলালিপি বা ঐ-জাতীয় কিছু আবিষ্কৃত হচ্ছে। ভারতবর্ষ তো বুদ্ধ বা অশোকের কথা ভুলেই গিয়েছিল। অথচ এখানে স্তম্ভগাত্রে বা শিলাখণ্ডে প্রাচীন হরফে বহু বাণী উৎকলিত ছিল। কিন্তু সেগুলির পাঠোদ্ধার করতে কেউ সক্ষম ছিল না। … প্রাচীন মোগল সম্রাটের কেউ কেউ লক্ষ মুদ্রা পারিতোষিক ঘোষণা করেও সেগুলির পাঠোদ্ধারে সক্ষম হননি।\nকিন্তু বিগত ত্রিশ বৎসরের মধ্যে সে-সব লিপির পাঠোদ্ধার করা হয়েছে। পালি-ভাষায় সে-সব বাণী লিখিত। প্রথম শিলালিপিটি এইরূপঃ “ …\nঅতঃপর যুদ্ধের ভয়াবহতা এবং করুণ দুঃখকাহিনী বিস্তারিতভাবে উৎকলিত হয়েছে। এর পরই অশোক বৌদ্ধধর্ম গ্রহণ করেছিলেন। শিলালিপিতে লিখেছিলেনঃ ‘অতঃপর, আমার বংশধরগণের মধ্যে কেউ যেন অন্য কোন জাতিকে যুদ্ধে জয় করে যশোলাভের প্রয়াসী না হয়। যদি তারা যশস্বী হতে চায়, তবে অন্য জাতিকে সাহায্য করেই যেন তারা যশ অর্জন করে। জ্ঞান-বিজ্ঞানের যাঁরা শিক্ষক ও আচার্য—বিভিন্ন দেশে যেন তাঁদের প্রেরণ করা হয়। তরবারির সহায়তায় যে যশ অর্জিত হয়, সেটা যশই নয়।’\nএর পরেই দেখা যায়—কিভাবে অশোক বিভিন্ন দেশে, এমন কি সুন্দর আলেক-জান্দ্রিয়ায় পর্যন্ত ধর্মপ্রচারক প্রেরণ করেছেন। আর বিস্ময়কর দ্রুততার সঙ্গে ঐ-সব অঞ্চলের সর্বত্র নানা সম্প্রদায়ের উদ্ভব হয়েছিল—থেরাপুত্ত, এসিনি প্রভৃতি নামে যাদের খ্যাতি। এ-সব সম্প্রদায় কঠোর নিরামিষাশী।\nমহামতি সম্রাট্ অশোক চিকিৎসালয় স্থাপন করেছিলেন মানুষের জন্য তো বটেই, পশুর জন্যও। নানা শিলালিপিতে এই সব চিকিৎসালয় স্থাপনের নির্দেশ রয়েছে—দেখা যায়।যখন কোন গৃহপালিত পশু বৃদ্ধ ও অকর্মণ্য হয়ে যাবে এবং তার মনিব দারিদ্র্যবশতঃ আর সেটিকে প্রতিপালন করতে সক্ষম হবে না, তখন তাকে হাসপাতালে পাঠিয়ে দিতে হবে, দয়া করে হত্যা করা হবে না। সে-সব চিকিৎসালয় জনসাধারণের অর্থেই পরিচালিত হত। বহির্বাণিজ্যের ব্যবসায়ীরা বিক্রীত বস্তুর ওজনের উপর হন্দর-হিসাবে যে শুল্ক দিত, সে-সবই ঐ-সকল চিকিৎসালয়ের জন্য ব্যয়িত হত। কাজেই কারও উপর কোন চাপ দেওয়া হত না, অথচ সুব্যবস্থা ছিল সকলের জন্য। তোমার পালিত গাভীটি বৃদ্ধ হয়েছে, তুমি আর রাখতে চাও না, তাকে পশুচিকিৎসালয়ে পাঠিয়ে দাও, তারা রাখবে সেটিকে। এমন কি বিড়াল ইঁদুর প্রভৃতি নিম্নতর প্রাণীদেরও স্থান ছিল সেখানে। মেয়েরা শুধু এগুলিকে মেরে ফেলতে চাইতেন, তাঁরা কখনও কখনও দলবদ্ধ হয়ে নানা বিষাক্ত খাদ্য নিয়ে যেতেন এবং তাই খাইয়ে বহু প্রাণী মেরে ফেলতেন।\nকিন্তু অশোকের অভিমত ছিল এই যে, মানুষের জীবন রক্ষা যেমন সরকারের কর্তব্য, প্রাণীদের জীবনরক্ষাও তেমনি সরকারের কর্তব্য হওয়া উচিত। প্রাণিহত্যা করা হবে কেন? কোন্ যুক্তিতে? কোন সঙ্গত যুক্তি নেই তার পশ্চাতে। তবে মানুষের আহারের প্রয়োজনে পশুবধ নিষিদ্ধ করবার পূর্বে সর্বপ্রকার সব্জির ব্যবস্থা করে দিতে হবে। সেইজন্যে নানাদেশ থেকে তরকারির বীজ সংগ্রহ করে দেশে বপন করেছিলেন তিনি এবং সেগুলি আহারোপযোগী হবার সঙ্গে সঙ্গেই আদেশ-পত্র জারি করেছিলেন যে—প্রাণিহত্যামাত্রই দণ্ডনীয় অপরাধ বলে গণ্য হবে। যে-কোন যোগ্য সরকারের পক্ষে প্রাণীদের রক্ষা করাও অবশ্য করণীয় কার্যরূপে গণ্য হওয়া উচিত। নিজের আহারের জন্য গো ছাগ প্রভৃতি প্রাণী হত্যা করবার কি অধিকার মানুষে আছে?\nএই ভাবে বৌদ্ধধর্ম রাজনীতি-ক্ষেত্রেও অসাধারণ প্রভাব ও ক্ষমতা বিস্তার করেছিল। কালক্রমে অবশ্য ধর্মপ্রচারকদের নানা অভিযানের সঙ্গে সঙ্গে সে ধর্ম বিপর্যস্ত হয়েছিল। তবে তাদের কৃতিত্বের পরিচায়ক হিসাবে এ-কথা অবশ্য স্বীকার করতে হবে যে, ধর্মপ্রচারের উদ্দেশ্যে তারা কখনও তরবারির সাহায্য গ্রহণ করেনি। আর সেই সঙ্গে এ-কথাও স্বীকার করতে হবে যে, এক বৌদ্ধধর্ম ভিন্ন জগতের আর কোন ধর্মই রক্তপাত না করে এক পা অগ্রসর হতে সক্ষম হয়নি। মাত্র মস্তিষ্কের শক্তি দিয়ে হাজার হাজার নরনারীকে ধর্মান্তর গ্রহণ করান—অপর কোন ধর্মের পক্ষেই সম্ভব হয়নি। না, কোথাও হয়নি, কোন যুগে হয়নি।\nআর আপনারা ঠিক এই জিনিষই করতে চলেছেন ফিলিপাইন দ্বীপপুঞ্জে। তরবারি দিয়ে ধর্ম শেখান—এই তো আপনাদের প্রণালী! এই তো ধর্মযাজকগণ প্রচার করে থাকেন! বলপ্রয়োগে জয় করে, হত্যা করে ধর্মশিক্ষা দেওয়া! ধর্মশিক্ষার এক বিচিত্র প্রণালীই বটে!\nআপনারা জানেন—কিভাবে মহামতি সম্রাট্ অশোক বৌদ্ধধর্ম গ্রহণ করেছিলেন। যৌবনে তিনি খুব সৎ লোক ছিলেন না। তাঁর এক ভাই ছিল। দুই ভাইয়ের মধ্যে একবার প্রচণ্ড কলহ হয়। অশোক পরাজিত হয়েছিলেন সেই কলহে। সেই প্রতিহিংসায় নিজ ভ্রাতাকে হত্য করবার সঙ্কল্প করেছিলেন অশোক। তাঁর ভ্রাতা তখন আত্মরক্ষার জন্য এক বৌদ্ধ বিহারে আশ্রয় নিয়েছিলেন। সংবাদ পেয়ে অশোক সেই বিহারে নিজে গিয়ে দাবী করলেন— ভ্রাতাকে তাঁর হাতে সমর্পণ করবার জন্য। তখন মঠাধ্যক্ষ সন্ন্যাসী তাঁর নিকটে এই বাণী প্রচার করেছিলেনঃ ‘প্রতিহিংসা ভাল নয়। প্রেম দ্বারা ক্রোধ জয় কর। ক্রোধ কখনও ক্রোধ দ্বারা শান্ত হয় না, ঘৃণাও ঘৃণা দ্বারা দূরীভূত হয় না। প্রেম দ্বারা ক্রোধ জয় কর—হিংসা জয় কর। হে বন্ধু, একটি অন্যায়ের পরিবর্তে তুমি যদি আর একটি অন্যায় কার্য কর, তবে তার দ্বারা প্রথম অন্যায়টির প্রতিকার হয় না, বরং সংসারে আরও একটি নূতন অন্যায় সাধিত হয়ে থাকে।’ উত্তরে সম্রাট্ বলেছিলেন, ‘ঠিক কথা, ঠিক কথা! কিন্তু তুমি একটি মূর্খ! ঐ ব্যক্তির জীবনরক্ষার জন্য তোমার নিজ জীবনটি বিসর্জন দিতে তুমি প্রস্তুত আছ কি?’\n‘হ্যাঁ, আমি প্রস্তুত আছি সম্রাট্।’ এ-কথা বলার সঙ্গে সঙ্গেই সে সন্ন্যাসী সম্রাটের সম্মুখে এসে সোজা হয়ে দাঁড়িয়েছিলেন এবং সম্রাটও তরবারি কোষমুক্ত করে বলেছিলেন— ‘তবে প্রস্তুত হও,’ কিন্তু তরবারির আঘাত আনতে গিয়ে সহসা তিনি সেই সন্ন্যাসীর মুখের দিকে তাকালেন। প্রশান্ত সে মুখমণ্ডল, চোখের পলকটি পর্যন্ত যেন পড়ছে না! সম্রাট্ স্তম্ভিত হয়ে গেলেন। জিজ্ঞাসা করলেন, ‘তুমি এ সাহস, এ অকম্পিত ভাব কোথা থেকে আয়ত্ত করলে—ভিক্ষুক সন্ন্যাসী?’\nতখন সে সন্ন্যাসী আবার বুদ্ধের বাণী উচ্চারণ করতে লাগলেন এবং সম্রাটও বিস্মিত, মুগ্ধ হয়ে সেই অমৃত বাণী আরও শোনাবার জন্য অনুরোধ জানাতে লাগলেন। এইভাবে বুদ্ধের জীবন ও বাণীর কাছে অশোক আত্মসমর্পণ করেছিলেন।\nবৌদ্ধধর্মে তিনটি জিনিষ আছে। স্বয়ং বুদ্ধ, তাঁর ধর্ম ও তাঁর সঙ্ঘ। প্রথমে সেই ধর্ম অত্যন্ত সরল ছিল, অনাড়ম্বর ছিল। তাঁর মৃত্যকালে তদীয় শিষ্যগণ প্রশ্ন করেছিলেন—‘প্রভু, আপনার সম্বন্ধে আমাদের কর্তব্য কি?’ আপনার স্মৃতিরক্ষার জন্য কিরূপ স্মৃতিস্তম্ভ আমরা নির্মাণ করব?’\nউত্তরে তিনি বলেছিলেন, ‘আমাকে নিয়ে তোমাদের কিছুই করণীয় নেই। যদি ইচ্ছা হয়, আমার চিতাভস্মের উপর একটি মাটির স্তূপ নির্মাণ কর। অথবা তাও করবার আবশ্যকতা নেই।’ কিন্তু কালক্রমে অবস্থার পরিবর্তন হল। বিশাল মন্দির ও স্তূপাদি বুদ্ধের স্মৃতিচিহ্ন-রূপে নির্মিত হল। বৌদ্ধরাই মূর্তিপূজা প্রচলিত করল, অথচ তার পূর্বে মূর্তিপূজার বিষয় মানুষের জানাই ছিল না, বুদ্ধের নানা অবস্থার মূর্তি, ভোগ-নিবেদন, উপাসনা—সবই এসে গেল। এবং সঙ্ঘের প্রসারের সঙ্গে সঙ্গে এ-সবের জটিলতাও বর্ধিত হতে লাগল। ক্রমে বৌদ্ধমঠগুলি প্রচুর ধন-সম্পদের অধিকারী হল; আর পতনের বীজও উপ্ত হল সেই সঙ্গে।\nসন্ন্যাস যদি অল্পসংখ্যক যোগ্য অধিকারীর মধ্যে সীমাবদ্ধ থাকে, তবে সেটি ভাল, কিন্তু যখন সেই সন্ন্যাস এমনভাবে প্রচারিত হতে থাকে যে, যে-কোন পুরুষ বা নারী সামান্য আগ্রহ বা অনুপ্রেরণাবশেই সমাজ ও সংসার ত্যাগ করে সেটি গ্রহণ করতে শুরু করে, তখনই বিপদ; যখন দেখা গেল সারা ভারতবর্ষ জুড়ে অনেক মঠ বা আশ্রম গড়ে উঠেছে এবং এক-একটিতে শত সহস্র সন্ন্যাসী বাস করছে, এমন কি কোন কোন ক্ষেত্রে বিশ হাজার পর্যন্ত ভিক্ষু একই মঠ-বাড়ীতে বাস করছে—বিরাট বিশাল সব পাকা মঠ বা আশ্রমের বাড়ী, অবশ্য জ্ঞানচর্চার কেন্দ্ররূপেই সেগুলি পরিচালিত, তখনই যথার্থ বিপদের কাল—কারণ জাতীয় জীবনস্রোত তখনই ব্যাহত হয়। সৎ গৃহীর অভাবে সৎ পুত্রকন্যা আর সমাজে তখন যথেষ্ট সংখ্যায় জন্মগ্রহণ করত না। সবল ও শক্তিমানগণ চলে গেল সমাজের বাইরে, আর দুর্বলের সংখ্যাধিক্য ঘটল সমাজে। ফলে শক্তি ও বীর্যের অভাবেই জাতি ক্ষয়িষ্ণু হয়ে গেল।\nএবার বিচিত্র বৌদ্ধসঙ্ঘের কথা কিছু বলব। বিরাট ছিল সে সঙ্ঘ; তবে চিন্তা এবং মতবাদ এক কথা, আর বাস্তবভূমিতে তার প্রয়োগ সম্পূর্ণ অন্য কথা।\nঅহিংসা, মৈত্রী—এ সব তত্ত্ব-হিসাবে উত্তম, কিন্তু আমরা সবাই যদি সত্যি সত্যি অহিংস নীতি অবলম্বন করে কর্মক্ষেত্রে গিয়ে দণ্ডায়মান হই, তাহলে এ নগরের আর কিছু অবশিষ্ট থাকবে না। অর্থাৎ তত্ত্ব-হিসাবে ঠিক হলেও বাস্তব ক্ষেত্রে তার সার্থক প্রয়োগের পথ কেউ নির্ধারণ করতে সক্ষম হয়নি। আরও একটি কথা। সেটি বর্ণ বিচার-সম্পর্কে। রক্তের বিশুদ্ধতার দিক্ থেকে বর্ণবিচারের কিছুটা অর্থ আছে। বংশ-ক্রমিকতা অনস্বীকার্য। এদিক থেকে নিগ্রো কিম্বা রেড-ইণ্ডিয়ানদের সঙ্গে আপনারা নিজেরা কেন রক্ত-সম্পর্ক স্থাপন করতে চান না, সেটা হয়তো উপলব্ধি করতে পারবেন। প্রকৃতিই এর প্রতিকূল হয়ে থাকে। প্রকৃতির প্রতিবন্ধকতা-হেতুই এরূপ রক্তের সংমিশ্রণ ঘটতে পারে না। কোন অদৃশ্য শক্তিই যেন এইভাবে বিভিন্ন জাতিকে রক্ষা করে থাকে। বস্তুতঃ এইটিই আর্যদের বর্ণবিভাগ। তার অর্থ এ নয় যে, নিম্নবর্ণের লোকেরা উচ্চবর্ণদের সমপর্যায়ের নয়, কিম্বা বিশেষ সুযোগ সুবিধা থেকে তারা বঞ্চিত থাকবে। তবে এটা আমরা জানি যে, রক্তের অবাধ মিশ্রণে জাতির অবনতি হয়। আর্য এবং অনার্যদের মধ্যে কঠোর জাতিবিচার সত্ত্বেও বর্ণবিভেদের প্রাচীর কতকাংশে তারা অপসারিত করেছিল এবং তারই ফলে একাধিক বহিরাগত জাতি তাদের অদ্ভুত আচার-ব্যবহার এবং পোষাক-পরিচ্ছদ নিয়ে এদের মধ্যে ঢুকে পড়েছিল। পরিচ্ছদে এদের শালীনতা ছিল না, মৃতদেহের গলিত মাংস এরা আহার করত। তথাপি প্রথমাবস্থায় খানিকটা বাহ্য ভব্যতা বজায় ছিল, কিন্তু কয়েক বৎসরের মধ্যেই এদের গোঁড়ামি, কুসংস্কার, নরবলিপ্রথা, গোষ্ঠীগত কদাচার—সবই ধীরে ধীরে এসে মূল সমাজে প্রবেশ করল। প্রথম দিকে খানিকটা প্রচ্ছন্ন থাকলেও পরে ঐ-সব দোষই অত্যন্ত প্রবল হল, প্রকট হয়ে উঠল।তাতে সমগ্র জাতি নীচু হয়ে গেল, অসবর্ণ-বিবাহের মধ্য দিয়ে উচ্চ এবং নিম্নবর্ণের মধ্যে রক্তের সংমিশ্রণ ঘটল এবং জাতি হীনবীর্য হয়ে গেল।\nঅবশ্য দূর ভবিষ্যতে এটিও শুভ ফলপ্রসূই হয়ে থাকে। ধরুন, আপনারা যদি নিগ্রোদের সঙ্গে কিম্বা রেড-ইণ্ডিয়ানদের সঙ্গে রক্ত-সম্পর্কে মিশ্রিত হন, তবে নিঃসন্দেহ—বর্তমান সভ্যতা নষ্ট হয়ে যাবে। কিন্তু বহু শতাব্দী পরে এই মিশ্রণের ফলেই এক দুর্ধর্ষ জাতির উদ্ভব হবে—যার বলবীর্য হবে অতুলনীয়। কাজেই সাময়িকভাবে ক্ষতিগ্রস্ত হলেও পরে সুফল লাভ হয়ে থাকে।\nহিন্দুরা বিশ্বাস করে যে, জগতে মাত্র একটিই সুসভ্য জাতি আছে—সেই জাতি আর্যজাতি। এ একটি বিচিত্র বিশ্বাস সন্দেহ নেই। কিন্তু তবু এ বিশ্বাসের বিরুদ্ধে আমি কিছু বলতে পারি না, কারণ এর বিরুদ্ধে কোন প্রমাণ আমি পাইনি। এই আর্যজাতির শোণিত-মিশ্রণ লাভ করতে না পারলে নূতন সভ্যজাতির উদ্ভব সম্ভব নয়। কোন প্রকার শিক্ষার দ্বারা সেটি হতে পারে না। আর্যজাতির রক্ত হচ্ছে প্রাথমিক প্রয়োজন, তারপর তার সঙ্গে শিক্ষা—এতেই নূতন সভ্যতা জন্মলাভ করে, কেবলমাত্র শিক্ষায় নয়।\nআপনাদের দেশের কথা ধরুন—আপনারা যদি নিগ্রোদের সঙ্গে রক্ত-মিশ্রণে সম্মত হন, তবে নিগ্রোদের মধ্যে উচ্চতর সংস্কৃতি-প্রবেশ করতে পারে। কিন্তু সেরূপ রক্ত-মিশ্রণে কি সম্মত হবেন আপনারা?\nহিন্দুরা বর্ণবিভাগ পছন্দ করে। ঠিক বলতে পারি না, তবে হয়তো আমার মধ্যেও সে বর্ণবিভাগের ছোঁয়া লেগে থাকতে পারে। পূবর্গ আচার্যগণের আদর্শে আমি বিশ্বাস করি। সে আদর্শ মহান্ আদর্শ। কিন্তু তার বাস্তব রূপায়ণ খুব সার্থক হয়নি এবং উত্তরকালে ভারতীয় জাতির অধঃপতনের সেটি অন্যতম কারণও হয়ে দাঁড়িয়েছিল। তবে এর ফলে আবার এক প্রচণ্ড সংমিশ্রণও সঙ্ঘটিত হয়েছিল। যেখানে নানাজাতির রক্ত-সংমিশ্রণ ঘটেছে—কেউ শ্বেত, কেউ পীত, কেউ আমারই মত কৃষ্ণকায়—অর্থাৎ নানা বিপরীত বর্ণের সংমিশ্রণ, অথচ কোন জাতিই নিজ নিজ আচার-ব্যবহার পরিত্যাগ করছে না—সেখানে ধীরে ধীরে এক অভাবিত রক্ত-সংমিশ্রণ ঘটছে এবং তার ফলে যথাকালে এক মহাবিপ্লব অবশ্যম্ভাবী। কিন্তু আপাততঃ সে মহাদৈত্য ঘুমিয়ে থাকবে, তার জাগরণের দেরী আছে। বিভিন্ন জাতির রক্ত-মিশ্রণের এই পরিণাম।\nবৌদ্ধধর্মের ক্রম-অবনতির কালে অনিবার্য প্রতিক্রিয়া দেখা দিয়েছিল। সমগ্র জগৎ একটি ঐক্যসূত্রে বিধৃত। এক জ্ঞানই সত্য—বহুজ্ঞান অজ্ঞান; সেটি ভ্রম, সেই একত্বের ধারণা থেকেই দ্বৈতবর্জিত অদ্বৈতবাদের উদ্ভব। ভারতীয় চিন্তায় সেই বিশিষ্টতা। যুগ যুগ ধরেই সেই অদ্বৈত মতবাদ ভারতবর্ষে বর্তমান। জড়বাদের উদ্ভব হলে কিম্বা নাস্তিকতা দেখা দিলেই সেই অদ্বৈততত্ত্ব ক্রিয়াশীল হয়ে ওঠে। বৌদ্ধধর্মের ক্ষেত্রেও তাই হল। বৌদ্ধধর্মের মুক্তদ্বারপথে নানা জাতীয় বর্বর তাদের বিচিত্র রীতিনীতি ও আচার-ব্যবহার নিয়ে ভারতবর্ষে অনুপ্রবেশ করেছিল, আর তারই ফলে এক ব্যাপক প্রতিক্রিয়া দেখা দিয়েছিল ভারতীয় সমাজে। সেই প্রতিক্রিয়ার নেতৃত্ব গ্রহণ করেছিলেন একজন তরুণ সন্ন্যাসী—তিনি আচার্য শঙ্কর। কোন নূতন মতবাদের প্রচার না করে বা কোন নূতন সম্প্রদায়ের প্রতিষ্ঠা না করে তিনি বৈদিক ধর্মকেই পুনর্বার বাস্তবজীবনে প্রয়োগ করেছিলেন। কাজেই আধুনিক হিন্দুধর্ম—প্রাচীন হিন্দুধর্মের উপাদানেই গঠিত, বেদান্তের প্রভাব ও প্রাধান্য এখানে প্রবল। তবে যে বস্তু একবার লুপ্ত হয়, তা আর পূর্ব জীবনীশক্তি নিয়ে ফিরে আসে না। কাজেই হিন্দুধর্মের পুরাতন উৎসবানুষ্ঠানাদি আর জীবন্ত হয়ে ফিরে এল না। আপনারা শুনলে বিস্মিত হবেন যে, প্রাচীন প্রথানুসারে—যে-হিন্দু গোমাংস ভক্ষণ করে না, সে খাঁটি হিন্দুই নয়। কোন কোন উৎসবে তাকে গোবধ করতেই হত, গোমাংস ভক্ষণ করতেই হত। আর আজ সেই প্রথা একেবারে বীভৎস বলে গণ্য হয়ে থাকে। অন্য সব বিষয়ে সম্প্রদায়ে-সম্প্রদায়ে মত-পার্থক্য থাকলেও এ-বিষয়ে আজ সবাই একমতাবলম্বী। কেই আর এখন গোমাংস ভক্ষণ করে না। প্রাচীন যুগের দেবদেবী, প্রাচীন যুগের পশুবলি সবই লুপ্ত হয়েছে, চিরদিনের মত লুপ্ত হয়েছে। আর বর্তমান ভারতবর্ষ বেদের আধ্যাত্মিক অংশটুকু গ্রহণ করেছে।\nবৌদ্ধ সম্প্রদায়ই ভারতের প্রথম ধর্মসম্প্রদায়। এই ধর্মসম্প্রদায়ই এ-কথা প্রথমে প্রচার করেছিল যে, বৌদ্ধধর্মের নির্ধারিত পথই একমাত্র পথ—সেই পথের আশ্রয় ভিন্ন মুক্তির আর কোন পথ নেই—সেই পথই সত্য পথ। কিন্তু হিন্দুরক্ত ধমনীতে প্রবাহিত থাকায় অন্যান্য দেশের গোঁড়া সাম্প্রদায়িকদের মত তত নিষ্ঠুর এরা হতে পারেনি। কাজেই অন্যদেরও মুক্তি হবে, তবে বহু বিলম্বে এবং ধীরে ধীরে সেটি হওয়া সম্ভব—এ-কথাও তারা বলত। হিন্দুরক্তের প্রভাবের ফল ছিল সেটা। খুব বেশী নির্মম হওয়া তাদের পক্ষে সম্ভব হয়নি। তবু বৌদ্ধধর্ম গ্রহণ করতে হবে—এই ছিল নির্দেশ।\nএদিকে হিন্দুদের মতে অন্য সম্প্রদায়ে যোগদান করা ঠিক নয়। যে যেখানে আছ, সেইখানেই থাক—সেই স্থানটি যেন পরিধি, সেখানে থেকেই কেন্দ্রবিন্দুতে যাত্রা করা যেতে পারে। এইটি ঠিক। হিন্দুধর্মের সুবিধা এই যে, মত বা সূত্রের উপর বিশেষ গুরুত্ব হিন্দুধর্ম আরোপ করে না, আরোপ করে জীবনের উপর। জগতের সর্বোত্তম দার্শনিক মতবাদের অনুগামী হয়েও কেউ যদি আচারে-ব্যবহারে মূর্খ হয়—নির্বোধ হয়, তবে তার জ্ঞান ব্যর্থ। আর যদি জীবনে এবং ব্যবহারে কেউ সৎ হয়, তবে তার আশা আছে, তার ভবিষ্যৎ উজ্জ্বল।\nএই যদি অবস্থা হয়, তাহলে বৈদান্তিকগণ সকলের জন্যই অপেক্ষা করতে পারেন। বেদান্তের প্রতিপাদ্য বিষয়ই হচ্ছে এই যে, এক অদ্বয় বস্তুই নিত্য সত্যরূপে বিরাজিত—তিনিই ব্রহ্ম। স্থান, কাল, কার্যপরম্পরা প্রভৃতি সব কিছুর ঊর্ধ্বে তাঁর স্থান। কোন সংজ্ঞা দ্বারা তাঁকে প্রকাশ করা যায় না। তিনি সৎ, তিনি চিৎ এবং তিনি আনন্দময়—এ-ছাড়া অন্য কোন ভাবে আর তাঁকে ব্যক্ত করা সম্ভব নয়। তিনি একক সত্য। আমি, তুমি—সজীব, নির্জীব—যেখানে যা কিছু আছে, সব কিছুর মধ্যেই তিনি সত্যরূপে অনুস্যূত। সেই পরজ্ঞানের উপর আমাদের সমুদয় জ্ঞান প্রতিষ্ঠিত, সেই পরমানন্দেই আমাদের সকল আনন্দ বিধৃত। মানুষ যখন এ তত্ত্বটি উপলব্ধি করে, তখন সেই পরম সত্যের সঙ্গে তার সম্পর্ক অচ্ছেদ্য হয়। সে এবং অদ্বৈত সত্য অভিন্ন হয়ে দাঁড়ায়।\nঅতএব সর্ব মলিনতা অপসারিত হলে, সর্ব স্থূলতা দূরীভূত হলে—সৎ ও পবিত্র স্বভাবের মধ্য দিয়ে মানুষ উপলব্ধি করে—যীশুখ্রীষ্ট যেমন বলেছিলেন—‘আমি এবং আমার পিতা এক ও অভিন্ন।’\nবৈদান্তিকগণ সকলের জন্য ধৈর্য ধারণ করে অপেক্ষা করতে পারেন। যেখানে যে অবস্থাতেই আমরা থাকি না কেন, ‘আমি এবং পরমপিতা ঈশ্বর অভিন্ন’—এ উপলব্ধিই শ্রেষ্ঠ উপলব্ধি। এটিকে উপলব্ধি করতে হয়। যদি মূর্তিপূজা এ উপলব্ধির সহায়ক হয়, তবে মূর্তিপূজাই বিধেয়। যদি কোন মহাপুরুষ এ-বিষয়ে সাহায্য করতে সক্ষম হন, তবে তাঁকেই পূজা কর। যদি মহম্মদকে পূজা করলে কাজ হয়, তবে তাই কর। কিন্তু যা-ই করবে, ঐকান্তিক নিষ্ঠার সঙ্গে কর। বেদান্ত-মতে নিষ্ঠাই সিদ্ধির ধ্রুব সহায়ক। কেউ বাদ যাবে না, কেউ প্রত্যাখ্যাত হবে না। তোমার চিত্ত—যেখানে সর্বসত্য নিহিত—ধীরে ধীরে পর্যায়ে পর্যায়ে বিকশিত হবে এবং চরমে এই পরমতত্ত্ব তুমি উপলব্ধি করবে, ‘তুমি ও তোমার পরমপিতা এক ও অভিন্ন।’\nমুক্তি কি? ব্রাহ্মী স্থিতিই মুক্তি। কিন্তু কোথায় সেই ব্রাহ্মী স্থিতি? সর্বত্র, সর্বস্থানে ও সর্বকালে যে ব্রাহ্মী স্থিতি, তাকেই ‘মুক্তি’ বলে।\nএই যে বর্তমান মুহূর্তটি, বর্তমান ক্ষণটি—মহাকালের বুকে যে-কোন মুহূর্তেরই মত সেটি পরম মূল্যবান এই হচ্ছে প্রাচীন বেদের মহতী বার্তা। বৌদ্ধর্ধমের প্রভাবে এই বার্তা পুনর্জীবিত হয়েছিল। বৌদ্ধধর্ম ভারতবর্ষ থেকে নিশ্চিহ্ন হয়েছিল সত্য, কিন্তু ভারতের জাতীয় জীবনে সে এক অক্ষয় চিহ্ন রেখে গিয়েছে—দাক্ষিণ্যে ও জীবজন্তুর প্রতি অহিংসায়।আর আজ ভারতের এক প্রান্ত থেকে অপর প্রান্ত পর্যন্ত বৈদান্তিক মতবাদ তার বিজয় অভিযান শুরু\n« ৩৮. বারাণসী শ্রীরামকৃষ্ণ সেবাশ্রমঃ আবেদন\n৪০. শ্রেয়োলাভের পথ »


ক্যাপ্টেন আমেরিকার প্রস্তাব পেয়ে বলেছিলেন, ‘না, থাক’ | Padmatimes24\nক্যাপ্টেন আমেরিকার প্রস্তাব পেয়ে বলেছিলেন, ‘না, থাক’\nপ্রকাশিত: জুন ১৪, ২০২১; সময়: ১১:৫৩ am |\nপদ্মাটাইমস ডেস্ক : ৪০ পুরো করে গতকাল ৪১–এ পা দিলেন ক্রিস ইভানস। স্বনামে যাঁরা তাঁকে চেনেন না, তাঁরা ‘ক্যাপ্টেন আমেরিকা’ হিসেবে অন্তত তাঁকে চিনবেন। অনেক কিছুই দিয়েছে তাঁকে এই চরিত্র। অথচ প্রথম যখন এই চরিত্র করার প্রস্তাব পেয়েছিলেন, বলেছিলেন, ‘না, থাক।’\nআর এখন ‘ক্যাপ্টেন আমেরিকা’ বা স্টিভ রজার্স চরিত্রে ক্রিস ছাড়া অন্য কাউকে মেনে নেওয়া ভক্তদের জন্য প্রায় অসম্ভব। ‘দ্য ফ্যালকন অ্যান্ড দ্য উইন্টার সোলজার’ টিভি সিরিজে যখন ওয়াইট রাসেল চরিত্রটি করেন, ফুঁসে উঠেছিলেন দর্শকেরা। যদিও তাঁরা জানতেন, এ চরিত্রে তিনি সাময়িক। তবু তাঁরা অনলাইনে ‘নট মাই ক্যাপ’ (সে আমার ক্যাপ্টেন না) প্রচারণা শুরু করেন। আর এখন সেই জায়গা নিয়েছেন স্যাম উইলসন আর মোটামুটি গ্রহণযোগ্যতাও পেয়ে গেছেন। কেননা, দেখতে তিনি অনেকটা স্টিভেরই মতো। তবে তারপরও ক্যারিশম্যাটিক উপস্থিতি, বিশ্বাসযোগ্য অভিনয় ও চরিত্রায়ণের জন্য আদর্শ ‘ক্যাপ্টেন আমেরিকা’র সম্মান ক্রিস ইভানসই পাবেন।\nঅথচ চরিত্রটা যখন ক্রিসকে দেওয়া হয়, প্রস্তাবটা তাঁর কাছে অতটা লোভনীয় মনে হয়নি। তার ওপর আবার ছবির প্রযোজক মার্ভেল স্টুডিওর সঙ্গে তাঁর দীর্ঘ চুক্তিতে যেতে হতো। তখন তিনি ‘জনি স্ট্রর্ম’ বা ‘হিউম্যান টর্চ’ চরিত্রটি করছিলেন। ‘হিউম্যান টর্চ’ হিসেবে ‘ফ্যান্টাস্টিক ফোর’ ও ‘ফ্যান্টাস্টিক ফোর: রাইজ অব দ্য সিলভার সার্ফার’ ছবি দুটিতে কাজ করেছিলেন তিনি।\nযদিও ছবি দুটি ও ক্রিসের অভিনয় দর্শক–সমালোচকের মন জয় করতে পারেনি। সেই কারণেই কি না, কে জানে, ক্যাপ্টেনের প্রস্তাবটাও ক্রিসের ভালো লাগেনি। সে কারণে প্রস্তাব পেয়ে রাজি হননি তিনি। ভেবেছিলেন, এত সমালোচনার পর আবার সুপারহিরো! তা ছাড়া ‘ক্যাপ্টেন’ সিরিজে যুক্ত না হওয়ার অন্যতম কারণ ছিল, ছয়টি ছবিতে একসঙ্গে চুক্তিবদ্ধ হতে হবে। মার্ভেলের সঙ্গে প্রায় এক দশক লেগে থাকতে হবে। একজন অভিনেতার জন্য এ এক ক্লান্তিকর ও সম্ভাবনা বিনাশী ব্যাপার!\nহলিউড রিপোর্টারের অ্যাওয়ার্ড চ্যাটার পডকাস্টের এক পর্বে এ প্রসঙ্গে কথা বলেছিলেন ক্রিস। ‘ক্যাপ্টেন’ হিসেবে প্রস্তাব পাওয়ার পর তিনি বলেছিলেন, ‘দাঁড়াও, একটু ভেবে নিই। ভাবলাম, এ তো রীতিমতো প্রলোভন! আবার জীবনের পথে এক রকম কাঁটার মতো। আমাকে জেগে উঠতে হবে, নিজের জীবনের নিয়ন্ত্রণটা নিজের হাতেই রাখতে হবে। ফলে এসব চুক্তিতে যাওযা যাবে না। বললাম, ধন্যবাদ, বাদ দেন।’ কিন্তু অমরত্ব জোর করে তাঁর পকেটে ঢুকে গেল। মার্ভেল স্টুডিওর প্রধান ভীষণ পীড়াপীড়ি শুরু করলেন, ইভানসও রাজি না হয়ে পারলেন না।\n‘ক্যাপ্টেন আমেরিকা: দ্য ফার্স্ট অ্যাভেঞ্জার’ মুক্তির পর এক সাক্ষাৎকারে ইভানস জানিয়েছিলেন, ছবিটায় যুক্ত হওয়ার পর তাঁকে রীতিমতো থেরাপি নিতে হয়েছিল। তিনি বলেন, ‘স্টিভ রজার্সের ভূমিকাটা জানার পর আমি আতঙ্কিত হয়ে পড়েছিলাম। চুক্তি মেনে কাজ করতে গেলে তো আমার দৈনন্দিন জীবন এলোমেলো হয়ে যাবে। ছয়টি সিনেমা, মানে প্রায় ১০টা বছর! অভিনয় করতে ভালোবাসি সেটা ঠিক, কিন্তু আমি তো বড় তারকা হতে এত বদ্ধপরিকর ছিলাম না। ভেবেছিলাম, ছয় ছবির চুক্তি থেকে যখন খুশি বের হয়ে যাওয়া যাব, সেটাও সম্ভব নয়।’\n‘ক্যাপ্টেন আমেরিকা: দ্য ফার্স্ট অ্যাভেঞ্জার’–এর সিকুয়েল ‘দ্য উইন্টার সোলজার’, ‘সিভিল ওয়্যার’সহ চারটি অ্যাভেঞ্জার্স ছবিতে অভিনয় করেছেন ইভানস। বলা বাহুল্য, চরিত্রটিকে নতুন জীবন দিয়েছেন তিনি। সূত্র: ই–অনলাইন ও ইন্ডিয়ান এক্সপ্রেস